KIM WHALEY 


Prejudecăţi 
şi iubire 


ALCRIS 


Capitolul 1 


Sunetul soneriei anunță sosirea unui client. Beverley 
Powell își ridică privirea să vadă cât e ceasul. Orele 
optsprezece fix. Dacă n-ar fi plănuit din timp să stea pentru 
inventar, S-ar fi supărat. De câteva săptămâni, se enerva din 
orice. Se uită descurajată la teancurile de lenjerie strânse 
grămadă pe birou. Asta e! Trebuie să mai aștepte puţin. 

— Aşteptaţi, vin imediat! spuse, în timp ce forma numărul 
de acasă. 

Suna ocupat. Masându-și ceafa, asculta ploaia care se 
auzea răpăind de ore bune. O vreme tipică pentru luna 
septembrie. Apoi, formă din nou numărul. Suna tot 
ocupat. 

— Bine, Kevin, își zise în sinea ei, punând furioasă 
receptorul în furcă. 

— Când ai să termeni să-l bombăni pe Kevin, îmi vei 
acorda și mie o secundă din timpul tău preţios, nu-i așa? 

Sunetul vocii masculine o surprinse pe Beverley. Se 
întâmpla rar ca bărbaţi să intre în magazinul ei de lenjerie 
intimă. Şi apoi, când se apropia ora închiderii, nu prea îţi 
mai dădea mâna să fii atât de năzuros! Cu un zâmbet forțat, 
Beverley se întoarse spre el, gata să-l pună, pe un ton 
politicos, la punct. 

Dar ceea ce văzu, o făcu să-și piardă graiul. „Ar trebui să 
li se interzică bărbaţilor să aibă ochi albaștri atât de 
frumoși“, îşi spuse în sinea ei. Dar nu era vorba numai de 
ochi... un farmec de nedescris se degaja din acest bărbat! 
Părul ca smoala, faţa deschisă, prietenoasă, buzele... 

Își drese vocea. 

— Ce vreme urâtă pentru cumpărături! 

Tratând cu dispreţ încercarea ei de a începe conversaţia, 
bărbatul aruncă pe tejghea două perechi de desuuri din 
satin de culoarea piersicii. 

— Cred că n-am greșit magazinul, spuse pe un ton 
acuzator. 

Pe deasupra, avea o voce uşor tărăgănată. Beverley 
fremătă iar din creştet până-n tălpi. Cunoștea aproape toată 
lumea din orăşelul Fontage Bay, şi dacă l-ar fi văzut măcar o 
dată pe acest domn, nu l-ar fi uitat în mod sigur. 

Încruntat, cu părul plin de picături de ploaie, frumosul 
necunoscut aștepta ceva, dar ce anume? 

— Să fie mărimea greșită? întrebă ea, încercând să-și reia 
rolul de negustoreasă. Sau poate doriţi să-i oferiţi doamnei 
bluza asortată? În cazul ăsta, urmați-mă. 

După câteva clipe, se opri, fiind convinsă că bărbatul nu o 
urmase. Întorcând capul, avu confirmarea acestei stări de fapt. 

— Bine, atunci fără bluză, murmură întorcându-se din 
drum. Poate doriţi un pachet pentru cadou? 

— Nu vă mai obosiţi. Fiica mea a cumpărat aceste... 
lucruri puţin mai devreme. Când le-am văzut, am vrut să le 
arunc la gunoi. Dar, până la urmă, am preferat să vi le 
returnez. Măcar voi fi sigur că nu se duce pe ascuns să le 
recupereze. 

Beverley aprobă ușor din cap. Era vorba, așadar, de un 
schimb. Şi, ca majoritatea bărbaţilor care intrau pentru 
prima dată într-un magazin de lenjerie intimă, acest client 
simțea nevoia să-și ascundă stânjeneala ridicând tonul. 
Beverley jubila la ideea de a-i fi descoperit un punct slab. Și, 
dacă tot nu mai era atât de intimidată, îşi permise să se uite 
cu mai multă atenţie la el. Se putea lăuda cu o statură de 
atlet. Dar, judecând după vesta de caşmir pe care o purta, 
părea mai degrabă un om de afaceri rafinat, mai obișnuit să 
ia decizii dificile decât să schimbe desuuri feminine. 

Văzându-l cum se îndreaptă spre ușă, Beverley ieși din 
visare. 

— Hei! exclamă ea. Nu luaţi nimic în schimb? 

Bărbatul se întoarse din drum, privind-o cu ostilitate. 
Ţinea deja o mână pe clanţa ușii. 

— Mi-aţi recomanda ceva de genul ăsta, nu-i aşa? declară 
cu dispreț, în timp ce atinse în treacăt o bluză de mătase 
roşie, expusă pe o etajeră circulară. 

— Nicidecum. Această culoare nu se potriveşte chiar oricui. 

— Atunci? 

Vorbea pe un ton atât de ostil, încât Beverley își pierdu 
pentru o clipă cumpătul. 

— Va trebui, deci... să vă înapoiez banii. 

Iată că acum se bâlbâia! Dar, îşi reveni repede. 

— Până la urmă, ce nu vă convine în achiziţia pe care-a 
făcut-o fiica dumneavoastră? întrebă ușor agresiv Beverley. 

— Ce nu-mi convine? Ar trebui să vă crape obrazul de 
ruşine pentru că vindeţi asemenea orori unei copile de 
treisprezece ani. Să nu care cumva să repetati gestul, că am 
eu ac de cojocul dumneavoastră. 

Şocată, neputând să scoată un cuvânt, Beverley îl privi 
cum deschide în sfârșit ușa. O rafală de vânt intră în 
magazin și duse cu ea și ultimul sunet pronunţat de omul 
acesta atât de indignat. 

Beverley tresări când ușa fu trântită. De-abia revenindu-și 
din uimire, se apropie de fereastră și văzu cum o mașină 
sport demarează. În clipa următoare, maşina, ultimul model 
de Jaguar, trecu în trombă prin fața magazinului, fără ca 
şoferul să-i arunce măcar o privire. 

— Iar pe deasupra, conduce un Jaguar! exclamă Beverley 
cu dispreţ. Ce mai bădăran! Asemenea orori! Un număr 
foarte mare de mame cumpără așa ceva pentru fiicele lor. 

Acum, pentru că tot rămăsese singură, Beverley nu mai 
făcu nici un efort să-și rețină indignarea. Lenjeria pe care o 
vindea era rafinată și de bun-gust. Adorabilele desuuri pe 

care le înapoiase acest mitocan fuseseră concepute tocmai 
pentru a da tuturor tinerelor încredere în feminitatea lor. 

— Are tupeu, nu glumă! 

În camera din spate a magazinului, Beverley tot mai 
bombănea în timp ce stingea rând pe rând luminile. Avu 
nevoie de câteva minute pentru a se potoli și a-și continua 
inventarul. Dar cât de greu îi era acum să se concentreze! 
Crease colecţia Vise Frumoase tocmai pentru că se simţea 
solidară cu timiditatea adolescentelor. Din același motiv, 
organiza pentru ele întâlniri săptămânale în care erau 
învăţate să se stimeze, să aibă încredere în ele. Aluziile 
acestui bădăran nu erau fondate! 

Beverley ridică furioasă receptorul și încercă încă o dată 
să-l contacteze pe Kevin. Suna în continuare ocupat. Cu 
cine Dumnezeu putea să vorbească atât de mult? Prea 
enervată să poată termina inventarul în seara aceea, 
Beverley hotărî să-l lase pe a doua zi și să se ocupe de 
contabilitatea zilei curente. 

« Ce puritan! », își spuse în sinea ei, în timp ce se așeza în 
fața registrelor contabile. Dacă domnul ăsta se supăra pentru 
atâta lucru, oare ce părere ar avea de desuurile pe care le 
purta ea? Făcuse o altă colecţie tocmai în intenţia de a 
provoca, o colecţie pentru toate femeile sigure pe ele, 
luptătoare și cărora le plăcea să simtă atingerea mătăsii pe 
piele. Dar ce putea înţelege din toate astea un bărbat atât de 
închis la minte? Nici nu voia să se gândească la calvarul soției 
sale. Cu un asemenea soţ, pesemne că e mai mereu deprimată! 

Dar, până la urmă, cine era fiica lui? Beverley nu lipsise 
decât o oră toată ziua, ca să cumpere medicamente pentru 
Kevin. În afară de intervalul ăsta, se ocupase de toate 
clientele. Încercă în zadar să-și dea seama despre cine-ar 
putea fi vorba. Trebuia totuși să dea de urma acestei fete 
dacă voia să-i înapoieze banii! 

Din fericire, Beverley nota fiecare vânzare pe un 
carnețel. Aşa se face că, examinând cu atenţie toate 
vânzările cu bani gheaţă din acea zi, se opri asupra cifrei 
corespunzătoare și își aminti. Un zâmbet i se ivi pe chip, 
amintindu-și de cea pe care o poreclise „prințesa cea 
sfioasă“ şi care frecventa de puţin timp, pe furiș, magazinul 
lui Beverley. 

Da, semăna ca două picături de apă cu sinistrul personaj 
care ieşise de aici: aceeaşi frumuseţe ireală, aceeași culoare 
a părului, aceeași nuanţă de albastru a ochilor. Prințesa era 
în spatele lui Stacy Evans, fiica lui Sunne, prietena din 
copilărie a lui Beverley. Cât de diferite erau cele două 
adolescente! Stacy era blondă, plină de energie și foarte 
vorbăreaţă. Prietena ei era, în schimb, cât se poate de timidă 
și de temătoare. 

Beverley zâmbi cu tandreţe : cele două adolescente o 
făceau să se gândească la Sunne și la ea în urmă cu vreo 
cincisprezece ani. Pe vremea aceea, Beverley nu era prea 
diferită de prinţesa cea sfioasă, iar Sunne, graţie firii ei 
zglobii şi curioase, o ajutase pe Beverley să aibă încredere 

în ea însăși. Fără prezența acestei surori mai mari, căci aşa 
o considera, Beverley n-ar fi devenit niciodată femeia sigură 
pe ea de astăzi. În consecință, dacă mama prinţesei își 
încuraja copila să îndrăznească mai mult, Beverley nu dorea 
decât s-o susţină. 

Ridicând receptorul pentru a nu știu câta oară, formă 
numărul lui Sunne și nu peste mult timp se auzi o voce 
masculină la celălalt capăt al firului. 

— Alo? 

— La fel de sportiv ca de obicei, Paul? glumi Beverley cu 
afecţiune. 

Paul era antrenor de baschet la universitatea din 
apropiere, iar prietenii săi îl tachinau adesea că iubește 
sportul şi pe Sunne, în această ordine. Bineînţeles, Beverley 
n-a luat niciodată această glumă în serios. Se întâmpla foarte 
rar să vezi un tată şi un soț mai devotat decât el, iar Beverley 
o invidia adesea pe Sunne pentru norocul ei. 

— Sunne sau Stacy sunt cumva acasă? întrebă ea. 

— N-ai noroc. Au plecat acum vreo douăzeci de minute 
cu Leah pentru ședința lor de tortură. 

Beverley râse din toată inima : aşa botezase Paul lecţiile 
de pian, un adevărat calvar pentru copii. 

— Cum merg lucrurile între tine și Kevin? întrebă Paul. 

— Din punctul meu de vedere, merg bine. Cât despre 
Kevin, e pe toane. Dar îl cunoști prea bine, băiatul ăsta nu 
se lasă doborât cu una, cu două. 

— Un stoic. Așa era şi tatăl tău. Dar presupun că ai 
telefonat dintr-un motiv anume. Cu ce te pot ajuta, 
Beverley? 

Tânăra femeie șovăi. 

— Ei bine, mă întrebam dacă o cunoşti cumva pe-o 
prietenă de-a lui Stacy, o fată care nu sare-n ochi prin 
înfățișare, foarte blândă, cu părul castaniu şi cu ochi albaști 
foarte expresivi... 

— Da, e Holly Court, fiica vechiului meu prieten, Sam. 
Imaginează-ţi că tocmai s-a instalat în oraș! Sam Court, 
numele ăsta-ţi spune în mod sigur ceva, nu? 

— Sam Court, repetă gânditoare Beverley. Cântărețul de 
operă? 

— Beverley! strigă Paul, gata să izbucnească în râs. Sunne 
are dreptate, nu prea ieși. Sam Court, cel care este 
supranumit „Samuraiul“. Tocmai a semnat un contract cu 
echipa de hochei pe gheață din Seattle. Ziarele numai 
despre asta vorbesc! N-ai decât să-l întrebi pe Kevin, sunt 
sigur că este la curent. 

— Nu mă îndoiesc, spuse Beverley. 

Ea n-avea timp să citească ziarele în general, darămite 
paginile sportive. 

— Nu l-am mai văzut pe Sam din timpul facultăţii. Mă 
bucur foarte mult că se stabilește aici. Am impresia că 
regăsesc un frate dispărut cu mult timp în urmă. 

Pentru o bucată de timp, Paul continuă să laude meritele 
noii echipe din Seattle. Beverley îl ascultă cu răbdare, fără 
să priceapă mare lucru, de parcă i-ar fi vorbit în chineză. 

— Dar presupun că n-ai sunat să m-auzi cum laud 
isprăvile vechiului meu prieten. Parcă doreai să întrebi ceva 
despre fiica lui. În mod cert, veti face cunoștință în seara de 
Halloween. Vei veni, nu-i așa? 

— Păi... 

De fapt, Beverley nu prea voia să participe la acea serată, 
mai ales dacă necioplitul acela cu care a avut de-a face și 
prietenul lui Paul erau una și aceeași persoană. 

— Sunny ar dori ca Holly să se înscrie la cursurile tale de 
întreţinere, alături de Stacy şi Leah. 

— Nu-i vorba de cursuri de întreţinere, Paul. Sunt pur și 
simplu niște întâlniri în cadrul cărora le învăţ pe aceste 
adolescente să aibă încredere în ele însele. 

— Da, da, i-o tăie cu nerăbdare Paul. De fapt, ce doreai să 
știi despre Holly? 

— Ai numărul ei de telefon? Trebuie să-i dau niște bani 
înapoi și aş vrea s-o fac în seara asta. 

— Vor închiria un apartament în centrul orașului, dar 
momentan locuiesc pe cel mai frumos șlep de pe canal. Cel 
cu șemineu multicolor. Nu ţi-a spus Sunny? 

— Nu. De fapt, în ultima vreme nu prea am avut timp să 
vorbim, şopti Beverley. 

Veştile pe care le aflase de la Paul în numai câteva 
minute o copleșiseră. Așa deci, personajul ăsta neplăcut 
plănuia să se instaleze nu peste mult timp în oraș? După 
ce-i mulțumi lui Paul pentru informaţii, închise. Se simţea 
abătută. 

Înainte de a pleca, încercă încă o dată să-l prindă pe 
Kevin la telefon. Gândindu-se la fratele ei, avu o strângere 
de inimă. 

Auzise rostit pentru prima dată termenul barbar de 
«nefropatie» în ziua în care-l luase pe Kevin în îngrijire. 
Acum, această boală nu mai avea pentru ea nici un secret. 
De foarte mult timp asigurarea de sănătate încetase să mai 
suporte costul dializei, necesară rinichiului deficient al lui 
Kevin. De un an, Beverley făcea economii drastice pentru 
a-l ajuta pe Kevin. Iar acum, doctorul Low lua în 
considerare posibilitatea unei grefe. Beverley nici nu voia să 
se gândească la costul unei asemenea operaţii. l-ar trebui, în 
mod cert, mai mult de-o viaţă ca să reușească să-și plătească 
toate datoriile. 

Gânditoare, Beverley se uita la desuurile aduse de Sam 
Court. Dacă toţi taţii ar face la fel, probabil că n-ar mai 
putea să iasă din magazin. Oricum, era ferm hotărâtă să-i 
înapoieze banii lui Holly. Cu aceste gânduri, Beverley formă 
numărul de acasă. 

— N-ai plecat încă, doamnă Flemming? spuse ea, 
recunoscând vocea menajerei la celălalt capăt al firului. 
Kevin e bine? 

— Da, staţi liniștită. 

— E bine că n-ai plecat încă. Trebuie să mai fac niște 
cumpărături, înainte de a mă întoarce. Promit să termin cât 
mai repede. 

Imediat după ce puse receptorul în furcă, Beverley își 
scoase impermeabilul din dulap. Tot ce mai avea acum de 
făcut era să înfrunte ploaia și vântul pentru a-i înapoia banii 
lui Holly. 

leșind din magazin, trebui să dea piept cu ploaia. Pe 
celălalt trotuar, doi tineri mergeau îmbrățișaţi și râdeau din 
toată inima. Beverley uită de ploaie și încetini pasul, 
uitându-se la ei cu o strângere de inimă. 


Capitolul 2 


Când Sam Court își duse mașina în parcarea din port, era 
foarte târziu. Coborând din Jaguar, îi aruncă fiicei sale o 
privire în care se putea citi dezaprobarea. Fără să-i acorde 
nici cea mai mică atenţie, aceasta trânti uşa mașinii și se 
îndreptă furioasă spre postul de control. 

Încruntat, Sam o urma îndeaproape. Această primă seară 
în noua lor „casă“ începea prost. Trecând prin fata 
paznicului, îi arătă legitimaţia. Felul în care se comporta 
Holly era intolerabil. 

— Haide, nu mai alerga așa! strigă el. O să aluneci şi o să 
cazi în apă. 

Holly se întoarse spre tatăl ei şi-i aruncă o privire 
ucigătoare. 

— Oare când vei înceta să mă tratezi ca și cum aş mai avea 
zece ani? 

Aproape încovoiată din pricina vântului foarte puternic 
şi căruia trebuia să-i ţină piept, părea că e gata s-o ia la 
goană la cea mai mică provocare. Ce complicate erau toate, 
acum când fetiţa se transforma în adolescentă! Nu mai 
târziu de anul trecut, își venera tatăl și nu-i ieșea din 
cuvânt! 

Sam trecu în faţa lui Holly pentru a se îndrepta spre 
pasarelă și a deschide ușa șlepului. 

— Intră, Păpușico. 

Scoţând un suspin, Holly ridică ochii spre cer. 

— Tată, nu vreau să mi te mai adresezi cu porecla asta 
ridicolă! 

— Îți spun Păpuşică de când te-ai născut. Nu văd de ce 
n-aş face-o în continuare. 

Înăuntru, îşi scoase un pantof scuturându-și viguros 
piciorul și continuă să nu-l ia în seamă pe Sam. Brusc, 
acesta se încruntă. 

— Ia spune, ce s-a întâmplat cu ochii tăi? 

— Cu ochii mei? Nimic, de ce? 

— Holly! Să nu-mi spui că te-ai machiat? 

Clipa de care se temuse atâta sosise. Holly începea să 
manifeste aceleași preocupări superficiale ca și fosta lui 
soţie. 

— Du-te imediat și șterge-te, spuse el pe un ton 
poruncitor. După aceea, o să ieşim în oraş să mâncăm o 
pizza. Cred că a sosit momentul să stăm puţin de vorbă. 

Holly explodă. 

— Toate fetele de vârsta mea se machiază! Eu de ce n-aş 
face-o? 

— Pentru că nu ai nevoie de așa ceva, îi răspunse Sam 
care simţea cum își pierde răbdarea. Eşti frumoasă și așa . O 
să strici totul! 

Văzând cum i se umplu ochii de lacrimi și cum îi tremură 
buzele, Sam avu o strângere de inimă. De îndată ce începea 
să plângă, Sam era înduioșat. De data asta însă, trebuia să 
rămână ferm! 

— Ba mai mult, te-ai dus la magazin și ai înapoiat 
desuurile mele drăguţe! spuse printre suspine Holly. Dacă 
nu se nimerea să i le arăt mamei lui Stacy când ai venit, 
habar n-ai fi avut de existenţa lor. Doamna de la magazin 
mi-a spus că dacă ar fi avut o fiică, asta ar fi sfătuit-o să 
poarte! 

Sam îi întoarse spatele. Cearta asta pica rău! După 
antrenamentul din acea după-amiază nu prea se simţea în 
stare de atac şi nu-și dorea decât să petreacă o seară liniștită 
în familie. În asemenea zile, aproape că o ura pe fosta lui 
soție pentru că a părăsit-o pe Holly ca să-și încerce norocul 
în show-biz, alergând după un vis iluzoriu. 

— N-are nici un rost să mai continuăm discuţia, Păpuşico, 
nu-mi voi schimba hotărârea. Du-te şi te schimbă acum! 

Făcând stânga-mprejur, Holly își croi drum printre 
cartoanele aruncate pe jos și urcă la etaj aproape alergând. 

Pentru o bucată de timp, Sam rămase gânditor, uitându-se 
cu admiraţie la şlepurile alăturate. Vedea în această cotitură 

a carierei sale momentul cel mai potrivit pentru a se 
apropia de fiica sa. Dar oare nu spera prea mult? Va reuși să 
umple golul care se căsca între ei de ceva vreme? 

Zbârnâitul interfonului, care lega șlepul lui de punctul 
de pază, îl făcu să tresară. 

— Bună seara domnule, spuse paznicul. E aici o femeie 
udă până la piele care vrea să vă vadă. 

— Îmi pare rău, dar nu aștept pe nimeni. Cum se 
numeşte? 

— Nu și-a declinat identitatea. A spus numai că dorește să 
vă vadă. 

Să fie vorba de menajera pe care o ceruse? 

— Să intre, spuse în cele din urmă. 

De îndată ce puse telefonul în furcă, ieși să aştepte pe 
pod. Femeia asta își alesese un moment cum nu se poate 
mai prost. Totuși, ca să nu stea prea mult în ploaie, se hotărî 
să-i iasă în cale. Îi va pune câteva întrebări și va scăpa de ea. 
Apoi, se va întoarce la Holly pentru a limpezi o dată pentru 
totdeauna lucrurile. 

Nefiind atent pe unde merge, Sam se îndrepta în direcţia 
punctului de pază când se lovi cu putere de cineva care 
venea din sens opus. Nu putu desluși decât un țipăt de 
femeie. Dacă n-ar fi prins-o cu putere de talie, femeia s-ar fi 
prăbușit. 

Când își reveni și se uită la ea, fu atât de uimit încât 
rămase fără glas. Dar după puţin timp, mânia puse 
stăpânire pe el. 

— Dumneavoastră! Dar ce căutaţi aici? 

Beverley îl împinse cu dispreț. 

— Tocmai sunt insultată de un bădăran. 

Pentru o clipă, Sam fu ispitit să plece și s-o lase baltă. Dar 
priveliștea buzelor roșii umede din pricina ploii îl tinu pe 
loc. Hai că asta-i bună! Chiar nu avea altceva mai bun de 
făcut decât să-și piardă vremea cu astfel de gânduri? 

— Cu riscul de a mă repeta, te întreb : ce cauţi aici? 

— În mod sigur, n-am venit să mă bucur de prezența 
dumneavoastră fermecătoare. Şi, dacă nu vă e cu supărare, 
aş dori să vorbesc cu soţia dumneavoastră. 

Fără a mai catadicsi să-l privească, Beverley se pregătea 
să se urce pe pasarelă. Dar Sam o strânse de încheietura 
mâinii și o reţinu. 

— Ba da, mă deranjează. Chiar foarte mult. Va trebui să 
vă mulţumiţi cu prezenţa mea. 

Beverley își înălță privirea, hotărâtă să nu se lase intimidată. 

— Neciopliţii de soiul dumneavoastră au, poate, obiceiul 
să-și facă afacerile în pragul ușii, dar eu nu vreau să vorbesc 
sub ploaie. 

Eliberându-se din strânsoare, Beverley se urcă pe 
pasarelă şi bătu la ușă. Aruncându-i priviri ucigătoare, Sam 
o dădu la o parte pentru a deschide, apoi făcu o plecăciune. 

— Dacă doamna vrea să intre! 

Dând din umeri, Beverley intră, grăbindu-se să stea cât 
mai departe de acest demon. Sam o privea cu sfidare, dar ea 
prefera să nu-i răspundă acum la provocare. 

Cu apa curgându-i şiroaie pe ea, se grăbi să explice 
motivul vizitei sale. 

— Mai devreme, aţi plecat de la magazin fără să vă dau 
banii înapoi. Doamna Court îi dăduse acești bani fiicei 
dumneavoastră, nu-i așa? Ei bine, vi-i înapoiez. 

— Faceţi niște presupuneri... Holly! Strigă el. Holly, 
coboară puţin, te rog! 

Beverley întoarse privirea spre scara în spirală din lemn 
de stejar. De multă vreme admira arhitectura acestui șlep, 
iar astăzi era bucuroasă să-i descopere interiorul. Salonul îi 
plăcea mult. Nu se putu împiedica să nu-și imagineze 
camera cu un tavan de sticlă prin care ar fi putut admira 
stelele, noaptea, în braţele... 

— Aş fi prea indiscret dacă v-aș întreba cum vă numiţi, 
stimată doamnă? 

Beverley întoarse capul pentru a-i da o replică pe măsura 
vorbelor sale ironice, dar rămase fără glas când îl văzu pe 
Sam scoţându-și cravata și pregătindu-se să-și dea jos, fără 
nici un complex, și cămașa. Când rămase cu bustul gol, lui 
Beverley i se puse un nod în gât. Își dăduse seama încă de 
la magazin că era bine făcut, dar vederea bustului său 
bronzat o lăsa fără respiraţie. Unicul defect al acestui trup 
de Adonis era lunga cicatrice de pe braţul stâng, cicatrice 
care pornea de la umăr și ţinea până la cot. Probabil că se 
datora patinelor, ascuţite ca briciul. 

— Am dreptul la un răspuns? întrebă Sam, în mod vizibil 
amuzat. 

— Nu prea-mi place tonul pe care-mi vorbiti, îi replică ea 
cu agresivitate. Vă miră atâta că vă înapoiez banii? 

Beverley își închipui că mângâie această piele, în mod 
cert catifelată. Era pentru prima oară de la episodul 
Anthony Carraras când era asaltată de asemenea gânduri! 
Minciuni pe care le crezuse, ca atâtea alte femei înaintea ei... 

Dându-și seama că Sam se uita le ea cu insistenţă, 
Beverley roși. 

— Am să sfârșesc în cele din urmă prin a vă spune 
doamna X, dacă o ţinem tot așa, glumi el. 

— Tată? se auzi o voce de la etaj. Vroiai să mă vezi? 

Nu peste mult timp, Holly cobori pe scara în formă de 
spirală. Zărind-o pe Beverley, rămase cu gura căscată. 

— Domnișoara... Powell? îngăimă ea, uitându-se cu 
coada ochiului la tatăl ei. 

— Da, bună seara, Holly. Spune-mi, te rog, Beverley. 
Te-ai adaptat în noua casă? 

De îndată ce apăru Holly, Beverley se simţi ceva mai 
sigură pe ea. Profită de acest moment pentru a-și face o idee 
despre luxosul salon. 

— Nimănui nu-i face plăcere să se mute, dar te vei simți 
bine aici, Holly. Golfulețul e foarte frumos. 

— Kevin mi-a spus că va veni să mă vadă. 

Auzind numele fratelui ei, Beverley tresări. 

— Nu știam că vă cunoașteți. 

Beverley își dădu seama că nu era singura care avea ceva 
de spus. 

— E vorba de același Kevin despre care nu aveaţi cuvinte 
prea frumoase mai devreme la magazin? întrebă Sam. 

Beverley nu zise nimic. Holly se întoarse spre tatăl ei. 

— Lui Kevin i-ar plăcea foarte mult să vină să mă viziteze 
și să vadă navele acostate aici. Din camera lui, nu poate 
vedea portul. I-am spus că, dacă ești de acord, ar putea să 
treacă pe aici într-o sâmbătă. 

— Cine e Kevin? insistă Sam, încruntat. Fiul 
dumneavoastră? Și cum se face că Holly îi cunoaşte camera? 

— Nu e fiul meu, e fratele meu mai mic, spuse Beverley, 
privind-o pe Holly cu un zâmbet încurajator. 

Înţelegea perfect cât de greu îi era adolescentei să 
vorbească în prezenţa unui tată atât de sever. 

— În orice caz, e pentru prima dată când aud acest nume, 
mormăi Sam. 

— Kevin are probleme cu un rinichi, spuse Beverley cu 
neliniște în glas. Stacy Evans îi aduce lecţiile de fiecare dată 
când nu se poate duce la școală. Presupun că Stacy i l-a 
prezentat pe Kevin lui Holly. 

Beverley preferă să nu mai lungească vorba. La ce bun 
să-i spună acestui om cât era de neliniștită tot așteptând ca 
cineva să-i ofere o grefă? Voia să vadă cum va reacționa Sam 
la o astfel de veste. Dar pentru că el tăcea, deveni dintr-o 
dată agresivă. 

— Nu vă este frig așa? 

La început, Sam păru încurcat, dar apoi zâmbi. Beverley 
ar fi vrut să deseneze acest zâmbet din vârful degetelor. 

Roșind și mai mult, consideră că stătuse mai mult decât 
trebuia. Vârându-și mâna în geantă, scoase carnetul de 
cecuri al magazinului. 

— Să completez cecul pe numele lui Holly? Vă datorez 
patruzeci și cinci de dolari şi douăzeci și trei de centi. 

Lui Sam nu-i venea să creadă că Beverley e atât de 
stânjenită. Pentru o femeie care-și câștiga pâinea din 
vânzarea unor desuuri atât de îndrăzneţe, părea foarte 
timidă! Își aduse aminte de uluirea acesteia la magazin când 
se dusese să înapoieze ceea ce cumpărase Holly. Pentru o 
perioadă scurtă de timp, candoarea ei îl înduioșă. 

— Holly, fii drăguță, du-te și adu-mi o cămașă uscată. Oricare. 

„ Of, nu rămâne cu bustul gol!“ își spuse Beverley în 
sinea ei. 

— Soţia dumneavoastră se întoarce curând? întrebă ea, ca 
pentru a-și recăpăta în acest mod cumpătul. 

— Nu vă faceţi griji! Eu sunt cel care ia toate deciziile cu 
privire la casă. 

Văzând că Beverley dă din umeri și-l priveşte ironic, Sam 
simți că-și pierde răbdarea. 

— Ce-ar fi să terminăm? 

Beverley simţi că i se urcă sângele în cap. Cum de-și 
permitea să-i vorbească astfel? 

— Sincer vă spun, domnule, le plâng pe fetele obligate să 
suporte un tată atât de agresiv şi de reacţionar ca 
dumneavoastră, la o vârstă la care îţi e oricum foarte greu să 
te stimezi pe tine însăţi? 

— De ce vă amestecați în treburi care nu vă privesc? Vă 
atrag, atenţia, stimată doamnă, că ne certăm foarte rar. 
Holly, pentru numele lui Dumnezeu! Ce tot faci acolo? Nu 
ti-am cerut să-mi calci o cămașă! 

Zgomotul pașilor lui Holly se auzi pe scară. Nici nu 
apucă bine să se apropie că Sam îi smulse din mâini cămașa. 
Pe Beverley nu o lăsă inima să plece fără să-i adreseze câteva 
cuvinte fiicei unui om atât de neplăcut. Cu zâmbetul pe 
buze, se întoarse spre ea şi-i spuse : 

— Să știi că părul îţi stă foarte frumos în seara asta! Dacă 
ai mai tăia putin din el, ar părea şi mai des. 

În clipa în care-și termina fraza, lumina pâlpâi de câteva 
ori și se opri brusc. 

— Tată, spuse Holly cu neliniște în glas. 

— E din cauza furtunii, Păpuşico. Nu te mișca, am o 
lanternă în geantă. O aduc imediat. 

Beverley, care se îndrepta grăbită spre ușă, se lovi de Sam. 

— Credeţi că pana de curent afectează numai șlepul 
dumneavoastră? întrebă ea. 

Sam o dădu la o parte. 

— De unde să știu? V-am spus să nu vă mișcaţi. Nu se vede 
nimic. 

— Nu pricepeţi nimic! Trebuie neapărat să dau telefon 
acasă! La ora asta, Kevin face tratament cu o mașină 
electrică. Au! 

Din cauza panicii, Beverley îşi scrântise glezna și reușise 
să se agate ca prin minune de braţul lui Sam. 

— Liniștiţi-vă, spuse el, dându-și seama de situaţia 
disperată în care se afla Beverley. Telefonul nostru nu a fost 
încă branșat la reţeaua centrală. De aceea, e mai bine să 
ieşim toți trei și să mergem la turnul de pază. De acolo, vom 
putea telefona. 

Într-o altă situaţie, Beverley ar fi refuzat invitația. Acum 
însă, Kevin era în pericol şi asta era tot ce conta. 

— Fără panică, murmură Sam, ca şi cum ar fi simţit cum 
temerile lui Beverley erau din ce în ce mai mari. Holly, ai 
grijă pe unde calci, nu se vede nimic! Tot ce-ar mai lipsi 
acum ar fi ca una dintre voi să păţească ceva. 

Tremurând, Beverley încerca să stea cât mai aproape de 
Sam, având impresia că nu vor mai ajunge la postul de 
control. 

După câteva clipe însă, Sam, Holly și paznicul stăteau în 
jurul lui Beverley, în timp ce aceasta forma numărul. Cât 
timp vorbi Beverley la telefon cu menajera, nimeni nu 
scoase o vorbă. După ce închise, scoase un oftat prelung. 

— Kevin e în drum spre spital. Vă mulțumesc tuturor 
pentru că aţi fost alături de mine. Gestul acesta m-a mișcat 
profund. Acum, nu-mi rămâne decât să mă duc acasă, să-mi 
iau mașina și să mă alătur fratelui meu. 

— O să-şi revină? întrebă Holly, albă la faţă ca varul. 

— Nu-ţi face griji, nu e pentru prima dată când i se 
întâmplă. 

— O să mergem cu dumneata la spital, spuse Sam, 
făcându-le semn lui Holly și lui Beverley să-l urmeze. 

— Nu-i nevoie să vă deranjati, protestă Beverley. Oricum, 
am nevoie de mașina mea să-l duc pe Kevin acasă. 

Dar Sam nici nu voi să audă de așa ceva și în clipa 
următoare o împingea pe Beverley în mașina lui. 

— Încotro mergem? 

Stânjenită, îi arătă drumul pe care l-ar fi recunoscut și 
cu ochii închiși. Nu după mult timp, ajunseră la 
destinaţie. 

— Totul e în regulă? întrebă Sam, deschizându-i ușa. 

— Da. Ştiţi, sunt foarte mișcată de gestul dumneavoastră. 

Sam îi zâmbi, înainte de a se întoarce spre Holly. 

— Hai să intrăm cu domnișoara Powell, Holly, să fim 
siguri că totul e în regulă. 

— Nu-i nevoie. V-am răpit și-așa mult timp, răspunse 
Beverley, stânjenită. Iar Holly trebuie să se ducă mâine la 
școală. 

— Cum doriţi! 

Sam insistă totuși s-o însoţească pe Beverley până la 
intrare. Când ajunseră la scări, își aținti privirile asupra ei. 

— Felul în care m-am comportat mai devreme la magazin 
cu dumneavoastră a fost de-a dreptul insultător. Am motive 
să cred că acest gen de lenjerie are o influență nefastă 
asupra fiicei mele. Dar în seara asta, fericirea lui Holly e mai 
importantă decât orice. 

Calm, scoase din buzunar cecul pe care i-l dăduse 
Beverley și-l rupse. Puse bucăţile de hârtie în mâna femeii. 
Zăbovi ceva timp până să-și retragă mâna dintr-a ei. 

— Este înțelept bărbatul care urmează sfaturile unei 
femei, dacă acestea sunt făcute în cunoștință de cauză. 
M-am purtat foarte urât cu dumneavoastră şi-mi pare rău. 
Holly va trece mâine pe la magazin să recupereze marfa. Îmi 
cer mii de scuze. Acum, sunteţi sigură că nu vreţi să 
rămânem alături de dumneavoastră? 

Beverley îşi tinu răsuflarea. Ce senzaţie plăcută îi dădea 
atingerea palmelor lui Sam! Dar pentru că tăcea, Sam 
clătină din cap. Și, fără să mai spună un cuvânt, se întoarse 
la maşină. 

La ieşirea din parcare, Holly își scoase mâna pe geam în 
semn de bun-rămas. Sam, în schimb, nu întoarse capul nici 
măcar o dată. 

După ce mașina dispăru din faţa ei, Beverley ieşi din 
toropeala în care se afla și aruncă o privire la cele patru 
bucăţi de hârtie pe care le ţinea în palmă. Suspinând, le 
puse într-un buzunar al vestei. Cum o să se comporte 
de-aici încolo cu Sam, de vreme ce nu-i mai era dușman? 

Beverley ridică din umeri. Gândurile de genul ăsta nu-i 
vor plăti facturile. Iar bărbaţi ca Sam Court aveau darul de-a 
te lăsa baltă când ţi-era lumea mai dragă. Mai învățase și ea 
unele lucruri între timp. Dată fiind starea gravă în care se 
afla Kevin, viaţa ei era din ce în ce mai complicată. Iar fratele 
ei merita tot timpul şi toată energia de care era-n stare. 

Răsucindu-se în sfârșit pe călcâie, intră în spital. 


Capitolul 3 


La moartea părinţilor ei, într-un accident de mașină, 
Beverley fusese nevoită să facă faţă nu numai durerii, ci 
și bolii lui Kevin și constrângerilor inerente cărora 
aceasta le dădea naștere. Apoi, încetul cu încetul, vizitele 
la spital, ca aceea pe care o făcuse atunci, deveniseră 
ceva obișnuit. 

De îndată ce starea lui Kevin se stabilizase și analizele 
sângelui fuseseră terminate, adolescentul și sora lui putură 
să se gândească la plecare. Dintre cei doi, Beverley părea 
cea mai obosită. Ziua ei începuse la ora cinci dimineaţa, iar 
atunci când taxiul se opri în faţa casei era trecut de miezul 
nopții. Aveau noroc, deoarece revenise curentul. Tot ce-i 
mai rămânea de făcut lui Beverley era să-l instaleze pe Kevin 
în camera lui și să se ducă la culcare. 

Intrând în camera fratelui ei, oftă prelung. Ca de obicei, 
acolo domnea o dezordine de nedescris. 

— Cum Dumnezeu poți să stai într-o asemenea... cocină? 
exclamă ea. 

Imediat, privirea îi fu atrasă de posterul imens pe care 
Kevin îl lipise deasupra patului. Pentru câteva clipe, 
Beverley nu fu în stare să scoată nici un cuvânt. 

— Ce-i asta? spuse în cele din urmă, murmurând. 

— O poză cu dedicație de la Samurai. Îţi dai seama ce 
noroc am avut? Urmează să locuiască la preţ de cinci minute 
de noi! Holly, fiica lui, e prietenă cu Stacy. Mi-au adus 
posterul ăsta astăzi. Cu dedicație! 

Beverley se apropie de perete. Poza aceea era departe de 
a reda farmecul real al lui Sam. Cel care o făcuse dorise să 
pună în evidenţă partea cea mai virilă, aproape macho, a 
celui în cauză. Oricum, descoperind o altă fațetă a 
personalităţii lui Sam, Beverley fu străfulgerată de gândul că 
nu aflase prea multe despre soţia lui. Fie că era căsătorit, fie 
că nu, adevărul era că puţine femei rezistau farmecului 
acestui bărbat. 

— Așadar, ce zici? 

— Despre ce? întrebă Beverley în timp ce Kevin își făcea 
patul. 

— Despre ideea de a vizita familia Court. Sâmbăta 
viitoare, poate. N-ai auzit nimic din ce ţi-am spus? 

Beverley se uită cu atenţie la chipul lui Kevin. Pentru 
prima dată după o lungă perioadă de timp vedea în privirea 
lui acea strălucire specifică vârstei. 

— Dacă tatăl lui Holly este de acord, șopti ea, netezindu-i 
părul. O cunoşti bine pe Holly? 

Deranjat de acest gest matern venit din partea surorii lui, 
Kevin îi dădu mâna la o parte. 

— Nu, de-abia a sosit în oraș. Dar e grozavă, te asigur! Ne 
ia pe toţi la algebră! Ştii că a trecut peste o clasă? Pot să pun 
rămășag că l-ar fi impresionat mult pe tata. 

— Ar fi fost de înţeles, de vreme ce era profesor. Mai ales 
dacă e atât de talentată precum spui tu. Oricum, cu sau fără 
matematică, tata n-ar fi lipsit la nici unul din meciurile tale. 

Amintindu-și de tatăl lor, Kevin deveni serios. 

— Beverley, chiar dacă voi avea norocul de a fi operat, nu 
voi mai fi niciodată mai mult decât un simplu spectator. 
Când practici un sport, te poţi accidenta cel puţin o dată pe 
an. Iar când nu ai decât un rinichi, totul se poate termina 
foarte prost. 

Lui Beverley i se împăienjeniră ochii, dar făcu un efort 
imens şi-şi reţinu lacrimile. Lui Kevin nu-i plăcea deloc să i 
se plângă de milă. Ce bine-ar fi dac-ar putea să fie la fel de 
optimistă ca fratele ei și să nu-și mai facă atâtea griji în 
privința grefei! 

Simţind că sora lui s-a întristat, Kevin o prinse de mijloc. 
Dar Beverley îl bătu ușor pe braţ. 

— Hei! Cu zâmbetul pe buze, da? Pe cei din familia Powell 
nu-i dobori așa de ușor. 

În timp ce-și ridica ochii, privirea i se încrucișă cu aceea 
a lui Sam, cel din fotografie. Ce ușor ar fi să-și tragă puterile 

de la un bărbat cu o asemenea forță! Dar ar fi o greșeală să 
uite că majoritatea bărbaţilor de genul ăsta luau mai mult de 
la ceilalți decât dădeau. 
Întorcându-se cu spatele la poster, i se adresă lui Kevin: 
— Până una alta, chiar şi flăcăii din familia Powell trebuie 
să doarmă. Haide, la culcare! E interzis cititul cu lanterna 
sub plapumă, ai înţeles? 


Căscând, Beverley rupse foaia de desen. Oare când va 
reuși să dea o formă proiectului de neglijeu tip Renaștere 
pe care-l avea în minte de mai multe săptămâni? După ce se 
ridică, se întinse puţin şi se duse să-și pună o ceașcă de 
cafea. Sorbi de câteva ori din ea, stând rezemată cu spatele 
de perete. N-avea nici un rost să-și pună întrebări cu privire 
la motivele pentru care era nervoasă : nu dormise aproape 
deloc în timpul nopții, asaltată de visele în care Sam Court 
ieşea ca din pământ printre oițele pe care tot încerca să le 
numere. Și ce uimită a fost când a auzit sunetul ceasului 
deşteptător al lui Kevin! 

Iar pe deasupra, lipsa somnului îi micșora creativitatea. 
Dar oare nu se datorau toate astea telefonului pe care-l 
primise în acea dimineaţă de la doctorul Low? 

Sunetul soneriei, care anunţa sosirea primului client, o 
făcu să pună capăt acestor gânduri. Mai luă o înghițitură din 
cafea, probabil ultima din acea zi. Deoarece dăduse un 
anunţ în ediţia de dimineaţă a ziarului, se aștepta ca 
magazinul să nu se golească decât spre seară. 

— Beverley? 

Recunoscând vocea lui Sunne Evans, Beverley alergă în 
calea ei. 

— Sunne! Ce surpriză! Nu te-am mai văzut de atâta timp, 
încât m-am gândit să te invit în mod oficial la cină. Vrei o 
cafea? 

— Cu plăcere. Ca de obicei, casa era cu susu-n jos azi 
dimineaţă, încât nici nu am avut timp să-mi fac o cafea 
înainte de a pleca. 

Beverley dădu din umeri, râzând. 

— N-ai schimba pentru nimic în lume modul tău de viață, 
aşa că nu te mai plânge. De fapt, ce te-aduce pe aici? 

Sunne clipi din ochi cu subinţeles. 

— Haide, Beverley, spune-mi repede ce crezi despre 
prietenul din copilărie al lui Paul. Stiu că v-aţi cunoscut 
aseară. După câte se pare, l-ai impresionat în mod deosebit. 
Ne-am întâlnit cu el la pizzerie, după ce te-a lăsat la 
spital. De atunci, e de acord ca Holly să participe la 
reuniunile tale. 

Din cauza surprizei, lui Beverley îi rămase cafeaua-n gât. 

— E grozav, nu-i aşa? continuă Sunne. Celebru, bogat, 
seducător, și pe de-asupra mai e și liber! Îţi urez noroc! 

Pentru a-și ascunde tulburarea, Beverley se duse repede 
să-și mai pună o ceașcă de cafea. Sunne îi confirmase astfel 
ceea ce bănuise de la bun început : nu exista o doamnă 
Court. Beverley nu putea să dea vina pe putina cafea pe 
care-o băuse de dimineaţă pentru tremurul mâinilor sale. 

Până una alta, era mai bine să nu-i dea apă la moară 
prietenei sale în privința viselor matrimoniale pe care le 
nutrea. 

— Meritele lui Sam Court mă lasă rece, Sunne. Puţinul 
timp liber pe care-l am, îl pun în totalitate la dispoziţia lui 
Kevin. 

Sunne ridică din umeri. 

— Cred că nu procedezi corect, Beverley. Şi-mi permit 
să-ţi vorbesc așa pentru că sunt prietena ta. De când te-ai 
întors, ai slăbit iar cearcănele ti-au cuprins faţa. Ştii de ce-ai 
avea nevoie? De o aventură cu un bărbat ca Samuraiul. Îţi 
garantez că ai întineri cu zece ani! De altfel, contez pe 
sărbătoarea de Halloween ca să-ţi mai revii. Ai o lună să te 
pregătești. Şi să nu care cumva Să-ţi treacă prin cap să porti 
costumul ăla oribil pe care ţi l-a împrumutat Louise 
Cavanaugh anul trecut! 

Beverley consideră că era imperios necesar să intervină. 

— Las-o baltă, Sunne... 

Dar prietena ei nu-i lăsă timp să continue. 

— N-am timp acum să dezvolt subiectul, dar nu te bucura 
prea mult, nu mi-am spus ultimul cuvânt. Vreau să-ţi faci 
programare la coafor și la cosmeticiană, ai înţeles? Și să 
nu-mi spui iar că n-ai timp. Dacă e cazul, am să-ţi ţin locul 
la magazin. 

Beverley dădu din cap, oftând. 

— Îţi faci iluzii, Sunne. Îţi garantez că Anthony m-a lecuit 
pe vecie de genul ăsta de lucruri. Dar să știi că, dac-ai putea 

să vii în după-amiaza asta la magazin ca să mă înlocuiești, ar 
fi grozav... Doctorul Low mi-a telefonat. Trebuie să mă duc 
la spital pentru testele de compatibilitate încrucișată. N-a 
vrut să-mi spună mai multe. Îmi pare rău că trebuie să te 
deranjez, dar... 

— Poţi conta pe mine fără nici o problemă în tot ceea ce 
are legătură cu Kevin, o asigură Sunne. De îndată ce se vor 
întoarce copiii de la școală, voi fi negreşit aici. 

Beverley încuviință, silindu-se din răsputeri să-și 
controleze emoțiile. Sosirea a două cliente o făcu pe Sunne să 
plece. Când ajunse la ușa magazinului, se întoarse și-i zâmbi. 

— Pe curând! 

Beverley îi făcu un semn cu mâna și-și dădu seama că îi 
apăruse și ei un zâmbet pe faţă. Cu Sunne prin preajmă, nu 
prea aveai cum să rămâi trist și închis în tine însuți. 


Sam se uita fix la hârtia pe care i-o dăduse Holly când se 
întorsese de la școală. Era vorba de lista subiectelor 
abordate de Beverley Powell la reuniunile sale cu 
adolescentele. Ce mai regreta că nu fusese suficient de 
puternic încât să nu cedeze la argumentele pe care i le 
adusese Paul la pizzerie! Acum, nu-i mai rămânea decât să 
semneze și să alăture un cec. Holly îi va da totul lui Sunne 
Evans care-i va înmâna lui Beverley actele. Dacă dorea, Sam 
putea să n-o mai revadă pe Beverley Powell. Și atunci, cum 
să-și explice această indecizie? 

„ Haide, ai lucruri mai importante de făcut decât să-ţi lași 
mintea să vagabondeze », se mustră el. Cu vârful degetelor, 
atinse ușor tăietura de pe obraz, tăietură pe care-o căpătase 
la antrenament. 

Muşchii fetei îi înţepeniseră și nu-și dorea decât să se 
odihnească. În astfel de momente, îşi dorea să abandoneze 
hocheiul pe gheață. Pe când era în California, era pe 
punctul de a renunţa, când, prin intermediul lui Paul, 
echipa din Seattle i-a propus un contract interesant. Astăzi, 
avea mijloacele de a-i oferi lui Holly o adresă fixă, într-o 
comunitate în care valorile tradiţionale erau încă 
respectate. 

Totuşi, era foarte probabilă apariţia unor nori pe cerul 
acestui paradis, înainte chiar ca el să apuce să se bucure de 
beneficiile lui. Umbla zvonul că echipa la care juca va fi din 
nou cumpărată, fără ca el să fi avut timpul necesar să arate 
de ce-i în stare. Dacă zvonul devenea realitate, Sam nu prea 
se va bucura de linişte, căci era probabil ca noul sponsor să 
considere vârsta lui ca un handicap. În cazul ăsta, va avea cu 
adevărat probleme. La Los Angeles, un ziarist lăsase să se 
înțeleagă că Samuraiul îmbătrânise și că ar face bine să se 
retragă. Să se retragă la treizeci și trei de ani! Era totuși 
tânăr, dar când vedea cum se resimte după o zi de 
antrenament, mai că-i venea să-i dea dreptate acestui 
insolent. Poate că era mai bine dacă începea de pe-acum 
să-şi caute un post de antrenor. La urma urmei, îi plăceau 
copiii, iar o asemenea slujbă nu i-ar displăcea deloc. 

O rafală de vânt ridică în aer hârtia pe care trebuia să i-o 
înapoieze semnată lui Beverley Powell. La ședințele ei, fiica 
lui va învăța, după cum îl informase Sunne, să aibă 
încredere în ea însăși. Va învăţa, de asemenea, cum să 
conducă o conversaţie, cum să-și îngrijească părul, unghiile 
sau tenul. Pe scurt, în șase săptămâni, va dobândi o 
siguranţă de care avea mare nevoie. 

« Frumoase promisiuni », își spuse în sinea lui, în timp ce 
prindea din zbor hârtia. El credea că Holly era bine așa cum 
era. Dar, la urma urmei, această listă nu rezuma oare 
lucrurile pe care o fiică trebuia să le înveţe de la mama ei? 

Suspinând cu resemnare, Sam luă stiloul în mână și 
semnă. Zarurile fuseseră aruncate. Ca să nu se 
răzgândească, semnă un cec şi puse totul într-un plic pe 
care-l sigilă. Dacă aceste ședințe vor reuși, nu se va sfii să-i 
pună lui Beverley toate întrebările care-i vor trece prin cap 
în legătură cu fiica sa. La această idee, dădu din umeri, 
zâmbind amuzat. 

Gândurile sale fură întrerupte de ţipătul scos de Holly. 
Crezând că s-a lovit de ceva, Sam cobori imediat, uitând de 
propriile dureri și de oboseală. Vâzându-l pe tatăl ei, Holly 
i se aruncă în braţe. 

— O, tată! Uită-te și tu ce-am putut să fac din părul meu! 
Cum s-o mai dreg? 

Sam se dădu câţiva paşi înapoi pentru a-și privi fiica. 
Aproape că-i venea s-o strângă de gât. Magnifica ei podoabă 
capilară nu mai avea nici o formă. Dar Holly plângea în 
hohote, iar asta îl îmbună. 

— Dar ce Dumnezeu te-a apucat, Holly? 

— I-am spus lui Stacy ce mi-a zis domnişoara Powell 
aseară despre părul meu, reuși Holly să-i explice de bine de 
rău. Era și ea de aceeaşi părere. Am văzut într-o revistă o 
fotografie care se potrivea cu ce-mi doream eu. Dar frizerița 
n-a reușit să mă tundă la fel! 

— Du-te și ia-ti haina, îi ordonă Sam, de-abia stăpânindu-și 
mânia. La cursul ei, domnişoara Powell spune că vă învaţă 
cum să aveţi grijă de păr. Să înceapă chiar acum. 

Holly clipi din ochi. 

— Crezi că mă va putea ajuta? 

Sam fu cât pe ce să răspundă că avea tot interesul, dar se 
abţinu. În schimb, se rugă Celui de Sus să-i dea lui Beverley 
îndemânarea de a drege ce se mai putea. 

După vreo zece minute, Sam se simţi cuprins de o 
emoție ciudată când opri maşina în faţa «Luminii de 
femeie», magazinul lui Beverley. Pe parcursul drumului 
între mașină şi magazin avu timp suficient să se gândească 
la cât de spontană fusese soluţia pe care i-o propusese lui 
Holly. Acum înţelegea și de ce : proprietara acelui loc pur și 
simplu îl intriga și a găsit în pățania lui Holly pretextul de a 
o revedea. 

Când intră în magazin și o văzu pe Sunne Evans în 
spatele tejghelei, locul în care stătea de obicei Beverley, fu 
peste măsură de dezamăgit. 

— Ce vi s-a întâmplat? exclamă Sunne. 

Vâzându-l pe Sam surprins de întrebare, îi arătă rana pe 
care-o căpătase în acea după-amiază, apoi obrajii plini de 
lacrimi ai lui Holly. 

— Ai zice că lui Holly i s-a tăiat părul cu o mașină de tuns 
iarba, iar ţie ţi-a tăiat obrazul vreun maniac dotat cu un 
ferăstrău circular! Dar dincolo de asta, ce vă aduce pe aici? 

Sam îi dădu hârtia cu înscrierea lui Holly la şedinţele lui 
Beverley și, în câteva cuvinte, îi explică motivul vizitei lor. 
După ce termină ce avea de spus, Sunne scoase un oftat 
prelung și se întoarse spre adolescentă. 

— Vei şti, de acum înainte, că nu trebuie niciodată să faci 
ce-ţi spune Stacy fără să întrebi un adult. 

Apoi, îi adresă lui Sam un zâmbet. 

— Stacy seamănă cu tatăl ei : nu se gândește înainte de a 
face ceva. Știţi că acum câţiva ani, a reuşit să-l convingă pe 
Joey Parks, un vecin de vârsta ei, să sară de la etajul al doilea 
cu o umbrelă pe post de paraşută? Am avut noroc, deoarece 
a aterizat într-un tufiş de smirdari. 

Sam clătină din cap. 

— Domnișoara Powell a plecat? 

— Da. S-a dus să-l conducă pe Kevin la medic. Ar cam fi 
vremea Să se-ntoarcă. 

Holly dădu semne de neliniște. 

— Ce s-a întâmplat, doamnă Evans? Kevin se simte rău? 
Nu l-am văzut astăzi la școală. 

— S-au dus după rezultatele testelor, răspunse Sunne. 

Pentru a-i risipi neliniștea lui Holly, Sunne schimbă 
repede subiectul. 

— Holly, în partea din spate a magazinului găsești mere 
de la mine din grădină. Te voi însoţi la șlep după ce 

Beverley se va ocupa de părul tău. În acest fel, tatăl tău nu 
va mai fi nevoit să aștepte. 

— Nu mă grăbesc, o asigură Sam. 

În timp ce Sunne o însoțea pe Holly, Sam fu din nou 
cuprins de senzaţia că a dat buzna, că a intrat într-un 
spaţiu în care n-avea ce căuta. Se opri în fața unui 
manechin îmbrăcat într-un neglijeu de culoarea lavandei, 
neglijeu care-i venea până la picioare. Dantela nu 
ascundea mare lucru și putea înfierbânta chiar și spiritele 
cele mai puţin lipsite de imaginaţie. Lui însuși nu-i era 
deloc greu să şi-o închipuie pe proprietara magazinului 
îmbrăcată astfel. 

— Perfect, murmură el, incapabil să reziste ispitei de a 
atinge uşor şi pe ascuns şoldul manechinului. Pur și simplu, 
perfect. 

— Ai găsit ceva pe gustul tău? 

Tonul amuzat pe care i se adresase Sunne îl tulbură. 
Întorcându-se cu faţa la ea, răsturnă un alt manechin pe 
care-l prinse în ultima clipă. Stânjenit, tuși ușor. 

— Nu, nu. Îmi aruncam şi eu privirea. 

— Există cineva căreia ai vrea să-i cumperi această 
minunată creaţie a lui Beverley? 

— Da, mama, i-o întoarse Sam, pe care începuseră să-l 
cam deranjeze aluziile lui Sunne. 

Păru dezamăgită de acest răspuns. 

— Ah! Bine că mi-am adus aminte! Ai o însoţitoare pentru 
sărbătoarea de Halloween de luna viitoare? 

— Parcă mi-a spus ceva Paul de asta, dar mie nu prea-mi 
plac petrecerile degizate. De altfel, echipa mea pleacă în 
cantonament peste o săptămână și nu știu dac-am să fiu aici 
în momentul acela. 

— Paul mi-a spus că în mod cert nu veţi lucra în acel 
week-end! 

— E posibil. Până una alta, trebuie să găsesc pe cineva 
care să se ocupe de Holly cât timp lipsesc. Nu pot să prevăd 
ce se va-ntâmpla. Probabil că Holly ţi-a spus că nu vrea să 
aibă o guvernantă acasă. l-am promis că voi găsi o altă 
soluţie. 

— Fiica ta e oricând binevenită la noi. 

— N-aş vrea să abuzez de ospitalitatea voastră. 

— Nu-i cazul! Paul te consideră ca pe fratele lui. Pentru a 
reveni la Halloween, insistă Sunne, încăpăţânată, am invitat-o 
deja pe Holly să doarmă la noi în acea noapte. Toţi vecinii 
vor veni la petrecere. Este mijlocul ideal de a-i cunoaște pe 
toți membrii comunităţii. Evident, cu condiţia să nu-ţi fie 
frică să întâlneşti o mulţime de schelete, de vrăjitoare şi de 
cerșetori! adăugă ea, râzând. 

Se auzi sunetul clopoțelului de la intrare. Un grup de 
femei își făcu apariţia, iar Sam se simţi deodată ca un elefant 
într-un magazin de porţelanuri. 

— Îţi voi da răspunsul de îndată ce îmi voi fi verificat 
agenda. Eşti sigură că o pot lăsa aici pe Holly? După câte se 
pare, domnișoara Powell se va întoarce mai târziu decât era 
prevăzut. 

— Spune-i Beverley! Poţi să mi-o lași pe Holly, o să am 
grijă de ea. 

leșind din spatele tejghelei, îl însoţi pe Sam până la ușa 
magazinului. 

— Dacă a primit veşti proaste de la medic astăzi, lui 
Beverley nu poate să-i facă decât bine încercarea de a-i 
ridica moralul lui Holly. Uită astfel de necazuri. 

— Despre ce vești proaste vorbești? 

— Beverley speră să-i poată dona un rinichi fratelui ei. 
Astăzi ar trebui să aibă rezultatul testelor. După cum spunea 
şi ea, dacă totul ar fi mers ca pe roate, n-ar mai fi chemat-o 
astăzi acolo. S-a dus la spital cu moralul la pământ. 

Sam clătină din cap. 

— I-ar dona un rinichi fratelui ei? întrebă el cu uimire în 
glas. Și dacă într-o bună zi va avea ea probleme? 

— Ştiu, genul ăsta de dilemă pare de nerezolvat. Dar 
Kevin n-are pe nimeni altcineva. Beverley ştie prea bine 
asta. Şi nu numai asta, te asigur! 

Sam aruncă o privire asupra vitrinei plină cu produse de 
lenjerie intimă. Când deschise din nou gura, o făcu pe un 
ton grav. 


— Ca să vezi cât de înșelătoare sunt aparențele! 

— Îmi displace profund să vorbesc despre viaţa privată a 
prietenilor mei, Sam, dar în ceea ce-o privește pe Beverley, 
vreau Să-ţi spun că vei mai avea parte și de alte surprize. A 

renunțat la o carieră strălucitoare la New York pentru a se 
ocupa de Kevin, când le-au murit părinţii. Chiar și înainte, 
cu banii pe care-i câștiga își ajuta familia să se descurce. 
Biata de ea, când ești atât de drăguță, asta nu prea seamănă 
a viaţă, concluzionă Sunne, cu un oftat. 

Sam îi aprobă spusele gânditor, apoi băgă de seamă că 
Sunne tremura ușor din pricina frigului. 

— Nu mai sta afară dacă n-ai haină. 

— Hai, noapte bună! Își garantez că fiica ta mă va asculta! 

Când închise ușa, Sam zâmbea. Cu toate acestea, îl 
plângea pe Paul că s-a căsătorit cu un asemenea uragan. În 
drumul spre maşină nu se gândea decât la Beverley şi la 
devotamentul ei pentru Kevin. 

La o răscruce, zări obiectul gândurilor sale la volanul 
unui Volkswagen roșu. Îi sări inima din loc văzând-o cât e 
de întristată. Iar băieţelul blond, care stătea pe scaunul de 
alăturea, nu putea fi decât Kevin. Auzul unui claxon în 
spatele lui îl aduse la realitate. Pentru o clipă, fu cât pe ce 
să se întoarcă din drum și să se ducă după Beverley. 

— Si-apoi ce-ai să faci, Court? bombăni, ridicând din 
umeri. Fii puţin realist! 

Trecu de o stradă, apoi de a doua. 

La a treia, frână brusc și o luă în direcţia opusă, spre 
Lumină de femeie. 


Capitolul 4 


Kevin stătea nemișcat în faţa soneriei de la intrare, 
fascinat parcă de ceea ce se întâmpla în încăperea din 
spatele magazinului. Sam se aproprie și zgomotul pașilor 
săi îl scoase pe Kevin din toropeală. 

— O, Doamne! strigă el, întorcându-se. Samuraiul! 

Își trecu mâna prin păr, de parc-ar fi fost subjugat de 
prezenţa idolului său în acea încăpere. 

— Vă asigur că nu i-am făcut nimic lui Holly, domnule! 
Pur și simplu am intrat în cameră şi-am spus: „Bună, Holly“. 
A scos un țipăt, i-a căzut mărul din mână şi a dat buzna în 
baia din spate, strigând la mine să plec! 

Sam îl bătu prietenește pe umăr, apoi își vârî capul în 
odaia din fundul magazinului. 

— S-a întâmplat ceva, doamnelor? 

Beverley și Sunne vorbeau amândouă cu o ușă închisă 
din spatele căreia se auzea un zgomot înăbușit de hohote 
de plâns. 

— Sam! exclamă Sunne. Poate că Holly te va asculta pe 
tine! De noi nici nu vrea s-audă! 

Privirea lui Beverley o întâlni pe cea a lui Sam și în ea se 
putea citi neliniştea provocată de vederea rănii de pe obraz. 

— Sper că v-aţi întors aseară fără probleme acasă. 

— Desigur. Rana de pe obraz nu e decât rezultatul unui 
antrenament intensiv care s-a întins pe durata întregii zile. 
Dar ce face Holly acolo? Datul în spectacol nu e genul ei. 

Apropiindu-se de ușă, apăsă pe clanță. 

— Holly, ieși afară! 

— A plecat? întrebă cu voce joasă. 

— La mine se referă, spuse Kevin, uimit. Nu pricep nimic. 

— Nu ești tu de vină, ci părul ei, explică Sam. E îngrozită 
de felul în care arată după tunsoare. 

— Tocmai despre asta-ţi vorbeam, Beverley, interveni 
Sunne. Cred că e cu adevărat un dezastru. Poţi să faci ceva 
în privinţa asta? 

Beverley îşi mușcă ușor buzele. 

— Aş chema-o pe Midge, înainte de terminarea 
programului. 

Fără a mai sta pe gânduri, Sunne luă receptorul și formă 
numărul. 

— O sun! 

— E vina mea, bâigui Beverley. Am greșit că i-am dat 
aseară lui Holly ideea de a-și scurta părul. Doream numai 
să nu se mai simtă atât de prost că trebuie să înapoieze 
desuurile. 

Beverley era deja atât de palidă, încât pe Sam nu-l lăsă 
inima să mai spună ceva care s-o neliniștească și mai 
mult. Avea buzele ușor crispate şi, dacă nu-l înșela 
privirea, frumoșii ei ochi albaștri arătau că plânsese 
îndelung. 

— N-aveţi de ce să vă scuzaţi. O să mă ocup eu de Holly. 

Sunne, care tocmai terminase conversaţia la telefon, se 
apropie de ei. 

— Vă interzic amândurora să vă vorbiti cu 
«dumneavoastră»! Cum îi spuneam mai devreme și lui Sam, 
suntem vecini. Așa că fără fasoane! 

Beverley îi aruncă o privire în care se putea citi 
supărarea. 

— Poate sau nu poate Midge să se ocupe de Holly? 

— Fii liniștită, peste o jumătate de oră totul va fi aranjat. 
Am s-o duc eu pe Holly, iar tu îi vei oferi lui Sam o ceașcă 
de cafea. 

Beverley deveni și mai încruntată. 

— Parcă te-am auzit mai devreme spunând că Paul te 
așteaptă de ceva vreme. Dar, mă rog... Fii drăguță și lasă-l 
pe Kevin acasă. În schimb, te va ajuta să transporti tot ce 
mi-ai cumpărat. Nu-i așa Kevin? 

— Desigur. Dar... Holly e în regulă? 

— De îndată ce veţi fi plecat cu toţii, se va simţi mai bine, 
îl linişti Beverley. 

Soneria de la ușa magazinului nu se mai auzea de minute 
bune când Holly îndrăzni să-și arate vârful nasului. 

— Sunteţi sigură că nu se va mai întoarce? 

Beverley înţelese imediat la cine făcea aluzie Holly. 

— N-are de ce să-ţi fie teamă! Kevin nu-ţi va face niciodată 
farse de genul ăsta. Prietenia e mult prea prețioasă pentru 
el. Ce-ar fi să ieşi de acolo, să te văd? Cunosc pe cineva, la 
salonul de coafură de peste drum care te-ar putea ajuta. 

De data asta, ușa fu larg deschisă şi, cu ochii umflaţi de 
atâta plâns, Holly se apropie. Beverley își reținu cu greutate 
un strigăt de uimire și împărtăși neliniștea celorlalți. 
Stânjenită, încercă să-și dreagă vocea, în așa fel încât să 
nu-i trădeze adevărata stare lăuntrică. 

— Midge ne așteaptă, să ne grăbim! 

La puţin timp după aceea, Beverley se întorcea la 
magazin. Îşi masa tâmplele, cu ochii închiși, când auzi 
sunetul soneriei. 

— Am venit să te invit la cină pentru a compensa 
problemele pe care ţi le-am cauzat. 

Recunoscând vocea lui Sam, Beverley se întoarse brusc. 
Ce mult îl invidia pentru faptul că era atât de relaxat! Cu 
haina pe umăr, părea un om lipsit de griji. Găsea că e 
frumos. Poate prea frumos. La naiba cu el! Ultimul lucru de 
care avea nevoie acum erau complicațiile sentimentale. 

— Îmi cer iertare, credeam că ai plecat, spuse ea pe un 
ton puţin acid. 

— Până la urmă, m-am decis s-o aştept pe Holly. 

Când Beverley trecu prin faţa lui, Sam de-abia se abținu 
să nu-i atingă gâtul năpădit de buclele care ieșiseră din coc. 

— Restaurantul de la capătul străzii n-arată rău deloc. Ce 
zici? insistă el. 

Beverley, care-și simţise inima bătându-i cu putere în 
timp ce trecea prin faţa lui, se întoarse, bătând în retragere. 
Oare-și dăduse seama? 

— Se mănâncă foarte bine acolo. Du-te fără mine! Am să 
ti-o trimit pe Holly de îndată ce Midge își va termina treaba. 
Oricum, trebuie să schimb marfa expusă în vitrină înainte 
de a pleca. 

Fără să mai aștepte un răspuns, Beverley puse mâna pe 
un pachet de bluze din dantelă, confecţionate în stil rustic. 

— Va trebui totuşi să mănânci în seara asta. De ce nu 
acum? 

Logica lui Sam o descumpăni pe Beverley. Oare de câtă 
vreme nu mai ieșise la restaurant? De șase luni? De un an? 
— Nu, mulțumesc, bâigui ea, apropiindu-se de vitrină. 

În timp ce trecea prin fata lui Sam, o bluză îi scăpă din 
mână și căzu pe mochetă. Se aplecară amândoi s-o ridice, 
dar Sam fu cu un pas înaintea lui Beverley. Stânjenită, 
tânăra femeie ridică privirea. Buzele lui Sam erau foarte 
aproape de ale ei. Le fixă cu privirea, incapabilă să 
reacționeze. 

— Beverley? 

Îi spunea pentru prima dată pe numele mic, iar vocea îi 
părea melodioasă. Dorinţa care pusese stăpânire pe ea o 
făcea să-i bată inima cu putere. Totuşi, fu capabilă să-și 
revină şi făcu imediat doi pași înapoi. Nu putea ceda ispitei 

într-un asemenea moment. În momentul de faţă nu trebuia 
decât să se gândească cum să-l susţină pe Kevin mai bine în 
aşteptarea, care părea fără sfârșit, a unei grefe. 

Sam se ridică și el. Zâmbind complice, îi întinse lui 
Beverley bluza. Tulburată peste măsură, Beverley aproape 
că i-o smulse din mână. 

— Mulţumesc, murmură ea. 

— Cum rămâne cu cina? 

— Nu mai insista. În seara asta, Kevin are nevoie de o altă 
dializă pentru a compensa timpul pierdut aseară. Nu-l pot 
lăsa singur în asemenea momente. Și, stai liniștit, n-ai nici o 
datorie faţă de mine. În acest oraș, oamenii se ajută cu 
bucurie unii pe ceilalți. 

— Am o altă idee, insistă Sam. Dă-mi adresa ta și voi veni 
după tine, Kevin şi Holly. Am văzut că e un restaurant 
chinezesc la poalele dealului. Fac mâncare de luat acasă. Ce 
zici? 

Pe tejghea, Sam găsi un carnetel și un creion pe care i-l 
întinse lui Beverley. 

— Dacă-mi faci un plan, nu risc să mă pierd. 

Beverley găsi de cuviință să nu se mai opună și se 
conformă dorinţei lui. Avea mare nevoie să uite gândurile 
negre care nu-i dăduseră pace toată ziua. Doctorul Low 
fusese cum nu se poate mai clar : nu era compatibilă. Câteva 
ore petrecute în compania lui Sam o vor face să nu se mai 
gândească la interminabila listă de așteptare pe care fusese 
trecut Kevin astăzi. Cu puţin noroc, o grefă compatibilă se 
va prezenta peste câteva luni. Sau peste câțiva ani... 

Cu planul în față, îi explică lui Sam cum să ajungă la 
destinaţie, de îndată ce va termina cumpărăturile. 

— Există alimente pe care Kevin nu trebuie să le 
consume? întrebă el. 

Această întrebare o emoţionă pe Beverley. Puţini oameni 
arătau o asemenea delicateţe sufletească. 

— Urmează un regim. Diseară, când vei sosi, va fi mâncat 
deja. În schimb, nu crezi că Holly va fi şocată să-l vadă în 
plină dializă? 

Sam îşi puse hârtia cu planul în buzunarul interior. 

— Chiar dacă a plâns astăzi, să știi că e o fată puternică. 
Nu se sperie așa de ușor. 

Beverley zâmbi, fiindu-i recunoscătoare lui Sam pentru 
siguranţa cu care i-a răspuns. 

— Ti-am pus această întrebare pentru că Stacy, de 
exemplu, n-ar veni pentru nimic în lume la noi în timp ce 
Kevin face tratament. Fă în aşa fel încât să treci pe la coafor 
şi s-o previi pe Holly. Nu știi cum reacţionează oamenii, 
Sam. 

Auzindu-și numele pronunțat de Beverley, Sam se simţi 
înduioșat peste măsură. În câteva minute căzuseră atâtea 
bariere între ei, încât nu ezită să-i mărturisească vorbele lui 
Holly din ajun. 

— Aseară mi-a spus că ar vrea să vină, după școală, să te 
ajute la magazin. Kevin i-a spus că nu-ţi mai vezi capul de 
treabă. 

Conducându-l pe Kevin până la ușă, Beverley zâmbi. 

— Dacă ar fi cu doi ani mai mare și dacă aș avea cu ce s-o 
plătesc, aș accepta bucuroasă. Din păcate... 

— Trebuie să-ţi spun că această propunere nu e întrutotul 
dezinteresată. Holly nu vrea să angajez o baby-sitter în 
timpul turneelor mele.. Ar fi poate o soluţie. La închiderea 
magazinului, s-ar întoarce la Sunne. 

Îşi consultă ceasul. 

— Dar vom mai avea ocazia să vorbim. Trebuie să mă 
grăbesc, dacă vrem să luăm cina la o oră rezonabilă. 

Sam deschise ușa, iar soneria se mai auzi câteva secunde 
după plecarea lui. Tinându-și răsuflarea, Beverley îl urmări 
cu privirea până ce ajunse la mașină. « Păşeşte ca un 
adevărat atlet », se gândi ea, ducându-și instinctiv mâna la 
inimă. Părea o persoană tandră și atentă la cei din jur. Era 
divorțat sau văduv? Imediat, Beverley se întrebă care era 
tâlcul acestei întrebări şi, încruntată, se întoarse la munca 
de contabilitate. De ce Dumnezeu a acceptat să ia masa cu 
Sam? 

În registrul contabil, Beverley găsi un plic în interiorul 
căruia era o felicitare de la Sunne. O, Doamne! Cum putuse 
să uite că peste două săptămâni va fi ziua ei? Oare așa de 
teamă îi era de bătrâneţe? se întrebă în timp ce strecura 
felicitarea în geantă. 

Avea aproape treizeci de ani și cu ce se putea lăuda la 
capitolul « realizări » în ultimii zece ani? 

Dincolo de ajutorul financiar pe care se angajase să-l 
aducă părinţilor ei și de îngrijirea lui Kevin, de ce 

Dumnezeu rămăsese atât de mult timp la New York? 
Răspunsul era la îndemână : Anthony Carraras. Anthony, cel 
pentru care un chip și un corp perfecte erau de-ajuns 
pentru a se îndrăgosti de o femeie. Beverley și-a dorit foarte 
mult să devină creatoare de modă. Fl, în schimb, a reţinut-o 
cât mai mult cu putinţă în profesia de manechin, în interes 
propriu. 

Brusc, își făcu apariţia Holly, de parc-ar fi fost dusă de 
vânt. Ca să-și alunge din minte amintiri care nu-i făceau nici 
o plăcere, Beverley era gata s-o complimenteze pentru 
metamorfoza produsă. Era complet transformată. 

— Vă place? întrebă adolescenta, reţinându-și respiraţia. 

Beverley o prinse de mână. 

— Dacă-mi place? Eşti magnifică, superbă! 

Lui Holly nu-i venea să creadă. 

— Adevărat? Credeţi că lui Kevin îi va plăcea? întrebă fata 
cu neliniște în glas. 

Pe Kevin nu-l interesa aspectul exterior. Dar, ştiind cât 
de important era ceea ce spunea pentru Holly, Beverley își 
alese cu grijă cuvintele. 

— Pentru Kevin, inteligenţa, sinceritatea și simţul 
umorului sunt mai importante decât orice. 

— Înţeleg ce vreţi să spuneţi. Așa e și tatăl meu. Toate 
mamele prietenelor mele au o slăbiciune pentru el. Am cel 
mai frumos tată din lume, iar el nici măcar nu știe! 

Lui Beverley nu-i fu greu să-și închipuie care erau 
reacțiile femeilor când se întâmpla să-l întâlnească pe Sam. 

Era de-ajuns să se uite la felul în care se comporta ea însăși 
când era el prin preajmă. 

— Apropo de tatăl tău, trebuie să ne întâlnim cu el la 
mine acasă. 

— Ştiu, a trecut pe la coafor să-mi spună. 

— Atunci să nu mai pierdem vremea pe aici, căci s-ar 
putea să nu găsească pe nimeni. Din fericire, a promis că 
aduce mâncare. Eu nu m-aș fi simţit în stare să mă apuc de 
gătit în seara asta. 

— Munciţi prea mult, domnişoară Powell. Şi Kevin, și 
doamna Evans spun asta. 

— Spune-mi Beverley, te rog. Şi ce mai spune Sunne 
despre mine? 

— Zicea că speră să vă mai rămână ceva putere să vă faceți 
un costum potrivit pentru Halloween. Se pare că cel de anul 
trecut era oribil. 

Beverley preferă să nu comenteze această părere. Timpul 
le presa. Subiectul fu închis și porniră la drum. 


Aşa cum se temuse Beverley, când ajunseră în fata 
imobilului, mașina era deja parcată în faţa ușii. 

— Se pare că tatăl tău ne-a luat-o înainte. După toate 
probabilitățile, Kevin nu şi-a început încă dializa și a putut 
să vină să-i deschidă. Sper că nu-l bombardează cu întrebări 
despre hochei. 

O mireasmă îmbietoare le învălui când intrară pe hol. 
Sam trebuie să le fi auzit, de vreme ce-și scoase capul prin 

ușa bucătăriei. Văzându-l, Beverley nu se putu abţine să nu 
zâmbească gândindu-se ce plăcut era să fie astfel primită, cu 
masa deja pregătită. 

— Kevin își urmează tratamentul? întrebă ea. 

— Da, a mâncat deja. Hei! strigă el, întorcându-se spre 
fiica lui. Îmi place mult noua ta înfățișare, Păpuşico! 

Holly își plecă privirea, supărată peste măsură. 

— Tată, ţi-am spus să nu mi te mai adresezi cu apelativul 
ăsta ridicol. Mă duc sus la Kevin. Sper că-i va plăcea noua 
mea înfățișare! 

Aruncându-și vesta pe un fotoliu, se grăbi să urce scările, 
urmărită de privirea unui tată gânditor. 

— Nu-ţi place noua ei înfățișare? întrebă cu mirare 
Beverley. 

— O face atât de... adultă, murmură el. 

Aparent stânjenit, își privi degetele de la mâini. 

— Vorbești și despre berze și trandafiri la întâlnirile tale 
cu adolescentii? întrebă el, fără a îndrăzni s-o privească în 
ochi pe Beverley. 

Beverley fu cât pe ce să izbucnească în râs. 

— Sam! Nu-mi spune că n-ai discutat niciodată despre 
asta cu ea! 

— Taci, nu mai vorbi aşa de tare! protestă Sam, 
împingând-o pe Beverley în bucătărie. Nu-i decât o fetiţă. 

— Dacă tu te simţi jenat, se va simţi şi ea la fel, e normal. 

Văzând-o aruncând o privire asupra platourilor puse pe 
televizor, Sam îi explică : 

— Kevin a dorit ca Holly să mănânce sus ca să-i ţină 
companie, în timpul tratamentului. Când am plecat de la 
magazin, păreai atât de obosită, încât m-am gândit la o cină 
în faţa șemineului. 

— Nu ţi-e teamă că Holly va fi şocată de dializă? 

Sam clătină din cap. 

— Nu. Tot ce mă preocupă sunt problemele de natură 
feminină. Nimic altceva. Mă.. mă gândeam să mai aştept un 
an înainte de a aborda subiectul. Ce părere ai? 

— Dacă se ivește ocazia, Sunne sau eu vom vorbi cu ea. 
Tu ar trebui să răspunzi întrebărilor lui Kevin. Paul mi-a 
spus că se va ocupa el de asta, dar nu-și găsește niciodată 
timp. 

— S-a făcut! zise Sam, întinzând mâna. 

Dar Beverley refuză să i-o dea pe a ei. Genul acesta de 
familiaritate i se părea nepotrivit pentru o prietenie atât de 
recentă. Lăsându-și mâna jos, Sam zâmbi. 

— Sunne ar putea să-ţi dea sfaturi și ţie, nu numai lui 
Holly, spuse el pe un ton glumet. 

Simţind că roșește, Beverley își blestemă firea emotivă. Îi 
întoarse spatele lui Sam şi se duse să umple două pahare cu 
lichior. În câteva cuvinte, Sam îi amintise graba cu care a 
uitat de propria feminitate pentru a se dedica fratelui ei. 
Prietena ei avea dreptate : nu avea dreptul să uite că era 
femeie. În mod curios, niciodată nu se gândise la așa ceva 
înainte de a-l întâlni pe Sam Court. 


Capitolul 5 


Revenind cu platoul din camera lui Holly, Sam șovăi 
putin timp la ușa sufrageriei. Priveliştea pe care i-o oferea 
Beverley îl atrăgea ca un magnet. Cu picioarele goale, se 
aşezase pe marginea canapelei acoperită cu cinz şi ţinea pe 
genunchi un caiet de desen. Părul ei lung cădea pe umeri în 
cascade. Sam își drese vocea, sperând să rupă astfel vraja. 

— E plăcut aici la tine, spuse el privind în jur. Ce 
desenezi? 

— Un teddy din dantelă turcoaz. Dar nu prea cred că 
apreciezi genul ăsta de lucruri... 

— De ce nu? Din moment ce nu-l poartă fiica mea. 

— La vârsta ei, îţi place la nebunie genul ăsta de desuuri. 
Ce nu-ţi convine la ele? 

— N-am nimic împotriva lor, numai că nu au ce căuta în 
garderoba fiicei mele. 

Lui Beverley îi fu greu să nu zâmbească. 

— Ce-ar fi să mâncăm? propuse Sam. Mi-e teamă să nu se 
răcească. 

În clipa următoare, îi aduse lui Beverley farfuria cu 
mâncare, apoi se duse să şi-o ia pe a lui. 

— Văd că ești foarte preocupat de mediul în care se-nvârte 
fiica ta, reluă Beverley pe un ton amuzat, după ce se așezară 
în sfârșit la masă. Vreau să te liniștesc : în privinţa lui Kevin 
nu trebuie să ai temeri. Îmi spunea ieri că o apreciază pe 
Holly în primul rând pentru inteligenţa ei și pentru faptul 
că nu se machiază. 

— Am văzut că fratele tău e un băiat de treabă. Chiar dacă 
are tendinţa de a pune stăpânire pe oameni. Am zăbovit atât 
de mult timp sus tocmai pentru că m-a pus să dau autografe 
pe cel puţin vreo douăzeci de postere. 

Punând puţin furculita jos, Sam își luă un aer necăjit. 

— Trebuie să-ți mărturisesc ceva, Beverley. 

— O, Doamne! Pare ceva serios. Despre ce e vorba? 

— Ştiu că fratele tău nu are încă permis de conducere și 
totuși i-am dat bilete la meciul meu de mâine seară. Așa că, 
vrei nu vrei, va trebui să vii şi tu. Ar fi trebuit să vorbesc mai 
întâi cu tine. 

Ridicând din umeri, Beverley își luă cu lingura o crevetă 
din farfurie. 

— Asta-i tot? Mă aşteptam la ceva îngrozitor. Așa e, aș fi 
preferat să vorbeşti mai întâi cu mine, dar măcar acum 
suntem chit: asta compensează gafa pe care-am făcut-o, 
sfătuind-o pe Holly să-și taie părul. Dac-ai fi putut, m-ai fi 
strâns de gât, nu-i așa? 

— Niciodată, afirmă el cu tărie. 

— Vrei un pahar de vin? 

— Te rog! 

Beverley se duse la bucătărie să aducă o sticlă cu vin. 
Când se întoarse, văzu în privirea lui Sam multă tandreţe 
Şi roși. 

— Nici nu te-ai atins de mâncare, spuse ea supărată, ca 
pentru a-și ascunde tulburarea. Atât de puţin mănânci de 
obicei? 

Sam admira în continuare picioarele splendide pe care le 
dezvăluia fusta ei scurtă. 

— Nu. Uneori, mi se întâmplă pur și simplu să devorez 
mâncarea. 

Pronunţase aceste cuvinte pe un asemenea ton, încât 
Beverley roși din nou, de data asta până în vârful urechilor. 
Așezându-se din nou pe canapea, cât mai departe de Sam, 
își acoperi cum putu mai bine picioarele. Nu se mai 
pricepea de multă vreme la aceste jocurile de seducţie. 
Preferă să abordeze subiecte de discuţie mai banale. 

— Meciul pe care-l ai mâine seară poate deveni 
violent? întrebă ea, uitându-se neliniștită la rana de pe 
obrazul lui Sam. 

Acesta izbucni în râs. 

— Nu și dacă pot să evit asta! murmură el, prinzându-i 
bărbia între degete. Se întâmplă uneori ca reprizele unui 
meci să nu fie chiar atât de liniștite. 


PREJUDECĂȚI ȘI IUBIRE 59 


Beverley își simți inima bătând cu putere în piept. 
Zâmbetul lui Sam o tulbura peste măsură. Brusc, se aplecă 
și-i atinse rana de pe obraz cu vârful degetelor. 

— Hochei? 

Când îl atinse, Sam făcu o mișcare de respingere atât de 
bruscă, încât Beverley își puse mâna pe canapea. Apoi, ca 
pentru a-și cere iertare, Sam îi mângâie cu atâta gingășie 
fiecare deget, încât Beverley fremătă. 

— Da, antrenamentul din această după-amiază, răspunse el. 

— De ce ai ales sportul ăsta? Fotbalul e mult mai apreciat 
de public și, după câte se pare, aduce mai mulți bani. 

Sam o privi o clipă cu atenţie. Oare banii și prestigiul 
aveau importanţă în ochii ei? « Fără doar și poate , ce 
întrebare! » își spuse ironic în sinea lui. Nu întâlnise până 
acum nici o femeie care să nu aprecieze un bărbat în funcţie 
de contul lui în bancă. Beverley avea toate motivele să 
reacționeze așa, dacă se gândea la boala fratelui ei. 

— Sportivii profesionişti sunt oameni obișnuiți, Beverley. 
Uită-te la mine! Am crescut într-o fermă, în Minnesota, într-un 
mediu în care toată lumea era pasionată de hochei. 
Generatii întregi din familia Court au învăţat acest sport la 
heleșteul din spatele casei, aproape în același timp în care 
învățau să meargă. 

Beverley îl asculta, visătoare, pe Sam, încercând să și-l 
imagineze în mijlocul unei familii numeroase, pusă mereu 
în mișcare. 

— Când eram mic, uram să fac asta. La început, nu o 
făceam decât pentru a-i face pe plac tatălui meu. Ai auzit 
poate de « Bărbatul de fier ». Așa e supranumit. E antrenor. 

— În California, presupun. Și antrenează o echipă din 
care ai făcut și tu parte, nu-i aşa? 

Sam dădu din cap a încuviințare. Nu vorbise până atunci 
nimănui despre certurile pe care le avusese cu tatăl lui, dar 
acum era gata să-și deschidă inima în faţa lui Beverley. N-ar 
fi ştiut să spună de ce anume tocmai ei. 

— Cu ani în urmă, ne-am ciondănit. 

Ce mod ciudat de a califica violenta ceartă dintre ei! Dar 
cum putea oare să-i spună lui Beverley că s-a certat cu tatăl 
lui din pricina unei femei pe care a crezut c-o iubește și a 
găsit de cuviinţă s-o ia în căsătorie? Era cu neputinţă! Așa că 
îi spuse lui Beverley o versiune pieptănată a poveștii. 

— Eram tânăr, grăbit, puţin mai pretentios. Pe scurt, eram 
Samuraiul. La nouăsprezece ani , din cauza reputației pe 
care mi-o creasem, nu contau pentru mine decât hocheiul, 
vinul și femeile. Adică tot ceea ce detesta Bărbatul de fier. 
Într-o bună zi, am venit la un meci important puţin pilit și 
am stricat totul. Tatăl meu mi-a interzis să mai joc tot restul 
sezonului. Iar a doua zi, şi-a permis să facă unele remarce 
neplăcute la televiziune despre logodnica mea. 

Sam își întoarse capul spre şemineu. Bărbia începuse 
să-i tremure din pricina nervozităţii pe care-o resimțea 
aducându-și aminte de acele momente și încerca să-și 
mascheze cumva starea sufletească. 

— După o oră, mă căsătoream cu Joani şi semnam un 
contract cu echipa adversă, cea din Los Angeles. De atunci, 
am rupt orice legătură. 

— Chiar dacă a trecut atât de mult timp de atunci? Chiar 
dacă e vorba de tatăl tău? Îmi e greu să înţeleg. Ce să mai zic 
de faptul că nici măcar nu-și cunoaşte nepoata... 

Sam preferă să nu mai discute despre asta. 

— Am vorbit suficient despre mine. Spune-mi mai 
degrabă cum te-ai lansat în industria lenjeriei intime. E 
amuzant, dar îmi imaginez că acum vreo zece ani stăteai 
într-un balansoar, beai sirop de mentă cu paiul și desenai 
fel de fel de lucruri pe care visai să le porți. 

Beverley râse din tot sufletul. Îi plăcea mult mai mult 
acest Sam Court glumet și amuzant. Aplecându-se, deschise 
sertarul unei noptiere. Scoase de acolo o păpușă manechin 
și două sau trei cupoane de mătase, satin și dantelă. 

— Povestea vieţii mele e mult mai puţin interesantă decât 
a ta, declară ea. Când eram mică, făceam haine păpușilor 
mele. Apropo, Holly ţi-a spus că vrea să devină creatoare de 
modă? 

Sam se uita fascinat cum îmbracă micuțul manechin de 
ocazie. 

— Ştii, nu prea mai pun mare preţ pe dorinţele bruște ale 
fiicei mele. Ultima dată își dorea să devină astronaut. 
Povestește-mi, te rog, cum ai ajuns să faci aceste cursuri 
pentru adolescente. 

— Nu le învăţ nimic special, mormăi Beverley cu buzele 
țuguiate din pricina acelor pe care le ţinea în gură. 
Organizez aceste întâlniri pentru că știu foarte bine că la 
vârsta lor nu mă simțeam deloc bine în pielea mea. 

— Când te privesc mergând, îmi e greu să-mi închipui că 
ai fost vreodată complexată. 

Stânjenită, Beverley prinse ultimul ac. Nu îi vorbise lui 
Sam despre anii în care fusese manechin și prefera încă să 
n-o facă. N-ar fi înțeles niciodată că semnase aproape 
orbește contractul cu agenţia Luminaire: pe ultima pagină 
era o clauză care stipula că în timpul în care competențele 
ei de creator de modă nu erau cerute, se angaja să lucreze 
ca manechin. 

Sam admiră un moment păpuşa îmbrăcată într-o bluză 
foarte ademenitoare. 

— i-o spun deschis : nu am deloc chef să-mi văd fata 
crescând în mijlocul acestor lucruri înnebunitoare. Mă 
întreb ce gen de femeie cumpără așa ceva. 

— Femei ca Sunne! Sau ca mine! Femei pe care le vezi 
mergând pe stradă! Dacă ești atât de şocat de ceea ce fac eu, 
de ce te-ai invitat la cină? 

De-a dreptul înfuriată din pricina îngustimii de spirit de 
care dădea dovadă Sam într-o asemenea situaţie, Beverley 
își luă paharul în mână cu o mișcare bruscă. Câteva picături 
i se prelinseră printre degete. 

— Sunt momente în care pot reacționa ca un sălbatic, dar 
îmi pot arăta și cealaltă faţă, sinceră și directă. Evident, dacă 
asta-ţi dorești. 

Aplecându-se, sorbi picăturile de vin de pe degetele lui 
Beverley. 

— Când petrec seara cu o femeie, vreau să văd că se simte 
la fel de bine ca mine. 

Luându-i păpuşa din mâini, Sam se apropie ușor de ea. 
De parc-ar fi fost hipnotizată, Beverley își pierdu capul și 
simţi imediat cum buzele lui Sam se apropie de ale sale. 

Se sărutară de parcă așteptarea din ajun le păruse 
fiecăruia insuportabilă, iar acum încercau să recupereze 
timpul pierdut. Nici unul nu voia să se gândească la ce i se 
întâmpla. Cu fiecare sărutare, Beverley simţea că viaţa ei e 
complet bulversată. 

Apoi, deodată spaima puse stăpânire pe ea. Dacă nu-și 
recăpăta repede cumpătul, risca să se abandoneze în braţele 
lui Sam, lucru pe care nu şi-l putea în nici un caz permite. 
Dorindu-l pe Sam, avea senzaţia că face o greşeală. Bărbaţii 
de genul lui nu ţineau șirul cuceririlor, orice-ar spune el. 

Dar poate că se înșela comparându-l cu Anthony, își 
spuse în sinea ei, încă prinsă în vraja lui. 

— O, Beverley, murmură el. 

Strecurându-și degetele prin buclele ei blonde, o obligă 
pe Beverley să-şi aşeze capul pe umărul lui, cu o tandreţe 
atât de dezarmantă ca şi asaltul de mai devreme. Atunci, 

Beverley nu se mai împotrivi. Fără să se mai gândească nici 
măcar o clipă la consecințele gestului său, desfăcu nasturii 
de la cămașa lui Sam pentru a-i mângâia pielea de catifea și 
pentru a uita dezamăgirile din acea zi. Sentința dată de 
doctorul Low nu o mai obseda. 

Oare până unde ar fi fost în stare să meargă, dacă nu s-ar 
fi auzit vocea lui Holly de la etajul întâi? 

— Tată! 

Auzindu-se chemat, Sam își reveni. De treisprezece ani, 
tatăl care era a răspuns întotdeauna prezent la această 
chemare. Beverley, pe care o încercau senzaţii cum nu se 
poate mai plăcute, se simţi mai frustrată ca niciodată. 

Zgomotul pașilor lui Holly îi făcu să se despartă. 

— Beverley, şopti Sam. 

— Sam? 

— Holly coboară, spuse el în șoaptă, sărutând-o pentru 
ultima dată pe Beverley pe gât. 

Cu gesturi aproape mecanice, Sam își închise nasturii de la 
cămașă în timp ce Beverley trăgea de fustă în jos ca să-și 
acopere genunchii, întrebându-se în același timp cum de 
putea Sam să fie atât de calm. Oare ce-a fost în capul lor, de-au 
putut să facă ceva atât de nesăbuit cu Holly și Kevin în casă? 

Holly, care își făcea intrarea în trombă în cameră, fu 
nevoită să suporte accesul de proastă dispoziţie a lui Sam. 

— Nu știi că la vârsta ta oamenii merg încet? mormăi el. 
Cere-ţi scuze în faţa lui Beverley. Mare minune că n-ai 
răsturnat lampa asta când ai trecut prin faţa ei! 


PREJUDECĂȚI ȘI IUBIRE 65 


Holly se întoarse spre obiectul în chestiune, înainte de a 
se uita la tatăl ei cu un aer perplex. Pe chipul lui Beverley 
se putea citi același sentiment. Ea fusese cea care, 
îndepărtându-se brusc de el, răsturnase aproape lampa. 
Ce-l apucase pe Sam? 

— Îmi pare rău, tată, murmură Holly. Voiam numai să te 
rog să-mi dai voie să mă uit la meci, alături de Kevin. 

Sam se relaxă. 

— Holly, știi foarte bine care sunt regulile : nici o ieșire în 
timpul săptămânii. 

Holly se apropie și mai mult de el. 

— Tocmai aici e problema. Regulile astea pot fi 
schimbate. Am crescut, tată. 

— De fapt, i-ai dat deja lui Kevin un bilet pentru un meci 
în timpul săpămânii, întări Beverley. 

— Ah, doar n-o să vă puneţi amândouă împotriva 
mea! spuse cu mânie Sam. Fie, treacă de la mine de data 
asta! Am să-ţi dau chiar și un bilet suplimentar pentru 
Stacy. Eşti mulțumită? adăugă el, sărutându-și fiica pe 
frunte. 

Beverley nu mai înţelegea nimic din felul în care se 
comporta Sam. După toate aparențele, nici Holly. 

— Pentru Stacy, zici? rosti ea, strâmbând din nas. 

La puţin timp după aceea, se răsuci pe călcâie şi zise : 

— Tată, te porţi cam ciudat în seara asta. E zece seara, am 
să-i spun la revedere lui Kevin și plecăm acasă... 

De data asta, o auziră cum urcă agale treptele. După ce 
se făcu din nou liniște, Sam încercă să-și aranjeze tinuta. 
Înţelegând că nu avea deloc intenţia de a vorbi despre 
elanul lor de pasiune, Beverley începu să se întrebe dacă 
toate astea se întâmplaseră aievea. 

— Holly nu părea prea încântată că va veni și Stacy cu ei 
la meci, remarcă Sam. 

Şocată de atitudinea lui Sam, Beverley se prăbuși pe 
canapea. 

— Eşti orb? îi răspunse ea cu nerăbdare. Holly e 
îndrăgostită de Kevin, în cazul în care n-ai băgat de 
seamă. 

— Ce tot spui acolo? Nu are decât treisprezece ani. 

— Ei şi? Holly învaţă să zboare cu propriile aripi, dragul 
meu. Și să deschidă larg ochii. Pesemne că a aflat ceva 
despre aventurile tale. Doar n-o să vrei s-o faci să creadă că 
n-ai O viaţă amoroasă? 

— Nu am aventuri, Beverley. Cât despre pretinsa mea 
viaţă amoroasă, nu prea lasă urme în realitate. 

— Poate că așa e, dar e un lucru care se întâmplă tuturor, 
chiar şi fetelor! 

Privirea lui Sam zăbovi asupra buzelor lui Beverley. 

— Cred că am avut dovada mai devreme. 

Insulta o revoltă pe Beverley, care sări ca arsă. 

— Ce-ai spus? 

Sam nu-și ascunse dezamăgirea. 

— Nimic. Uită ce-am spus. Voi sfârși prin a mă întreba 
dacă am făcut bine că am venit să mă stabilesc în Seattle. E 
pentru prima dată când fiica mea se îndrăgostește. Cum 
trebuie să reacționez? 

Un zgomot de pași grăbiţi îl împiedică să continue. 

— Beverley, Kevin te cheamă, spuse Holly. 

Beverley deveni imediat foarte vigilentă. Când fratele ei 
urma tratamentul, se putea întâmpla orice. 

— A spus de ce? 

— Am... am vărsat sucul de fructe la el în pat, bâigui 
Holly, cu un aer vinovat. L-am stropit și nu vrea cu nici un 
chip să curăţ eu. 

Plecă privirea. 

— Mi-a spus că dacă doream să devin infirmieră, trebuia 
să mă străduiesc să nu mai fiu atât de neîndemânatică. 

Beverley o bătu încurajator pe umeri. 

— N-ai de ce să pui la inimă ce-ţi spune Kevin. Felul în 
care se află camera lui e în mod constant motiv de ceartă 
între noi. Poate că acum va accepta, în sfârșit, să-i spăl 
cearșafurile. 

— Acum vrei să devii infirmieră? o întrebă Sam. Nu mai 
vrei Să fii astronaut? 

Felul tandru și complice în care își tachina Sam fiica o 
înduioșă pe Beverley. Avea senzaţia că nu-i poate rezista 
acestui Sam. 

— Poate că până la urmă am să mă fac medic. Ba chiar 
chirurg. Kevin mi-a arătat o carte pe care i-a dat-o medicul 
lui și în care sunt fotografii care explică pas cu pas cum se 
face grefa unui rinichi. Găsesc asta foarte pasionant. 

De sus se auzi un zgomot de nemulțumire. 

— Vine sau nu vine? 

— Trebuie să mă grăbesc, spuse Beverley. Mişcările sale 
sunt limitate în timpul tratamentului. Vă deranjează dacă nu 
vă conduc la mașină? 

— Deloc, o linişti Sam. Nu-ţi face griji pentru noi. Pe 
mâine, la meci. 

Holly îi zâmdi radioasă lui Beverley. 

— Pe mâine. Eu, Kevin și cu dumneavoastră, vom fi ca o 
familie când ne vom uita la tata cum joacă, nu-i așa? 

Beverley se simţi prea stânjenită ca să spună ceva. Pentru 
nimic în lume n-ar fi vrut să-i lase impresia lui Sam că e 
îngăduitoare cu fantasmele lui Holly. Luându-i pe amândoi 
de umeri, îi împinse spre ușă. 

— De data asta, vă dau afară. Kevin o să fie foarte supărat 
pe mine. 

Ca pentru a-i confirma spusele, Kevin ţipă ca din gură de 
şarpe. 

— E pentru astăzi sau pentru mâine? 

— Vin imediat! strigă Beverley. Îţi mulțumesc încă o dată 
pentru cină, Sam. Aveam într-adevăr nevoie să mă distrez în 
seara asta. 

Sam se încruntă. Să nu fi însemnat sărutul lor nimic mai 
mult decât un mijloc de a-și schimba părerea? Se plecă la 
urechea lui Beverley pentru a nu fi auzit de fiica lui : 

— Să te distrezi, așa deci? Puteai să spui ce aveai de spus 
mai devreme! Cred că, în asemenea condiţii, ar fi mai bine 
să uităm că ne-am sărutat, nu-i așa? 

Beverley roși. Nu trebuia să-i arate lui Sam cât de mult o 
rănea vorbindu-i astfel. 

— Desigur. Doar n-ai crezut că... Ti-am spus ce fel de 
persoană sunt. 

Furios că a primit totul cu atâta seninătate, Sam îi dădu 
drumul din strânsoare pentru a deschide ușa. O rafală de 
vânt rece intră pe hol. 

— Pe mâine seară. La șapte jumătate. Să fii puncuală! 
spuse el, fără a se uita înapoi. 

Beverley fu cât pe ce să arunce asupra lui o ploaie de 
injurii, dar se abţinu, de dragul lui Holly. Motorul 
Jaguarului răcni în clipa în care Beverley trântea uşa cu 
toată puterea. 

— Să fii punctuală! repetă ea, imitând vocea lui Sam. 

Ce mai aroganță! Oricum, să fie liniştit, nu va mai fi 
nevoit să-i spună a doua oară să uite de sărutări. Uitase deja! 


Capitolul 6 


În răcoarea nopții, Beverley fu nevoită să recunoască: 
să-l uite pe Sam era mult mai greu decât crezuse. Se culcase 
încercând să alunge imaginea lui Sam din mintea ei, 
imagine care îi revenea cu încăpățânare. Și chiar dacă va 
reuși asta, trebuia cu orice preţ să-și încrucişeze de cât mai 
puține ori drumurile cu el. 

În zori, apariţia lui Kevin puse capăt acestor gânduri 
negre. 

— Intră! 

Kevin se înfăţişă ochilor ei cu bustul gol. 

— Îmi e cu neputinţă să-mi găsesc tricoul cu Batman, 
Beverley. L-ai văzut pe undeva? 

— Uită-te în dezastrul de sub patul tău! Aseară, când ţi-am 
schimbat cearșafurile, era o dezordine de nedescris în 
camera ta. Așa-ţi faci tu ordine în cameră? 


PREJUDECĂȚI ȘI IUBIRE 71 


— Nu e sub pat. L-ai dus la spălat? 

Beverley scoase un suspin în care se putea ghici 
nerăbdarea. 

— Cred că a sosit vremea să te ocupi tu însuţi de propria 
ta lenjerie, Kevin. Nu-mi pot permite să angajez o menajeră. 
N-am timp nici pentru mine! 

Kevin făcu un pas înapoi, ca și cum încerca să se 
distanţeze de proasta dispoziţie a surorii sale. 

— După ce mă voi opera, nu voi mai avea nevoie în 
permanenţă de tine, Beverley. Îmi voi găsi ceva de lucru, voi 
deveni independent. Dacă îți e atât de greu să ai grijă de 
mine când vii acasă, ar fi trebuit să mi-o spui! 

Ce făcuse? Roasă de remușcări, Beverley se apropie 
imediat de el și-l luă cu tandrete în braţe. 

— O, Kevin! Nu-i deloc așa! Dimpotrivă, aș vrea să dispun 
de mai mult timp liber pe care să mi-l petrec alături de tine. 
Mă ierţi? Îmi pare atât de rău că nu pot să-ţi donez un 
rinichi... 

— Te-ai fi căsătorit cu Anthony dacă n-aş fi fost bolnav? 

Întrebarea fu pusă atât de direct și pe nepusă masă, încât 
lui Beverley îi pieri graiul. 

— Ştiu că a venit la înmormântare după tine, pentru a te 
convinge să pleci cu el. V-am auzit! M-am întrebat adesea 
dacă ești la fel de supărată pe mine ca și el. 

Lui Beverley nu-i venea să creadă ce aude. ÎI subestimase 
pe Kevin. Își cântări fiecare vorbă înainte de a răspunde. 

— De foarte mult timp, eu și Anthony nu mai aveam în 
comun decât munca. N-am fost niciodată pentru el nimic 
altceva decât... o distracţie. 

— Altfel spus, nu-l interesa decât felul în care arăţi. 

Cu mâinile-n șold, Beverley se uită cu atenţie la fratele ei. 

— Nu prea înţeleg cum de la o banală poveste despre un 
tricou de negăsit, am ajuns să vorbim despre iu..., despre 
mine! Zise ea în cele din urmă, roşind. 

— Spune mai degrabă despre viaţa ta amoroasă, spuse cu 
nonşalanţă Kevin, deschizând un sertar din dulapul surorii 
ei pentru a lua un tricou. Unul dintre prietenii mei a ajuns 
la concluzia că astăzi problema dintre bărbaţi și femei este 
că nu spun lucrurilor pe nume. 

Când găsi un tricou pe gustul lui, se îmbrăcă, după care 
se îndreptă spre ușă. Odată ajuns în pragul ușii, se întoarse 
și-i zâmbi complice lui Beverley. 

— Apropo, să știi că ai avut dreptate. Tricoul meu cu 
Batman pe el era sub pat. L-am pus în coșul de la baie. Îţi 
promit că o voi ajuta mâine pe doamna Flemming să facă 
ordine în camera mea. 

După ce spuse acestea, plecă râzând în hohote. Când își 
aminti de conversaţia pe care o avusese în ajun cu Sam, 
Beverley ridică din umeri. Acesta îi promisese că îi va vorbi 
lui Kevin despre dragoste și despre cum se concep copiii, 
dar după toate aparențele se ocupase altcineva de asta. 

Brusc, o cuprinse râsul. La urma urmei, situaţia era mai 
degrabă comică. Cu inima ușoară, se ridică din pat. Simţea 

nevoia de a vorbi cuiva despre neliniștea ei cu privire la 
grefa lui Kevin și despre dezamăgirea că nu-i poate dona un 
rinichi. În mod ciudat, prima persoană la care se gândi fu 
Sam. Ce rău îi părea că aseară nu se mărginise la o simplă 
conversaţie cu el. « Ai fi ratat un asemenea sărut? » îi spuse 
o voce apărută din adâncul ființei sale. Beverley preferă să 
nu răspundă la o asemenea întrebare. 

După ce se îmbrăcă, se apropie de oglindă pentru a-și 
pune cerceii în urechi și pentru a vedea cum arată. Ce-ar fi 
dacă astăzi nu și-ar strânge părul? N-avea nici un rost să se 
mai întrebe de unde-i venea această idee. Complimentele 
lui Sam erau de vină. Imediat, luă o bentiţă și-și făcu o coadă 
de cal. Se parfumă discret după urechi și la încheieturile 
mâinilor, după care se uită la ceas. Dacă nu se grăbea, nu va 
mai avea timp pentru cafea. Stinse lumina și ieși din cameră. 

În aceeași clipă, se auzi soneria. Beverley se încruntă. Nu 
aştepta pe nimeni. Această vizită nu-i prevestea nimic bun. 
Să i se fi întâmplat ceva lui Kevin în drum spre școală? Cu 
inima cât un purice, se îndreptă alergând spre ușă și i se luă 
o piatră după inimă când îl recunoscu pe Sam. Avea tricoul 
şi părul ude, era transpirat, de parcă ar fi alergat până-n 
vârful dealului pe ploaie. 

— Sam! exclamă Beverley. Intră, te rog! 

Când intră pe hol, aproape că se clătina datorită durerii 
atroce pe care-o resimțea între coaste. Această durere îl 
făcuse să se trezească în plină noapte și să se-ntrebe dacă nu 
cumva era vorba de o fractură. 

— Bună... bună dimineaţa, murmură el, după ce-și regăsi 
cât de cât suflul. 

Beverley se îmbrăcase foarte elegant, constată el. Era 
gata să se ducă la muncă. De fiecare dată când se întorcea 
aşa, cu părul ciufulit şi ud leoarcă, de la antrenamentul de 
dimineaţă, Joani tipa la el. Oare Beverley simţea același 
dezgust? 

— N-aş vrea să întârzii din cauza mea, spuse el făcând un 
pas înapoi. Probabil că mi-a stat ceasul. Credeam că e mai 
devreme. 

Beverley zâmbi, neștiind ce să răspundă. Ce vroia Sam de 
la ea? 

— Tocmai îmi făceam o cafea. Vrei şi tu? Dar, mai întâi, îţi 
dau un prosop să te ștergi de transpiraţie. 

Când Beverley trecu prin faţa lui, cu ochii închiși, Sam 
trase adânc aer în piept : mirosea a caprifoi. Oare ce fel de 
lenjerie intimă purta? După tot ce-i spusese, nu era greu 
să-şi imagineze... 

— Nu te simţi bine, Sam? întrebă Beverley cu neliniște în 
glas. După cum arăţi, s-ar zice că te doare ceva. 

— Da, coastele. Ieri, am încasat câteva lovituri. Am vrut 
totuși să alerg în dimineaţa asta, deși poate c-ar fi fost mai 
bine să mă abtin. 

— Cu alte cuvinte, viața unui sportiv profesionist nu-i 
chiar atât de ușoară, remarcă Beverley. 

Dacă va continua să-i zâmbească așa, Sam va uita că 
venise cu gândul de a fi cât mai distant. 

— Mai e valabilă invitaţia la cafea? întrebă el, după ce mai 
făcu un pas înapoi. 

Lui Beverley îi dispăru zâmbetul de pe buze. După vreo 
zece minute, îi aducea o ceașcă de cafea lui Sam. 

— Iartă-mă că te-am făcut să aștepți atâta. 

Cu un prosop în jurul gâtului, Sam îi mulțumi, 
sprijinindu-se cu coatele de balustradă. 

— Poate vrei să te așezi? 

— Nici vorbă! Dacă m-aș așeza, aş înţepeni și nu m-aș mai 
putea întoarce acasă. 

— Te duc eu cu mașina. 

— Nu, mulțumesc. Sunt ud leoarcă. Ti-aş murdări 
bancheta. 

Beverley ridică din umeri. 

— Dă-mi prosopul, e deja ud. Îţi aduc altul. 

Văzând-o cum se apropie, Sam fu cât pe ce să verse 
cafeaua. 

— Nu te apropia atât de mult, protestă el. Dac-am să vărs 
fără să vreau cafeaua pe tine? 

— Oricum, nu vei strica parchetul. Părinţii mei l-au 
refăcut înainte de a muri într-un accident. 

— Holly mi-a spus ce s-a întâmplat. Pesemne că ai suferit 
foarte mult. Iar viaţa ta s-a schimbat brusc, într-un mod radical. 

— Cel mai greu a fost să accept că i-am pierdut. Acum, îl 
am numai pe Kevin. A trebuit să învăţ multe despre 
glomerulonefrită. 

Sam făcu ochii mari. 

— Despre ce vorbești? Pare ceva îngrozitor. 

— Acesta e termenul tehnic pentru boala de care suferă. 

Sam se uită gânditor la cafeaua pe care-o ţinea în mână 
și păru dintr-o dată abătut. 

— Aseară, am cam întrecut măsura amândoi. E de înţeles. 
Sunne îmi spusese că ai primit o veste proastă. 

Beverley îşi puse ceașca pe măsuţă, iar privirea i se 
pierdu în gol. 

— Da, Kevin e dependent de dializa pe care-o face acasă. 
Ca să-l eliberez, speram că-i voi putea dona un rinichi. Din 
păcate, analizele au arătat că nu e posibil. 

Suspinând adânc, își mușcă buzele pentru a nu izbucni 
în plâns. Sam își puse și el ceașca pe măsuţă și se apropie 
de ea. 

— Haide, curaj! Nu poţi plânge pe umărul meu, pentru că 
ti-ai murdări rochia. În schimb, te pot asculta. Care e 
alternativa? 

Mişcată de compasiunea lui Sam, Beverley îşi întoarse 
privirea spre umerii săi largi. Nu i se mai păreau atât de uzi. 
Oare cum ar reacţiona dacă și-ar așeza capul pe unul dintre 
ei? De multă vreme nu se mai bizuia decât pe ea însăși! Prea 
multă vreme, poate! 

— Prefer să nu vorbesc despre asta. 

Sam se crispă. Cu toate acestea, dădu aprobator din cap. 

— De acord, să schimbăm subiectul. Spune-mi ce făceai la 
New York. Aveai și acolo un magazin de lenjerie feminină? 

Beverley zâmbi. 

— Nu. După absolvirea liceului, am găsit un loc la 
Luminaire. E o casă de modă specializată în lenjerie feminină. 

Nu-i va spune mai multe. Nu dorea să dezvolte subiectul. 
Sam își spusese foarte clar părerea despre creaţiile ei. Nu va 
mai cădea a doua oară în cursă. 

— Mai târziu, mi-am creat propria linie. La început, 
«Lumină de Femeie » îi aparținea mamei mele, cu un alt 
nume. De când mă ocup de Kevin, am preluat afacerea. 
Suntem amândoi proprietarii magazinului, ca și ai casei. 
Când Kevin va împlini douăzeci și unu de ani, vom împărți 
moștenirea. În afară de asta, nu-mi mai fac alte planuri. 
Prefer să iau lucrurile aşa cum vin. 

Ridică din umeri. 

— Asta e povestea mea. Acum e rândul tău să-ţi spui 
povestea vieţii. 

Sam sorbi din cafea. 

— Nu prea am ce să-ţi spun. Ştii aproape totul. 

Beverley își umplu din nou ceașca cu cafea, întrebându-se 
dacă era înţelept să-i pună lui Sam întrebări cu privire la 
subiectul care-o interesa cel mai mult: fosta lui soţie. Ar 
putea s-o întrebe pe Sunne, dar prefera să fie directă. 

— Vorbeşte-mi despre mama lui Holly, Sam. Îmi place să 
cunosc povestea adolescentelor care asistă la reuniunile 
mele, pentru a le înţelege mai bine reacţiile. 

«Excelent pretext! » își spuse în sinea ei. 

Sam șovăi. Eşecul căsătoriei sale era un subiect pe care-l 
aborda întotdeauna cu multă reticenţă. Avea oare ceva să-și 

reproșeze? Își respectase angajamentele, încercase să 
salveze aparențele, chiar și după ce Joani îl părăsise. 

— Holly avea doi ani când mama ei ne-a părăsit, pentru a 
urma o corală la Las Vegas. 

— De atât de mult timp? 

— Da. N-a trecut bine anul, că ne-am trezit cu ea la ușă, 
fără o leţcaie și plângând în hohote. Din cauza lui Holly, nu 
m-a lăsat inima s-o dau afară. 

— O, Sam, îmi pare atât de rău că ţi-am trezit asemenea 
amintiri! 

— N-ai de ce să-ţi ceri scuze, îi spuse el pe un ton sec. 
Când Holly a împlinit șase ani, Joani a plecat din nou. De 
data asta, proprietarul unui club de noapte i-a promis că va 
face din ea o stea. De atunci, nu mai am nici o veste de 
la ea. Dar dac-ar mai avea nevoie de mine, nu i-aș trânti 
ușa-n nas. 

Beverley îşi dădu seama că s-ar comporta așa de dragul 
fiicei sale. Bănuia că încă o mai iubea. 

— Nu prea știu ce să spun, Sam. 

— Nimic. Tot ce poţi face e să n-o încurajezi pe Holly să 
devină sclava aparenţelor, ca mama ei. 

— Dacă o interesează felul în care arată, asta nu înseamnă 
că va ateriza pe o scenă! La vârsta ei, vrei mai degrabă să te 
diferenţiezi de părinţi, nu să-i imitți. 

Sam își goli ceașca dintr-o înghiţitură și o aşeză pe masă. 
Părea foarte iritat. 

— Să nu te amesteci în relaţia mea cu Holly! Ne înțelegem 
foarte bine. Nu inventa probleme acolo unde nu există! 

Beverley se răţoi la el. 

— Credeam că doreai să-ţi dau un sfat. M-am înșelat. De 
ce-ai mai venit aici? 

— Nu mai are nici o importanţă, acum. N-aș vrea să te mai 
rețin. Ai de lucru. 

După ce spuse acestea, ieși din cameră. Prea uluită de 
reacţia lui, Bverley avu nevoie de ceva timp să se 
dezmeticească. După câteva secunde, alergă după Sam și-i 
strigă : 

— Cine te crezi? Nu cunosc pe nimeni atât de ciudat ca 
tine! 

Trânti şi ea uşa, mândră că a avut ultimul cuvânt. Oare 
de ce nu-i era la fel de uşor să închidă și ușa sufletului ei? 


În clipa în care Kevin şi fetele se întoarseră, după-amiază, 
foarte încântați că vor asista la meciul de hochei al lui Sam, 
Beverley căuta cu disperare un motiv pentru a rămâne 
acasă. Dacă n-ar fi fost vorba decât de ea, i-ar fi spus pur și 
simplu lui Sam că... Nu, ar fi fost foarte nepoliticos din 
partea ei. 

— V-aţi supăra dacă am lăsa-o pe altă dată, copii? sugeră 
ea. Am avut o zi epuizantă. 


80 KIM WHALEY 


Trei perechi de ochi strălucitori o priviră din creștet 
până-n tălpi cu stupefacţie. Apoi, toţi trei își exprimară 
indignarea. Beverley își lăsă mâinile în jos, cu vinovăţie. 

— Bine, bine! Duceţi-vă în mașină. 

Cu moartea în suflet, se duse să ia cheile mașinii. Nu 
mult după aceea, era la volan, în mijlocul a trei adolescenţi 
vorbăreți. 

— Nu prea ţi-am auzit vocea, Beverley, spuse Kevin după 
vreo zece minute. 

Holly și Stacy își încrucișară privirile în retrovizor cu cea 
a lui Beverley și pentru prima oară de la plecare, tăcură. Lui 
Beverley îi păru rău că lipsa ei de bună dispoziţie era atât de 
evidentă. 

— Trebuie să fiu foarte atentă cum șofez, pentru că se 
circulă foarte prost. De-asta nu-mi place să merg în oraș 
seara. 

— Oricum, nu ieși niciodată în oraș, glumi Kevin. La 
următoarea răscruce, o faci la stânga. 

— Şi când să ies? Între miezul nopţii și ora trei dimineaţa? 
Și cum de cunoşti atât de bine împrejurimile? 

— Cu tata, mergeam adesea la meciuri. 

Beverley rămase mută. Faptul că era furioasă pe Sam 
nu-i dădea dreptul să se comporte astfel cu fratele și cu 
prietenele ei. 

— În după amiaza asta, am vorbit la școală despre omul 
primitiv, reluă Kevin. 

— Te-ai procopsit, Kevin, îi replică Beverley. Am să-ți arăt 
eu cât de primitivă poate fi o femeie, dacă nu-mi arăţi unde 
să parchez. 

— Dar n-ai ochi să vezi? Chiar aici e un loc. Ce de lume! 
Sunt bucuros că Sam ne-a dat locuri. Altminteri, n-am mai fi 
putut să ieşim. 

Când ajunseră la ghișeu, Beverley aproape că uită cât de 
supărată era pe Sam. La vederea invitaţiilor semnate de 
Samurai, fură imediat conduși în primul rând. La difuzoare 
se auzeau cântece ritmate, iar o mașină specială refăcea 
gheaţa înaintea meciului. 

Kevin arătă cu degetul o echipă de arbitri care verificau 
porţile, iar Beverley fu cuprinsă, fără voia ei, de emoția 
aşteptării. Deveni mai relaxată, hotărâtă să uite pentru 
câteva ore de griji. Era pentru prima dată când asista la un 
meci! Rudele altor jucători o recunoscură pe Holly și veniră 
să-i vorbească. Tânăra îi prezentă prietenilor ei. De multă 
vreme, Beverley nu-l mai văzuse pe Kevin atât de emoţionat 
și de fericit. 

— Echipa din Vancouver a sosit cu autocarul în după- 
amiaza asta, îi explică el surorii sale, întinzându-i 
programul. 

Beverley se uită cu atenţie la fotografiile jucătorilor și citi 
ce se spunea despre ei. Constată cu uimire că majoritatea 
dintre ei nu împliniseră douăzeci și cinci de ani. Tatăl lui 
Holly nu era cel mai vârstnic : un membru al echipei din 
Vancouver avea cu câteva luni mai mult decât el. Oricum, 

dintre toţi, Sam era cel mai chipeș, dar nu va recunoaște 
niciodată asta. Holly s-ar grăbi să-l informeze pe tatăl ei, Kevin 
ar lua-o peste picior, iar Stacy i-ar spune totul lui Sunne. 

Muzica se opri brusc, iar Beverley ridică privirea. Echipa 
din Vancouver fu întâminată cu urale de mulţime. Membrii 
săi aveau costume colorate și se opriră în centrul terenului. 
Crainicul sălii anunţă numele fiecărui jucător în uralele 
suporterilor echipei. După aceea, își făcură apariţia cei ai 
echipei Mets. Uralele suporterilor acestei echipe fură mai 
puternice decât cele ale echipei adverse. 

Când mulţimea se mai linişti, Beverley îşi dădu seama că 
fiecare dintre jucătorii din Mets purta, în locul crosei de 
hochei, câte un trandafir delicat. Luminile se stinseră și 
deasupra sălii se lăsă o tăcere de mormânt. După aceea, 
proiectoarele fură aşezate asupra anumitor spectatoare din 
primul rând, cărora jucătorii echipei Mets le oferiră câte un 
trandafir. 

Lui Beverley îi fu foarte greu să-l recunoască pe Sam în 
costumul de hochei. Avea doi trandafiri în mână. Lui 
Beverley începu să-i bată inima cu putere, ca unei 
puștoaice, iar obrajii i se împurpurară. 

Fără a părea să-i remarce prezenţa, Sam îi aruncă o primă 
floare lui Holly și o a doua lui Stacy. Privindu-l cum se 
îndepărtează cu spatele, lui Beverley îi fu teamă că va cădea. 

Sam se duse și luă un alt trandafir din mijlocul terenului 
și-și atinse obrazul cu el. Fanii săi urlau și, ca mai toate 
femeile din sală, Beverley era curioasă să vadă cui îi va oferi 

floarea. Nu-și făcea iluzia c-ar putea fi ea. Nu se despărţiseră 
în termenii cei mai buni. Totuşi, dacă Sam ar alege-o, i s-ar 
umple sufletul de bucurie! 

Deodată, antrenorul lui Sam îi făcu semn să se apropie. 
Sam dădu din cap a dezaprobare. Un val de murmure 
traversă sala. 

Kevin o trase pe sora lui de mânecă. 

— Ia uită-te puţin acolo, îi șopti el la ureche. 

Îi arătă cu degetul un bărbat și o femeie care se 
ridicaseră, în primul rând, la o distanţă de câteva scaune de ei. 

— E superbă, nu-i așa? strigă Kevin cu admiraţie. 

E de o frumusete răpitoare,cu părul ca văpaia, recunoscu 
Beverley în sinea ei. Desigur, machiajul era cam strident, 
după gustul ei, ca și rochia strălucitoare din mătase. Dar 
femeia le purta cu un asemenea firesc încât stridenţa trecea 
pe planul doi. Haina de leopard o făcea de temut. 

Cel care o însoțea pe frumoasa spectatoare, un omule 
pântecos și chel, era și el foarte elegant îmbrăcat. Avea pe 
fiecare deget câte un inel cu sigiliu și-și ridica bărbia cu 
mândrie și autoritate, ca pentru a compensa faptul că era 
scund. 

Beverley nu le-ar mai fi acordat atenţie, dacă n-ar fi 
surprins figura lui Sam în timp ce se apropia de peretele de 
plexiglas, cu trandafirul roșu în mână. Văzând-o pe 
splendida roșcată apropiindu-se de el și îmbrăţişându-l, 
Beverley rămase fără respiraţie. Femeia îi luă trandafirul din 
mână cu afectare și-l sărută tandru pe buze. 

Beverley făcu tot ce putu pentru a-și ascunde tulburarea. 
Dar cum să facă să nu mai audă strigătele și urletele 
dezlănţuite ale fanilor Samuraiului? Începură toti să dea din 
picioare, cerând un al doilea sărut. 

Apoi, dintr-o dată se făcu din nou liniște. Țeapănă, 
Beverley îi văzu pe cei doi cum îl însoțesc pe Sam în 
mijlocul ghetii, la antrenorul lui. Fără a-și da prea bine 
seama de ce, înţelese că bucuria acelei zile și a celor ce vor 
veni îi fusese luată. 

— Cine-o fi? murmură Kevin. 

— Habar n-am! Dar doamna Leopard se pare că-l 
cunoaște bine pe Sam. 

— Iar asta nu prea-i convine lui Sam, după părerea mea, 
observă Kevin. 

Beverley se întoarse aproape instantaneu spre Holly, de 
parcă ar fi simţit că răspunsul se afla la ea. Nedezlipită de pe 
scaunul ei, Holly de-abia mai respira. 

— Holly? spuse ea. 

Pentru că adolescenta continua să privească drept în faţă, 
Beverley o luă de mână. 

— Ce se-ntâmplă? 

Buzele lui Holly prinseră a tremura. Se aruncă la gâtul lui 
Beverley și îi șopti : 

— Femeia aceea, care a luat trandafirul de la tata... 
seamănă foarte mult cu o fotografie a mamei mele, pe care-o 
avem acasă. N-are cum să fie ea, nu-i așa, Beverley? N-are 
cum să fie mama mea! 


Capitolul 7 


Beverley își tinu răsuflarea atât de mult timp, încât avu 
senzaţia că se sufocă. Holly se înşela. O mamă, chiar și 
nedemnă să poarte acest titlu, nu putea să-și ignore fiica 
într-un asemenea mod. Ca prin vis, Beverley îl auzi pe 
prezentator invitând pe toată lumea să se ridice pentru 
intonarea imnului naţional. 

Când se făcu tăcere, Beverley își veni în fire şi-şi îndreptă 
privirea spre roșcată și spre cel care o însoțea. Vorbeau cu 
antrenorul echipei Mets ca unui vechi prieten. Puțin mai 
departe de ei, Sam părea... Lui Beverley îi era peste putință 
să spună cum arăta. 

— Nu-ţi face griji, Holly. Totul va fi bine, îi șopti ea la 
ureche. Dacă tatăl tău aştepta vizita mamei tale, ti-ar fi spus. 

Dar nimic nu era mai putin sigur decât asta. Antrenorul 
părea că e în stare de orice în fața oaspeţilor săi neaşteptaţi. 
Iar femeia mângâia floarea, fără a-l slăbi pe Sam din ochi. 

Ceva mai liniștită, Holly strânse mâna lui Beverley și 
nu-i mai dădu drumul. În acea clipă, Beverley își încrucișă 
privirea cu cea a lui Sam. Se uită adânc în ochii lui, dar fu 
nevoită să-și plece privirea, năucită de îndoiala și de 
nesiguranța acestuia. 

Meciul începu. Beverley și Holly nu-l urmăreau decât din 
când în când. Din fericire, Kevin nu păru să remarce nimic 
din tulburarea lor. La fel stăteau lucrurile și cu Stacy. După 
prima repriză, scorul era egal. Beverley se uita pentru a nu 
ştiu câta oară cu coada ochiului la doamna Leopard, din ce 
în ce mai convinsă că era vorba despre fosta soţie a lui Sam. 
Ce însemna întoarcerea ei pentru Sam? Sau pentru Holly? 
Dar pentru ea? Presimţea că se vor petrece lucruri grave. De 
fapt, era mai mult decât sigură de asta. 

— Vă e sete? întrebă Kevin. 

Stacy se ridică imediat. 

— Merg cu tine. Vii şi tu, Holly? 

Aceasta clătină din cap, iar Beverley răspunse în locul ei. 

— Am impresia că ne pregătește ceva. Aduceţi-i o coca. 

După ce plecară Kevin și Stacy, Beverley se întoarse spre 
Holly. 

— Poate că te înșeli. Fotografia mamei tale nu e foarte 
recentă. 

Dar Beverley vorbea fără convingere. O asemenea femeie 
nu putea fi uitată atât de uşor. Şi apoi, de ce i-ar fi făcut ochi 
dulci lui Sam? 

Holly tăcea, făcându-se din ce în ce mai mică. Beverley 
era atât de supărată pe Sam, încât l-ar fi scuturat ca pe un 
pom. Chiar atât de nemilos să fie? 

La puţin timp după reluarea meciului, Beverley primi un 
mesaj de la Sam. Îi explica, pe scurt, că ar fi dorit să-i invite 
la restaurant după terminarea meciului, dar că intervenise 
ceva neașteptat, iar lucrul acesta nu mai era cu putință. 
Oare Beverley putea s-o lase pe Holly la familia Evans? 

Beverley împături biletul și-l puse în buzunar, înainte de 
a-i comunica mesajul primit de la Sam lui Holly. Aceasta 
spuse: 

— Mă neliniștește tata! Joacă prost în seara asta. Simt că 
se întâmplă ceva. 

Beverley se simţi cuprinsă de furie, gândindu-se că Sam 
habar n-avea cât de mult suferea fiica lui. Din fericire, 
bucuria lui Kevin compensa consternarea celor două. 

— Meciul a fost super, spuse el în timp ce se urca în 
maşină. 

— Super? Tatăl meu a stat mai mult de jumătate din meci 
în defensivă. 

— Uiţi că echipa Samuraiului de-abia s-a format. 

Holly se întoarse spre Beverley. 

— A spus măcar de ce nu poate veni cu noi în seara asta? 

— Din păcate, nu! răspunse aceasta în timp ce răsucea 
cheia în mașină. 

— În orice caz, reluă Kevin cu o sclipire în privire, tatăl 
tău e cel mai bun. Un adevărat artist! 

— Un artist? strigă Stacy, strâmbând din nas. Eu cred că 
sportul ăsta e foarte violent. 

— Asta pentru că ești o încuiată la minte! se indignă 
Kevin. 

— Ajunge! încercă să-i potolească Beverley. Ce-ar fi să 
vorbim despre altceva? Echipa Mets a pierdut. N-are nici un 
rost să răsucim cuțitul în rană. 

Dar Kevin se încăpăţână și continuă: 

— Nu mi-ai spus că echipa are un nou proprietar, Holly. 
La pauză, numai despre asta se vorbea. Doar nu crezi că 
noul proprietar e bărbatul acela pleșuv care o însoțea pe 
femeia aceea frumoasă? 

Deloc interesată de subiect, Holly se mulţumi să ridice 
din umeri, iar Beverley profită de acest moment pentru a 
aduce vorba despre altceva. 

— Holly, era stabilit să stai peste noapte la Stacy? 

— Habar n-am! De fiecare dată când trebuie să mă duc a 
doua zi la școală, tata vrea să dorm acasă. Nu mai înţeleg 
nimic. 

În schimb, Beverley înţelegea foarte bine. Putea să pună 
prinsoare că Sam va rămâne treaz peste noapte. Ba mai 
mult, va avea parte de o companie frumoasă. 

— Oricum, îți mulțumesc, Beverley, spuse Stacy. E nostim 
să mai ieși în oraș și cu altcineva, în afară de proprii părinți. 
M-am distrat de minune. 

— Şi eu îţi mulţumesc, spuse și Holly, fără prea multă 
convingere. 

— Pentru puţin, spuse Beverley, ridicând din umeri. 

Când mașina se opri în faţa casei lui Stacy, Sunne le făcu 
semn cu mâna de la geam. Stacy se duse repede la ea pentru 
a-i povesti cum au petrecut. Beverley și Holly își luau 
rămas-bun. 

— În mod sigur, tata va trece mâine pe la magazin, spuse 
Holly. Pleacă în cantonament cu echipa mâine și n-a adus 
încă adeverinţa semnată. 

Din ce în ce mai abătută, Holly se întoarse spre Kevin 
şi-i spuse : 

— Pe mâine, la ora de algebră! 

Lui Beverley nu-i pica deloc bine că va trebui să dea iar 
ochii cu Sam. Holly se îndepărtase deja când îi veni în minte 
o soluţie și mai bună. Se aplecă imediat deasupra geamului 
Şi zise: 

— De fapt, Holly, poţi să-i spui tatălui tău că-i poate lăsa 
formularul semnat lui Sunne. 

Dar Holly intră în casă fără să se întoarcă și Beverley trase 
concluzia că nu o auzise. 

— Hei, Beverley! Sunt obosit, se plânse Kevin. Mergem acasă? 

— Iartă-mă, dragule! îi spuse ea pornind mașina. E 
adevărat că pentru tine e târziu. Păcat! O să-i telefonez 
mâine dimineaţă lui Sunne. Poate rezolvă ea problema cu 
Sam. ÎI va scuti de un drum până la noi. 

— Mă întreb cât va sta plecat, zise Kevin, încercând să-și 
înăbușe un căscat. Ştiai că au un jaccuzzi pe şlep? Sam 
spune că, dacă doctorul îmi dă voie, pot să mă duc să văd cum e. 

Pe Beverley nu o lăsă inima să-i spună că, dacă femeia 
îmbrăcată cu haină de leopard e fosta lui soţie, se vor 
schimba multe lucruri. Şi nu prea avea de ce să-și facă astfel 
de planuri. 


A doua zi dimineață, Beverley se trezi foarte agitată. 
Ceasul sunase de mult. Ducându-se să-l vadă pe Kevin, îl 
găsi întins în pat, cu febră și cu privirea tulbure. Beverley 
știa că starea lui se datora faptului că rămăsese treaz până 
târziu în noapte, dar se simţea totuși vinovată. Doctorul 
Low o prevenise : pentru Kevin, un efort cât de mic putea 
avea consecinţe nefaste. De ce Dumnezeu nu fusese mai 
fermă și nu refuzase această ieșire în oraș? 

— Astăzi nu te duci la școală, spuse ea după ce-i luă 
temperatura. Mă duc să-l sun pe medic să-mi spună ce 
antibiotic să-ți dau. După câte ştiu, nu mai avem nici unul 
în casă. Îţi voi cumpăra în pauza de masă. 

Kevin îngăimă ceva. 

— Ai putea să-i telefonezi lui Holly pentru a o ruga să-mi 
aducă și mie temele pentru mâine? 

— De ce pe Holly? De obicei, Stacy se ocupă de toate astea. 

— Da, dar am mai multă încredere în Holly. Notiţele ei 
sunt mai clare, iar ea nu strâmbă din nas din orice. 

— Bine, am să încerc să-i transmit lui Holly rugămintea ta, 
înainte ca Sunne să le ducă la școală. Dar tatăl ei pleacă în 
cantonament azi și poate că au alt program pentru diseară. 

— Am să aflu dacă-i așa! 

Beverley nu dorea deloc să încurajeze prietenia dintre 
Kevin șI Holly pentru că nu voia să mai aibă de-a face cu 
tatăl acesteia. Aprobă, deci, fără tragere de inimă. 

— Cum vrei! Am s-o sun după ce îi voi vorbi doctorului 
Low. 

Nici nu apucă să pună bine mâna pe telefon, că acesta și 
începu să sune. 

— Sper să nu fie doamna Flemming, să-mi spună că nu 
poate veni astăzi, spuse ea ridicând receptorul cu un 
suspin. Alo? 

— Beverley? Sam la telefon. Nu te-am trezit, nu-i așa? 

Beverley deveni dintr-o dată foarte încordată. 

— Nu, de obicei mă trezesc dis-de-dimineaţă. Tu, în 
schimb, cum se face că te-ai trezit atât de devreme, după 
meciul de aseară? Totul e în regulă? 

Ce să-i răspundă? se întrebă Sam. Că avea dureri 
groaznice la spate? Că se gândise la ea toată noaptea și de 
aceea nu putuse să doarmă? Se simţea oare contrariată că 
nu primise un trandafir aseară, aşa cum se simţea el pentru 
că nu reușise să i-l ofere? Oare din această pricină era atât 
de distantă cu el, sau totul nu era decât o plăsmuire a 
minţii lui? 

— Rămăsese să mergem să mâncăm hamburgeri după 
meci, dar Doug Lovell m-a lovit atât de rău, încât medicul a 

fost nevoit să mă panseze. După terminarea acestei operaţii, 
era deja foarte târziu pentru copii. Dar, chiar dacă nu s-ar fi 
întâmplat asta, tot n-aș fi putut veni, adăugă el, şovăind în 
mod voit. 

Beverley crezu că e mai nimerit să nu pună nici o 
întrebare. 

— Aş vrea să luăm masa împreună în seara asta, reluă 
Sam. Doresc să-mi iau revanșa pentru ce s-a întâmplat 
aseară. 

— Nu e cu putinţă, Sam. Kevin e bolnav. 

— E Samuraiul? întrebă Kevin, uitând brusc de febră. 
Spune-i că mi-a plăcut felul în care a jucat. 

— Sper că nu s-a îmbolnăvit tocmai aseară, se plânse Sam. 
Dacă vrei, vă aduc ceva de mâncare. 

Beverley schimbă subiectul. 

— N-am timp să stau acum de vorbă, Sam. Doamna 
Flemming bate la ușă, iar eu sunt deja în întârziere. Trebuie 
să iau legătura și cu Holly pentru a o ruga să treacă pe la 
Kevin după ce iese de la școală pentru a-i lăsa și lui temele. 

— Te duci degeaba. Am adus-o pe Holly acasă pe la 
miezul nopții. Am să-i transmit rugămintea lui Kevin. Cum 
rămâne cu prânzul? 

— Eşti foarte drăguţ, dar la prânz trebuie să mă duc la 
laborator. 

— Dacă te pot ajuta cu ceva, sună-mă! 

Felul deschis în care-i vorbi o emoţionă pe Beverley, care 
pentru o clipă nu mai știu ce să spună. 


PREJUDECĂȚI ȘI IUBIRE 93 


— Alo, mai ești pe fir? întrebă el cu uimire în glas. 

— Dai dovadă de foarte multă mărinimie, Sam. Dar astăzi 
pleci, iar eu n-aş vrea pentru nimic în lume să întârzii din 
cauza mea. Acum, sunt nevoită să închid. Încă o dată, îti 
mulțumesc pentru seara petrecută împreună. 

Sam puse receptorul în furcă agale, înțelegând că nu 
avea nici un rost să mai insiste. În mod sigur, Beverley era 
supărată pe el din pricina trandafirului. Nu înţelesese că și 
el era la fel de contrariat ca și ea? Cu greu se abţinu să nu 
spună câteva cuvinte fără perdea la adresa lui Joani, pentru 
că apăruse iar în viaţa lui ca din senin. Ultima cucerire a 
fostei lui soţii şi-a manifestat subit dorinţa de a cumpăra o 
echipă de hochei. Iar Joani era probabil în al nouălea cer că 
o cumpărase tocmai pe cea la care juca el. 

Sam își aruncă privirea asupra lui Holly care mânca 
liniștită în bucătărie. În acea dimineată, Sam îi vorbise mai 
bine de o oră despre Joani. Holly n-a spus nimic, 
mulțumindu-se să încuviinţeze din cap din când în când. 
Oare la ce se mai puteau aștepta din partea lui Joani? 


Se făcuse deja unsprezece, iar Beverley nu găsise pe 
nimeni care să-i ţină locul cât timp va lipsi. Din magazin, 
auzi soneria. « Fir-ar să fie! » murmură ea. Un client! Tocmai 
acum când se pregătea să închidă. Doctorul Low fusese cât 
se poate de clar: avea nevoie de testele de laborator înainte 
de miezul zilei. 

— Puteţi să vă uitaţi, sosesc imediat! strigă ea. 

— Parc-ar fi o reluare a scenei din prima zi. 

Beverley ar fi recunoscut această voce dintr-o mie. 

— Sam! exclamă ea. 

— Pari copleșită! 

— N-am găsit pe nimeni care să-mi țină locul o oră. Va 
trebui să închid. 

— Ți-aş tine eu locul, dar nu mă pricep deloc la lenjeria 
intimă feminină. 

Beverley păru că se îndoiește de asta. 

— Rămâne de văzut! 

— Din punct de vedere comercial, dacă înțeleg eu bine! o 
tachină Sam. 

— Bine, am înţeles, spuse Beverley, dând semne de 
nerăbdare. Îmi pare rău, dar timpul trece, iar eu mă 
văd nevoită să te dau afară. Sau poate vrei să cumperi 
ceva? 

— Dac-ai vinde cămăși din lână cu mâneci lungi, aș fi luat 
una pentru mama, glumi el, apropiindu-se și mai mult de 
ea. Nu peste mult timp e ziua ei. 

Beverley își ridică privirea. 

— Le plâng pe femeile care trăiesc în jurul tău. 

Pentru o clipă, i se păru că vede în privirea lui Sam o 
sclipire. Apoi, îl luă de braţ și-l conduse spre ieșire. 

— Gata cu gluma. Am să te duc la destinaţie. Vom profita 
de acest timp pentru a sta de vorbă. Vreau să-ţi spun câteva 
lucruri despre Holly. 

Beverley vru să-l refuze, dar renunţă când Sam rosti 
numele lui Holly. Un bărbat care săruta atât de bine nu va 
rămâne mult timp burlac. Rușinată de ceea ce-i trecea prin 
minte, roși. 

— Bine, dar trebuie să dau mai întâi pe acasă. Îşi spun de 
pe acum că n-am timp pentru masă. De acord? 

— La ordinele tale, căpitane! 

Zâmbi, în timp ce-i ţinea ușa deschisă lui Beverley, care-și 
căuta cheile. Ceaţa de dimineaţă se transformase în ploaie 
măruntă și fură nevoiţi să alerge până la mașină. 

Pe drum, Beverley i se adresă lui Sam : 

— Treci direct la subiect, Sam. N-am vreme de pierdut. 

— Bine. Mai întâi, trebuie să știi că voi lipsi trei 
săptămâni, iar Holly va sta la familia Evans în această 
perioadă. Mi-ar plăcea să ştiu că vine să-ţi dea o mână de 
ajutor la magazin, după ce iese de la școală. Poate aranja 
marfa în vitrină, deschide pachetele sau șterge praful. Tu 
alegi. Îţi voi da, în schimb, o sumă de bani. 

Cu buzele întredeschise, Beverley îl măsură din priviri. 

— Sam, în mod legal nu are voie să muncească. Trebuie 
să fi împlinit cincisprezece ani pentru așa ceva. 

— De fapt, e vorba mai degrabă de baby-sitting, de vreme 
ce eu te plătesc. Nu mi-ai spus tu că lui Holly i-ar plăcea să 
facă schiţe? Și că ţi-ai lua pe cineva la magazin, dacă ţi-ai 
permite? 

Sam opri mașina în faţa casei lui Beverley. Aceasta își 
desfăcu centura de siguranţă și se dădu jos din mașină. 

— Așa e! Dar asta nu rezolvă problema lui Holly. Trebuie 
să mă grăbesc. Mai vorbim despre asta când mă întorc. 

— Ai dreptate. Du-te! Altminteri, o să te uzi până la piele. 

În timp ce se îndepărta, Sam se întrebă dacă va avea 
vreodată curajul să-l întrebe pe Sam despre doamna 
Leopard. Își dorea foarte mult să știe dacă e vorba despre 
mama lui Holly. Dar nimic nu-i dădea dreptul să-i pună 
astfel de întrebări lui Sam, își zise în sinea ei, închizând ușa 
de la intrare. 

În pofida hotărârii luate, nici nu apucă bine să-i arate lui 
Sam adresa la care trebuia să ajungă, că se și pomeni 
spunând: 

— Roșcata aceea superbă căreia i-ai dat trandafirul aseară 
e fosta ta soţie, nu-i așa? 

Sam frână brusc. Cineva claxonă cu furie în urma lui. 
După ce trecu peste acest moment de panică, porniră din 
nou la drum. 

— Mai întâi, trebuie să-ţi spun că nu i-am dat eu 
trandafirul, ci ea l-a luat. Nu știu cum ai aflat că e vorba de 
Joani, dar sosirea ei în oraș nu-mi schimbă cu nimic 
planurile. 

Avu curajul să se întoarcă şi s-o privească pe Beverley în ochi. 

— Joani nu e interesată decât de mine, nu şi de fiica ei. 
Holly ţine mult la tine, Beverley. Vorbește peste tot de tine. 
Mi-ar plăcea să petreacă mai mult timp prin preajma ta. Are 
nevoie să se identifice cu femei echilibrate, femei cu valori 
solide. 

Lui Beverley i se tăie răsuflarea. Sam tăcea de ceva timp 
când își dădu seama că ajunseseră la prima destinaţie. Își 
recăpătă cumpătul cât putu de repede. 

— Îți propun să reluăm această discuţie în drumul spre 
farmacie, declară ea, prea fericită că pleacă de lângă el. 

Când se întoarse la mașină cu reţeta în mână, Sam o 
întâmpină cu zâmbetul pe buze. Un miros îmbietor de 
friptură de pui şi de cartofi prăjiţi se răspândise în mașină, 
iar asta îi trezi lui Beverley amintiri frumoase. Își aminti 
duminicile petrecute în familie pe când era copilă și pentru 
o clipă emotia care o cuprinse fu atât de mare, încât 
aproape că o podidiră lacrimile. În timp ce o aștepta, Sam 
avusese inspiraţia să treacă pe la un restaurant și să ia ceva 
de mâncare. Stăpânindu-și cât putu de bine tulburarea, 
încercă să lege câteva cuvinte. 

— Sam... începu ea, cu reproș în glas. 

— Înainte de a spune ceva, te anunţ că nu-ţi vei pierde 
timpul. Îmi pare rău, dar aromele ademenitoare care 
plutesc peste tot au devenit o adevărată tortură. 

Simţind că a fost iertat, Sam porni mașina. 

— Să ştii că trebuie să te hrănești. Dacă ţii regim, greșești. 

Arătându-i lui Sam adresa farmaciei, Beverley se întrebă 
dacă nu-i făcuse indirect un compliment cu privire la 
siluetă. Neștiind ce să-i răspundă, deschise pachetul și 
scoase două șerveţele. Unul i-l dădu lui, pe celălalt îl păstră 
pentru sine. 

— Ştiam eu că n-ai să reziști, o tachină el, parcând mașina 
puțin mai departe de adresa indicată. Dă-mi mie reţeta să o 
duc. În timp ce o pregătesc, noi luăm prânzul. 

Când se întoarse, Sam păru nedumerit. 

— Farmacistul ţinea morţiş să ştie cine eram și de ce 
venisem cu reţeta în locul tău. Ce indiscreţie! 

— Aici toată lumea cunoaște pe toată lumea. Sper că i-ai 
explicat că nu suntem decât prieteni. Nu mi-ar plăcea să se 
bârfească pe seama noastră. 

— De ce? Cred c-ar fi trebuit să-ţi pun această întrebare 
mai demult: Există cineva în viaţa ta? 

Beverley își simți inima bătând cu putere. 

— Nu. 

— De necrezut. Pesemne că bărbaţii de pe-aici sunt cu 
toţii legaţi la ochi. 

Se uită să vadă cât e ceasul. 

— Cred că e gata. 

— Mă duc eu. Completez un cec. Îmi vei înapoia banii 
după aceea. Vreau să termini de mâncat înainte de a porni 
din nou la drum. Ne-am înţeles? 

Beverley roși. 

— Cei din familia Powell nu acceptă pomană. 

— Voi scădea această sumă din banii pe care trebuie să 
ti-i dau pentru Holly. 

După ce-i duse medicamentul lui Kevin, Sam o conducea 
pe Beverley la magazin. 

— O voi suna pe Holly în fiecare după-amiază pe la ora 
cinci, spuse Sam. Dacă aştept până la terminarea meciului, 
s-ar putea să n-o mai găsesc trează. Iar tu mi-ai putea spune 
dacă lucrurile merg bine. Dacă ești de acord, evident. 

Beverley scoase o carte de vizită din geantă și i-o întinse. 

— Sunt de acord. Holly și cu mine ne înţelegem foarte 
bine. 

— «Lumină de femeie», murmură Sam, citind de pe cartea 
de vizită. N-am nici un interes s-o las prin vestiar, dacă vreau 
să nu fii asaltată de telefoane. 

Cu un zâmbet în colțul gurii, Beverley ridică din umeri și 
deschise ușa mașinii. 

— Îţi mulţumesc pentru că ai mers cu mine, Sam. 
Călătorie plăcută! 

În timp ce se pregătea să coboare din mașină, Beverley 
simți cum Sam îi pune mâna în jurul gâtului.. 

— De două zile visez că te sărut, șopti el, apropiindu-se 
din ce în ce mai mult de Beverley. 

Luată prin surprindere, aceasta se lăsă dusă de emoția 
momentului. Când buzele lui Sam le atinseră ușor pe ale 
sale, înţelese că aşteptarea acestui sărut o făcuse să rămână 
trează o bună parte din noapte. Apoi, se întrebă cum de 
Joani putuse să părăsească un astfel de bărbat. În cele din 
urmă, nu se mai gândi la nimic, abandonându-se acestui 
sărut pătimaş. 

Acest moment nu se prelungi prea mult, deoarece se 
auzi un claxon în urma lor. Dintr-o săritură, fiecare își reluă 

poziţia firească. Erau atât de tulburaţi, încât aveau senzaţia 
că inima le sărea din piept. 

— Sam, eu... 

Își mușcă buzele, ca pentru a-și ascunde neliniștea care o 
năpădea. 

— O, Doamne! Beverley, nu face asta, o rugă el, 
atingându-i ușor buzele cu vârful degetului mare. 

Punându-și mâinile pe volan, ca pentru a nu fi din nou 
ispitit s-o sărute pe Beverley, o auzi cum își ia geanta și 
coboară din mașină. 

— Crede-mă, n-am plănuit absolut nimic, se scuză el. 

O rafală de vânt închise ușa mașinii în urma ei. 

— Eu... aventurile nu sunt stilul meu, spuse ea cu 
gravitate. Sunt o persoană cu responsabilităţi. 

Aceste vorbe îl făcură pe Sam să-și piardă cumpătul. 

— Chiar așa? După câte știu, nu ţi-am cerut nimic. Și, dacă 
nu ştiai, lucru de care mă-ndoiesc, nu sunt în trecere. Am 
cumpărat un apartament, pentru că vreau să rămân. 

Se măsurară din priviri până ce apăru o mașină și opri 
în faţa magazinului. Din ea ieșiră patru femei vesele. 

— Am niște cliente, Sam. Trebuie să plec. 

— Un ultim lucru, Beverley! Mă întorc peste trei 
săptămâni. Atunci te voi invita la restaurant să luăm cina. 
Vom avea timp să clarificăm lucrurile. Nu poţi nega atracţia 
care există între noi, după cum nici eu n-o fac. Pe curând, 
Beverley! 

Tânăra femeie urmări din priviri mașina care se 
îndepărta. După aceea, îşi salută clientele. Toate patru o 
bombardară cu întrebări. Cine era bărbatul acela 
seducător? 

— Un vechi prieten al lui Paul Evans, pe care-l puteţi 
întâlni la petrecerea de Halloween. Înainte de a răspândi fel 
de fel de zvonuri pe seama noastră, vă spun și vouă ce i-am 
spus și lui Sunne : n-am timp de pierdut cu aventurile. Fiica 
lui Sam Court este o prietenă de-a lui Kevin. Asta-i tot. 
Ne-am înţeles? 

— Desigur, Beverley! exclamară ele în cor, zâmbindu-și 
cu subinţeles. 

Beverley scrâșni din dinţi. Slavă Domnului că Sam va fi 
plecat pentru o perioadă de timp din oraș. 


Capitolul 3 


Sam bătu de trei ori în ușa deschisă și intră în încăpere. 

— Covington? Am venit să te rog să-mi împrumuțţi și mie 
telefonul. E atâta vacarm în sala de oaspeţi că nici măcar 
tonul nu-l aud. 

Antrenorul clătină din cap, privindu-l pe Sam cu 
insistenţă. 

— Ai probleme acasă? Săptămâna asta, ai stat toată 
săptămâna cu receptorul la ureche. 

— Nu, nici vorbă. Pur și simplu îi telefonez fiicei mele o 
dată pe zi pentru a mă asigura că totul e în regulă. Vă voi 
plăti contravaloarea acestor telefoane, dacă asta vă macină. 

Sam nu se afla în cele mai bune raporturi cu 
antrenorul. Nu era un secret pentru nimeni că acesta din 
urmă nu-și dorea decât jucători tineri și agresivi pentru 
echipă. Sam se simţea în plus, dar nu-i păsa de asta. Până 
una alta, era nevoit să lucreze sub conducerea acestui 

domn. Se va mai gândi dacă va mai juca pentru această 
echipă după terminarea contractului sau va renunţa. 

— Fiicei tale, zici? Măi să fie! spuse Covington cu năduf, 
părăsind încăperea fără prea multă tragere de inimă. Ai grijă 
să nu stai o veșnicie. Îți amintesc de meciul care urmează. 
Și, fiindcă tot veni vorba, a sunat noul proprietar adineauri. 
Vrea fotografii pentru presă și te-a ales pe tine. 

lată că problemele începuseră deja, îşi spuse Sam, 
scoțând un suspin. 

— Mi se pare că v-am spus că nu doresc să-i întâlnesc pe 
acei oameni. Adresaţi-vă lui Roger. 

Covington dădu semne de nerăbdare. 

— Îmi pare rău, dar pe tine dorește să te vadă în 
compania noii sale cuceriri. Se pare că o cunoşti foarte bine, 
nu-i așa? O asemenea propunere nu se refuză. 

— Eu o refuz. Acum, vă rog să părăsiți încăperea. Acest 
telefon e privat. 

Antrenorul se încruntă. 

— Dac-aş fi în locul tău, Court, m-aş comporta altfel. 
Nimeni nu e de neînlocuit. Iar proprietarul nu vrea să fie 
contrazis. Îţi dau un sfat : gândeşte-te bine înainte de a face 
sau de a spune ceva. 

După ce spuse acestea, ieși trântind ușa după el. 

În clipa aceea, Sam ar fi lăsat totul baltă fără nici un 
regret. Dar nu putea să acționeze sub impulsul 
momentului. Trebuia să se gândească la Holly. Iar acum, și 
la Beverley... 

— Magazinul « Lumină de Femeie », bună ziua! 

Inima începu să-i bată cu putere la auzul acestei voci 
fermecătoare. Se așeză pe marginea biroului pentru a sorbi 
fiecare vorbă rostită la celălalt capăt al firului. 

— Bună ziua, şopti el. 

— Tu eşti, Sam? Ai sunat mai devreme. Te aud foarte 
prost. Cred că din cauza furtunii. Pe aici e o vreme de 
câine. 

Sam zâmbi. Ce grozav ar fi fost ca unica lui preocupare 
în acest moment să fie starea vremii. 

— Meteorologii o acuză pe zâna Carabosse pentru 
vremea asta urâtă de Halloween, glumi el. Se pare că-ţi faci 
un costum trăsnet cu această ocazie. Ţii morţiş să ne lași 
fără respiraţie, nu-i aşa? 

Beverley izbucni în râs. Dacă ar închide ochii, Sam şi-ar 
putea-o lesne imagina cu buzele întredeschise și cu 
pleoapele plecate. «Gândește-te la altceva, bătrâne. Mai sunt 
două săptămâni până o vei revedea.» 

Beverley redeveni serioasă. 

— De vreme ce m-ai sunat, înseamnă că personalul de la 
hotel a uitat să-ţi comunice mesajul lui Holly. Pentru a 
sărbători prima zi a cursului meu, una dintre mame le-a 
invitat pe toate la cinema. Sunne s-a dus și ea cu ele. 
Spune-mi, la ce oră te-ar putea suna Holly? 

Întrucât Sam tăcea, Beverley fu cuprinsă de neliniște. 

— Te deranjează că am lăsat-o să se ducă la film? 

— Nu. Pur și simplu mă simt singur, departe de voi. 

— Singur? Nu așa păreai în fotografia pe care-am văzut-o 
în ziar. Ştii, aceea făcută pe aeroportul din Philadephia. 
Frumoasa blondă cu fustă scurtă se străduia foarte mult să 
te facă să te simţi binevenit. 

— O, Doamne! E doar o poză, știi asta la fel de bine ca și 
mine. 

Beverley își tinu răsuflarea, dar Sam nu mai spuse nimic. 

— Să ştii că lui Holly i-au plăcut foarte mult florile de la 
tine, reluă ea. Îţi va mulţumi chiar ea. Era foarte emoţionată 
că i le-ai trimis la primul curs la magazin. 

Cum Sam continua să tacă, Beverley își pierdu răbdarea. 

— Presupun că telefonul ăsta te costă o avere, Sam. Ce 
să-i transmit lui Holly? 

Sam suspină adânc. 

— Spune-i mai întâi că trandafirii sunt pentru tine. Să 
nu-mi Spui că n-ai citit cartea de vizită care-i însoțea. 

Beverley nu-i replică nimic, așa încât acesta fu nevoit să 
continue. 

— În seara meciului, al treilea trandafir era pentru tine, 
Beverley. A doua zi dimineaţă, Holly m-a întrebat de ce nu 
ti-am oferit şi ţie unul, cum am procedat cu Stacy și cu ea. 
Sunne mi-a spus imediat că-ţi plac trandafirii galbeni. Acest 
buchet pe care l-am trimis la magazin și pe care l-a luat 
Holly, îţi era destinat tie. 

Preţ de câteva clipe, legătura telefonică era atât de slabă 
încât lui Sam îi fu teamă că se va întrerupe. 

— Beverley? 

— Sunt aici. Sam, nu pot să-i spun lui Holly că acei 
trandafiri erau pentru mine. Ar fi foarte dezamăgită. 
Încearcă să înţelegi! Ştii, îi e dor de tine. 

În clipa aceea, ușa se deschise. Sam își înăbuși un gest de 
exasperare. Oare şi ei îi era dor de el? 

Un coechipier își vâri capul prin ușa întredeschisă. 

— Covington dă semne de nerăbdare. 

— Mai am puţin și termin, Mike! mormăi Sam. 

Blestemând în gând distanţa care-l separa de Beverley, 
Sam îl auzi pe colegul lui părăsind camera. 

— Nici nu ştii cât de plăcut e să stai de vorbă cu o 
persoană pentru care fericirea fiicei mele e mai importantă 
decât propria fericire. 

Sam ar mai fi zăbovit asupra acestui aspect, dar îi era 
teamă că nu va găsi cuvintele potrivite unei asemenea 
situaţii. Asta se datora fără doar și poate faptului că nu mai 
întâlnise până atunci o femeie atât de puţin egoistă și atât 
de sinceră ca Beverley. 

— Am Să-ţi trimit mâine alti trandafiri, îi făgădui el. 

Beverley spuse ceva, dar legătura părea că se întrerupe 
din nou. Sam închise ochii și se gândi că nu era deloc ușor 
să spună ceva frumos, mai ales la telefon. 

— O căruţă de flori, preciză el. 

— Sam, știi bine că nu-mi datorezi nimic! Mă plătești 
pentru ca Holly să mă ajute la magazin. Trandafirii sunt 
scumpi. 

Lui Sam i se strânse inima. Beverley dădea semne că nu 
înţelege. În acea clipă, antrenorul deschise ușa. 

— Court, gata cu vorbăria! 

Sam îşi pierdu cumpătul şi explodă. 

— Pleacă de-aici, Covington! spuse el. 

Zicând acestea, îi întoarse spatele și, recăpătându-şi 
calmul, continuă conversaţia: 

— Beverley, trebuie să închid. Mâine vei fi la magazin, 
nu-i aşa? 

— Holly și-a făcut planuri pentru sfârșitul de săptămână 
cu familia Evans. Sunt sigură că vei reuși să vorbeşti cu ea 
mâine dimineaţă, dacă vei telefona familiei Evans. 

— Court! spuse cu nerăbdare în glas Covington. 

— Bine, spune-i lui Holly că voi suna mâine. Dar nu vei 
putea să fugi la nesfârșit, Beverley. Cât de curând, vom sta 
de vorbă. Îţi promit. 

Închise telefonul aproape cu furie, își luă mănușile, crosa 
și ieși din încăpere fără a catadicsi să se uite la antrenorul 
care făcea spume. Însă asta nu-l împiedică să prindă din 
zbor replica acestuia din urmă adresată unui ziarist care 
trecea pe acolo: 

— Priviti- cu atenţie pe Samurai în seara asta! După cum arată, 
se pare că nimic nu-i va sta în cale. Are probleme sufletești. 

Sam simţi cum fiecare dintre mușchii feţei i se contractă, 
dar în acea clipă arbitrul fluieră începutul meciului. Prefera 
să-și canalizeze toate gândurile și toată energia asupra 
meciului. 

Sâmbătă dimineaţă, Beverley se trezi devreme cu intenţia 
de a face inventarul. O cafea și cititul ziarului erau gesturi 
pe care nu şi le permitea decât la sfârșit de săptămână. 
Totuși, în acea sâmbătă ar fi fost mai bine dacă s-ar fi 
abținut... 

Prima pagină îi atrase imediat atenţia : «După spusele 
noului proprietar al echipei Mets, protejata lui e înnebunită 
după hochei. Sau mai e îndrăgostită de un jucător anume, 
fostul ei soţ? » 

Beverley fu cât pe ce să se-nece. Nu era nici o îndoială: 
Joani Court era cea care-și punea capul pe umărul 
Samuraiului. Desigur, acesta era încruntat, dar poate că 
această stare se datora durerilor de spate pe care le acuza în 
ultima vreme. lată cum se manifesta așa-zisa aversiune a lui 
Sam pentru femeile fatale! Putea să pună același preț pe 
vorbele sale ca și pe cele ale lui Anthony. O tristețe 
nesfârşită puse stăpânire pe Beverley. 

Soneria telefonului puse capăt acestor gânduri negre. 

— Alo, Sam? 

— Beverley Powell? Doctorul Low la telefon. 

Beverley se simţi dezamăgită și ușurată în același timp. 

— Ce surpriză plăcută! 

— Ei bine, pentru cineva care a sunat sâmbătă dimineață 
atât de devreme, mă primeşti cu mult entuziasm! spuse cu 

ironie în glas medicul. Fii liniștită, nu te voi dezamăgi! Se 
pare că s-a găsit un rinichi pentru Kevin. 

Beverley se prăbuși pe un scaun cu răsuflarea tăiată și 
aslatată de o mulţime de întrebări. 

— Dar cu lista de așteptare cum rămâne? reuși să întrebe 
în cele din urmă. 

— Această donaţie a venit pe neașteptate. Căutăm în toată 
țara persoana care să fie pe deplin compatibilă. Poţi veni 
acum la spital cu fratele tău? 

Beverley simţi cum o trec fiorii. Aștepta acea clipă de o 
veșnicie. Discutaseră despre asta de nenumărate ori, dar nu 
crezuse niciodată că se va putea întâmpla. În ultima vreme, 
nici nu mai apucase să-i spună lui Kevin cât de mult îl 
iubeşte. Bucuria imensă pe care-o resimțea era însoţită de 
compasiunea pentru familia celui dispărut, graţie căruia 
fratele ei ar putea fi salvat. 

— Bine, doctore! șopti ea, începând să tremure. Vom fi 
acolo peste o oră. 

Îi era ciudă că nu găsea cuvintele cele mai potrivite unui 
asemenea moment. Ar fi vrut să-i spună doctorului Low cât 
de recunoscătoare îi era. Putu doar să-l roage să 
mulțumească familiei donatorului. 

După ce închise, Beverley rămase mult timp cu mâinile 
încleștate pe telefon. În mod ciudat, acestea nu-i tremurau. 
Părea de un calm desăvârşit, dar în sinea ei era speriată de 
moarte. Ar fi vrut să urle, îi era teamă că dintr-un moment 

în altul va izbucni în plâns și, pentru prima dată în viaţă, se 
îndoia de puterea ei de a-și asuma această responsabilitate. 

Privirea i se opri atunci asupra numărului de telefon al 
lui Sam. Numărul de telefon pentru cazuri de urgenţă. 
Numai lui i-ar putea vorbi despre neliniştile ei, el i-ar da 
sfaturi înțelepte, ar ști cum s-o consoleze. Ar înţelege-o, 
tocmai pentru că știa cât de greu e să crești singur un copil. 

În clipa următoare, ridică receptorul pentru a forma 
numărul. Dar când privirea i se opri asupra ziarului, mâna 
îi înţepeni pe telefon. Articolul vorbea despre o iminentă 
împăcare între Samurai și fosta lui soție. Beverley luă mâna 
de pe telefon. N-avea nici un rost să caute sprijin la Sam, de 
vreme ce nu era disponibil. Cu mișcări încete, se ridică. Își 
mai amintea oare ce-i spusese lui Kevin în seara aceea în 
care fusese pana de curent? « Cei din familia Powell sunt de 
oţel ». Când deschise ușa de la camera fratelui ei şi-l văzu 
cufundat în somn, se gândi că ea făcea excepţie de la 
această regulă. 


Capitolul 9 


În sala de așteptare a spitalului, Beverley se învârtea ca 
o leoaică în cușcă. Îşi adusese ceva de citit, ba chiar şi 
caietul cu schiţe, dar îi era cu neputinţă să se concentreze. 
Putin mai departe de ea, Sunne sorbea dintr-o ceașcă de 
cafea, în timp ce răsfoia o revistă. După câteva clipe, ridică 
privirea. 

— După spusele doctorului Low, mai avem de așteptat 
cel puţin şase ore. Nu vei schimba nimic, dacă te mişti de 
colo până colo. 

— Da, știu, dar... 

Beverley nu-și duse propoziţia până la capăt. Își frecă 
ochii roșii din cauza nesomnului. 

— Îmi pare rău că Paul n-a putut să vină, spuse Sunne. 
Dar trebuia să treacă pe la aeroport să-și ia mama. Pică prost 
și faptul că vom pleca în vacanță săptămâna viitoare. 

Beverley se prăbuși pe un fotoliu. 

— Mă întreb cum m-aș fi descurcat fără ajutorul tău şi al 
lui Paul. Într-o singură zi, o duminică pe deasupra, ai reușit 
să găseşti pe cineva care să mă înlocuiască la magazin, ai 
convins-o pe doamna Flemming să petreacă mai mult timp 
cu fratele meu, după ce se întoarce de la școală. Iar Paul și 
prietenii lui l-au convins să se mute la parter. 

Beverley suspină. 

— Pe lângă toate astea, mi-ai promis că-mi vei ţine locul 
trei seri la magazin. Presupun că tot tu ai încurajat-o pe 
Midge să predea orele despre cum se îngrijește părul. În 
principiu, la întoarcerea din vacanţă, totul ar trebui să intre 
din nou în normal. Sau aproape totul, adăugă Beverley 
zâmbind. 

— Atunci, pentru numele lui Dumnezeu, fii și tu mai 
relaxată! Stacy și Holly mi-au făgăduit că vor face 
cumpărăturile. Ti-am lăsat un număr de telefon la care ne 
poţi găsi în fiecare seară. De ce anume ti-e teamă? 

La numele lui Holly, Beverley se gândi la Sam. Sunase de 
trei ori sâmbătă și de două ori duminică. Lăsase tot felul de 
mesaje pe robot. Beverley mulțumea cerului că nu fusese 
acasă când sunase. Era mult mai bine ca relaţia lor să nu 
meargă mai departe, mai ales că apăruse din nou fosta soţie 
în viața lui. Numai despre asta se vorbea în ziare. 

— Ajută-mă să-mi revin, Sunne, o imploră Beverley. Am 
impresia că am îmbătrânit cu douăzeci de ani în douăzeci și 
patru de ore. 

— Mă surprinde ce-mi spui! Unora le place să spună că 
după treizeci de ani mergi pe o pantă descendentă! glumi 
Sunne. 

— Spune-mi mai degrabă de ce mi-ai dăruit una din 
creaţiile mele? Acel neglijeu de culoarea levănţicii nu e pe 
gustul meu. E foarte îndrăzneț. 

Sunne ridică din umeri, în timp ce închidea revista. 

— Când ţi-am făcut acel cadou, mă gândeam la Sam 
Court. În ziua în care ţi-am tinut locul la magazin, l-am văzut 
subjugat de acel model. Eram convinsă că... 

Beverley, care profitase de această explicaţie pentru a-și 
reveni din uimire, îi tăie vorba. 

— Bine, am înţeles. Creaţiile mele sunt destinate unor 
femei romantice ca tine, Sunne. Nu unor femei cu 
picioarele pe pământ, ca mine. 

— Nu-s de acord. A sosit vremea ca, la culcare, să te 
îmbraci şi cu altceva decât cu pijamale. 

— Sunne, știi foarte bine că pentru asta ar trebui ca stilul 
meu de viaţă să fie complet diferit. Uiţi cât de mult timp 
pierd la magazin pentru a crea veșminte noi? Sau că mă 
ocup de gospodărie? Nimeni nu le face-n locul meu, dacă 
nu mă-nșel. Cred că pentru mine e mai înțelept să las în 
urmă trecutul. 

— Ce s-a întâmplat între tine și Sam? întrebă Sunne 
intrigată. 

Beverley se uită cu atenţie la prietena ei. Era oare cu 
putinţă ca ea şi Paul să nu știe că echipa la care joacă Sam 

fusese răscumpărată și că Joani Court se întorsese? Dar, la 
urma urmei, prea puţin conta. 

— Kevin are nevoie de mine, declară ea, înainte de a-i 
întoarce spatele și a se uita pe fereastră. 

— E un mod politicos de a-mi spune : « Nu te-amesteca 
în treburile altora! » Îmi pare rău, dar sunt o curioasă fără 
leac. Dacă e să dau crezare lui Holly, pe tine te sună seara 
la magazin. Seara de Halloween o să fie ocazia potrivită 
pentru voi de a clarifica lucrurile. Se pare că Sam se va 
întoarce chiar în ajun, în pofida a ceea ce s-ar putea 
întâmpla. 

— Sam s-a întors deja, doamnelor. Doreaţi să-i spuneți 
ceva? 

Auzind această voce gravă și foarte masculină, amândouă 
tresăriră. În pragul ușii nu era nimeni altcineva decât 
subiectul conversatiei lor. Tinea în mână un imens buchet 
de trandafiri. Lui Beverley i se păru obosit, în ciuda 
zâmbetului său radios. 

Sunne fu prima care-și reveni din surpriză. 

— Sam! Ce-i cu tine aici? N-ai mâine meci la New York? 

— E o poveste lungă, spuse el, trecându-și mâna prin păr. 

Prinse privirea lui Beverley, înainte de a i se adresa cu o 
voce deopotrivă aspră și blândă. 

— Cum merge operaţia lui Kevin? 

Beverley își încrucişă mâinile, nevoind în ruptul capului 
să recunoască încântarea pe care i-o producea revederea 
lui Sam. 

— Mai sunt câteva ore până la terminarea operaţiei. 

Pe un ton monoton, începu să-i explice în ce consta 
intervenţia chirurgicală la care era supus fratele ei. Nici nu 
apucă să termine că o infirmieră își vâri capul prin ușa 
întredeschisă. 

— Domnișoara Powell? 

Beverley se întoarse imediat spre ea. 

— Da? 

Sam se apropie şi-i puse mâna pe umăr, ca pentru a o 
linişti. 

— Doctorul Low m-a rugat să vă transmit un mesaj: 
operaţia a decurs bine. „Spune-i lui Beverley că totul merge 
bine“. Chiar așa a spus. 

— Uraaa! 

Sunne sări literalmente de pe scaun și se aruncă în 
braţele prietenei sale. Lui Beverley i se umplură ochii de 
lacrimi. Lacrimi de fericire. Avu nevoie de ceva timp ca să-și 
dea seama că Sam o luase de mijloc. Și el lăsa impresia unui 
om căruia i s-a luat o piatră de pe inimă. De ce să se mire 
de reacţia lui? Știuse dintotdeauna că ţine la Kevin. 

— Doctorul Low doreşte să-l mai ţină ceva timp sub 
observaţie pentru a vedea cum reacţionează organismul, 
dar operaţia chirurgicală propriu-zisă e încheiată. Puteţi să 
staţi liniștită, domnişoară Powell! Doctorul Low va veni să 
vă vadă de îndată ce Kevin va fi transportat în sala de 
reanimare. 

După ce plecă infirmiera, cei trei mai stătură ceva timp 
de vorbă. La un moment dat, Sunne se uită la ceas și zise : 

— O, Doamne! Trebuie să plec, dacă vreau să fiu acasă la 
întoarcerea lui Paul şi a mamei sale. Mă bucur de venirea ta, 
Sam, chiar dacă nu prea-i înţeleg tâlcul. N-aș fi vrut s-o las 
pe Beverley singură pentru nimic în lume. Dacă aveţi nevoie 
de ceva, sunaţi-mă! 

— La revedere, Sunne! Parcă și tu trebuie să pleci, Sam, 
nu-i aşa? spuse Beverley, încruntată. 

Zâmbind, acesta o însoţi pe Sunne până la uşă. După ce 
ea părăsi încăperea, închise ușa în urma ei și se întoarse. 

— Glumești, nu-i așa? De-abia am venit. 

Beverley n-ar fi știut să spună dacă bucuria sau 
consternarea era mai puternică. 

— Ce-i cu tine aici? Nu trebuia să stai plecat trei 
săptămâni? 

Sam își aruncă haina pe canapea, lângă cărțile lui 
Beverley. 

— Mi-am dat demisia! 

— Ţi-ai dat demisia? exclamă Beverley, uluită. Dar... de 
ce? Doar iubeşti hocheiul la nebunie. 

Evitându-i privirea, Sam își înfundă mâinile în buzunare. 
Beverley clătină din cap. 

— Dacă înţeleg bine, nu prea ar trebui să mă amestec. 
Oricum, Holly va fi încântată să te revadă. Mi-a mărturisit că 
de fiecare dată când te duci în cantonament se simte foarte 
singură. 

Poate că Joani Court ura hocheiul, se gândi ea. Nu era un 
sport ușor. Cicatricele și stările proaste prin care trecea Sam 
erau o dovadă în acest sens. Oare Sam și Joani încercaseră 
să se împace? Dar asta nu era treaba ei. Singura ei 
preocupare în acest moment era starea lui Kevin. 

Sam își spunea că în zadar i-ar mărturisi lui Beverley că 
nu lăsase totul baltă decât pentru ea. S-ar simți vinovată. 
Uitându-se pe furiș la ea, îşi spuse că nu părea să aibă mai 
mulți ani decât Holly. Cu toate acestea, părea mult mai 
vulnerabilă. Sam își tot trecea greutatea corpului de pe un 
picior pe altul, iar mâinile și le ţinea încrucișate, întrucât era 
prea ispitit s-o îmbrăţișeze. 

Sosirea doctorului Low îi scoase pe amândoi din 
încurcătură. 

— Cum se simte Kevin, doctore? strigă Beverley, alergând 
spre el. Dacă sunteţi aici, înseamnă că e la reanimare. 

Văzând-o cum își tot învârtea nervos inelul în deget, Sam 
îi luă mâna și o strânse între ale sale. 

— Kevin e, într-adevăr, la reanimare, răspunse medicul. 
Starea lui mi se pare satisfăcătoare. Cât despre tine, 
Beverley, ai nevoie de multă odihnă. 

Medicul se uită la Sam cu nedumerire. 

— N-am făcut prezentările, dar mi se pare că vă cunosc de 
undeva. 

— Îmi cer scuze, doctore. El e Sam Court... 

— Samuraiul! îi luă vorba doctorul, salutându-l pe Sam cu 
entuziasm. Acum vă recunosc! Vi se face multă publicitate în 
acest moment. 

Doctorul Low îşi mușcă buzele, amintindu-și că era 
vorba de o publicitate proastă, compromițătoare. Stânjenit, 
se îndreptă spre ieșire. 

— Mi-a părut bine de cunoștință. Acum mă duc să-l văd pe 
Kevin. Scoateţi-o pe Beverley de aici. E cu nervii la pământ. 

Aceste cuvinte nu-i picară bine lui Beverley, care se 
revoltă. Habar n-avea cu cine are de-a face. 

— Ba rămân, spuse ea. Vreau să fiu aici când se va trezi 
Kevin. Sam se pregătea să plece. A trecut pe aici pentru a 
afla care e starea lui Kevin. Fiica lui îl cunoaște foarte bine 
pe Kevin și e îngrijorată în privința lui. Veștile pe care i le va 
duce Sam o vor liniști. 

— Cum dorești, Beverley, răspunse doctorul Low. Dar să 
ştii că de-abia mâine dimineaţă vei putea vorbi cu el. 
Trebuie să plec. 

Rămasă din nou singură cu Sam, Beverley se prăbuși într-un 
fotoliu. 

— De ce-ai venit, Sam? Ştii ce concluzie a tras doctorul 
Low? În acest moment, numai de complicaţii de acest gen 
n-am nevoie. 

Sam își aşeză picioarele pe fotoliul din faţă. Beverley 
părea atât de vulnerabilă, încât era nevoit să-și cântărească 
fiecare cuvânt. 

— Dar cu prietenia noastră cum rămâne? De ce o negi 
într-una? Am venit direct de la aeroport pentru a-ţi fi alături. 
Ştiu prea bine ce înseamnă să stai și să aștepți într-un spital, 
cu impresia că toată lumea te-a uitat. Această explicaţie îţi 
convine? 

— Ziarele sunt pline cu fotografii ale tale împreună cu 
Joani. Cât despre articolele ce se scriu despre voi, ce să mai 
zic? Un adevărat roman foileton! 

— Exact asta își doreşte noul manager al echipei, care e și 
prietenul lui Joani. Dacă echipa Mets face o figură frumoasă 
în acest sezon, i-a promis că va juca într-un film. Fotografiile 
şi articolele nu sunt nimic altceva decât publicitate făcută în 
avans. Închipuieşte-ţi că Joani e în stare de orice pentru a 
atrage atenţia publicului. Poate și pentru că a trăit în 
copilărie într-un cartier sărac. Rezultatul a fost că nu a reușit 
să aibă suficientă încredere în ea încât să nu se mai vândă. 
Ar trebui să înţelegi, de vreme ce vrei să le ajuţi pe 
adolescente să se prețuiască și să se respecte. Vreau să las în 
urmă toate astea şi să încep o viaţă nouă. 

Întinzând mâna, o atinse ușor pe Beverley pe păr. 

— Dar ai şi-așa destule griji. N-am să te plicisesc și eu cu 
ale mele. 

Beverley mulţumi cerului că tocmai atunci intră o 
infirmieră care o anunţă că-l poate vizita pe Kevin. Nu avea 
voie să stea mai mult de zece minute. Sam spuse că va căuta 
un telefon și o va suna pe Holly, insistând să stea cu 
Beverley până la primele rapoarte postoperatorii. Simțindu-se 
foarte obosită, aceasta nu mai obiectă. 

Spre dimineaţă, îi fu totuși recunoscătoare lui Sam pentru 
că rămăsese. În zadar își tot spunea în sinea ei că nu e deloc 
înţelept ce face, fiecare dintre gesturile lui tandre îi mergea 
la suflet. Sam era foarte darnic în această privinţă. 

Nici nu trecuse bine de ora două noaptea, şi fu anunţată 
că starea lui Kevin se stabiliza. Liniștită după primirea 
acestei vești, vru să se desprindă din îmbrăţișarea lui Sam, 
cu intenţia de a-i lua flanelul și de a-l folosi pe post de 
pernă. Dar acesta nu prea dădea semne c-ar dori să-și 
desprindă braţele din jurul trupului ei. Lucrul acesta umplu 
sufletul de bucurie lui Beverley. 

— Sunne avea dreptate. Nu semeni cu Anthony deloc. 
Sincer îţi spun, nu știu ce s-ar fi întâmplat cu mine în seara 
asta fără tine. Îţi mulţumesc. 

— Cine e Anthony? 

— Fostul meu patron, pe vremea când lucram la New 
York. Am crezut o vreme că însemn ceva pentru el, dar 
mi-am dat destul de repede seama că promitea câte-n lună 
şi-n stele tuturor celor care-i aduceau bani. 

Sam îi mângâie părul. 

— Biata de tine! Ţi-au plăcut trandafirii pe care ţi i-am 
adus azi? 

Beverley încuviință. 

— Kevin nu i-a văzut. Ai fi putut să mai aștepți. 

— Beverley, trandafirii erau pentru tine. Holly îi va trimite 
lui Kevin de îndată ce va fi mutat singur într-o cameră. Dacă 
infirmiera și-ar fi văzut de treburile ei, n-ar mai fi fost 
această încurcătură. 

Beverley râse din toată inima, înainte de a se ridica. 

— Să-ţi fie învăţare de minte, Sam! Dar să ştii că-mi plac și 
margaretele. Cu ele, cel puţin nu riști să te ruinezi! 

Continuară să vorbească așa în așteptarea dimineţii. 
Beverley avea impresia că Sam evita orice discuţie despre 
viaţa lui privată. Era mai bine așa. Umorul lui o făcea să nu 
mai fie atât de neliniștită. Din când în când, ațipea. Când se 
trezea, Sam era alături de ea şi o liniștea. El însuși nu reuși 
să adoarmă decât în zori. Privindu-l cum doarme, Beverley 
se simţi înduioșată și asta o neliniști. Atât de uşor se putea 
îndrăgosti de acest bărbat... 

Trebuia să admită că era deja îndrăgostită. Îndrăgostită 
lulea. Această operaţie nu punea capăt responsabilităţii pe 
care-o avea față de Kevin. Doctorul Low îi spusese că unii 
pacienţi resping rinichiul chiar și după un an de la 
intervenţie. Cel puţin doi ani de-acum încolo va trebui să 
muncească pe brânci pentru a face faţă cheltuielilor 
postoperatorii. Niciodată nu va încerca să profite de cineva 
în acest scop. Chiar dacă Sam ar fi liber... Dar nu era, și 
atunci la ce bun să-și pună toate aceste întrebări? În mod 
sigur, nu renunţase definitiv la hochei. Oare nu era 
îndrăgostit de frumoasa Joani Court? 

Singura concluzie pe care-o putea trage era că, pentru 
binele ei și-al lui Kevin, această dragoste trebuia înăbușită 
din fașă. 


Capitolul 10 


În cele trei zile care urmară operaţiei lui Kevin, Beverley 
nu avu timp să-și pună prea multe întrebări legate de 
sentimentele pe care le avea pentru Sam. Fie că era noapte, 
fie că era zi, nu-l părăsea pe Kevin decât pentru a-și face un 
duș sau pentru a se odihni câteva ore. 

De fiecare dată când fratele ei depășea un moment critic, 
un altul apărea. Iar organismul său reacționa prost la 
medicamentele care-i erau administrate pentru a evita 
respingerea rinichiului. 

În cea de-a patra zi, pentru prima dată, Kevin începuse să 
suporte produsul administrat pentru a-l ajuta să suporte 
grefa. Beverley plânse de fericire. Sam, care era mai tot 
timpul alături de ea, se duse să cumpere flori pentru a 
sărbători vestea. 

— O, Sam! murmură ea, mirosind florile. Mi-ai adus din 
nou trandafiri galbeni. În fiecare zi ai făcut asta. 

Sam îi luă bărbia între mâini și o privi cu nesat. 

— Îţi spun încă de pe acum, trandafirii galbeni se găsesc 
din ce în ce mai greu. Vezi, să nu-i dai iar acelei biete femei 
pe care n-o vizitează nimeni, din camera C! De data asta, îi 
păstrezi pentru tine! 

— Îţi promit, Sam. Dar e oare înțelept să cheltuiești atâţia 
bani acum că nu mai ai loc de muncă? 

— Dacă-ţi spun că te invit mâine seară la o cină simplă, 
neceremonioasă, vei deveni și mai neliniștită, nu-i așa? Mai 
ştii, poate vrei să-mi verifici contul din bancă înainte de a 
accepta. 

Beverley râse din toată inima la această glumă și uită 
pentru o clipă de pericolul iminent pe care-l reprezenta 
fosta soţie a lui Sam. Dacă era să dea crezare ziarelor, Joani 
era acum la Seattle. 

— Bine, accept pentru a sărbători veștile bune pe care 
le-am primit despre starea lui Kevin. Cu două condiţii, însă: 
cina trebuie luată devreme și undeva prin împrejurimile 
spitalului. Dar chiar și-așa, să ştii că nu-ţi garantez că nu voi 
adormi cu capul pe masă. 

— Nu-ţi face griji! Voi trece să te iau pe la şase. Am o 
întâlnire cu agentul și cu avocatul meu în această după- 
amiază. Nu ne vom vedea până diseară, dar dacă apar 
noutăţi, Holly mă va ţine la curent. 

Se îndreptară spre lift. Încercarea aceasta îi apropiase 
atât de mult, încât Beverley îl considera pe Sam un vechi 
prieten. 

— Apropo, Kevin va fi mutat mâine într-o cameră cu două 
paturi. Nu știu cine este celălalt pacient. 

— Dar de ce nu stă singur în cameră? întrebă Sam cu 
uimire în glas. 

Întrucât Beverley tăcea, Sam insistă: 

— E din cauza banilor, nu-i așa? 

— Într-adevăr! murmură ea. 

Sam o prinse de umeri. 

— Iai o cameră pentru o singură persoană, am să plătesc 
eu diferenţa. 

Beverley se uită la el cu uimire. 

— De ce-ai face asta? 

— Pentru că ţin la Kevin, iar fiica mea își face griji pentru 
el. 

Dădu din umeri și întoarse capul. 

— Şi mai ales pentru că ţin la sora încăpăţânată a lui 
Kevin. Cred că a sosit momentul să-i spun că are nevoie de 
odihnă. 

— Ce foloase speri să tragi din asta? 

— Nici unul, dacă asta e preocuparea ta majoră. Te asigur 
că hocheiul e un sport destul de bănos. E nevoie să-ţi arăt 
un extras bancar, sau mă crezi pe cuvânt? 

Încruntată, Beverley își pironi privirea asupra florilor. 
Sam o mângâie pe obraz. 

— Pesemne că acel Anthony ţi-a făcut mult rău. Când te 
uiţi la mine, ai impresia că-i vezi fantoma? 

Beverley ridică din umeri. 

— Prin comparaţie cu el, tu ești un sfânt! Cât despre acea 
cameră separată, îţi mulțumesc pentru ofertă, dar mă văd 
obligată să te refuz. Kevin preferă să nu stea singur. Îi place 
să vorbească. 

— Bine, dar în această situaţie, tu faci pe sfânta, nu eu. 

Sosirea liftului îi făcu să pună capăt conversatiei. 

— Îţi mulțumesc încă o dată pentru trandafiri, spuse 
Beverley în timp ce ușa liftului se închidea. După ce plecă, 
se simți golită, pustiită. Cu toate acestea, pentru prima dată 
de la operaţia lui Kevin, dormi buștean în acea noapte.Când 
se trezi a doua zi dimineaţa, primul lucru la care se uită fu 
buchetul de trandafiri dăruit de Sam. Dacă viaţa ei n-ar fi 
fost atât de complicată, s-ar fi lăsat cu voluptate dusă de 
acest sentiment. 

Își reveni însă repede. „O membră a familiei Powell nu-și 
plânge de milă!“ De mult timp învățase să ia lucrurile așa 
cum vin. 

După ce făcu un duș, dădu telefon la spital pentru a afla 
cum se simțea Kevin. Dimineaţa și-o petrecu făcând 
inventarul la magazin. 


Stând cu Donna, cea care o înlocuia cât timp era plecată, 
la un pahar de vorbă, Beverley află că Holly nu prea mai 
dădea pe la magazin după școală, aşa cum stabiliseră. De 
fiecare dată când punea piciorul pe acolo, nu-i vorbea decât 

despre mama ei. Lui Beverley nu-i venea să creadă. De ce 
oare Sam nu pomenise nimic despre asta? 

Un lucru era sigur : Joani Court dorea să se instaleze la 
Seattle. Din fericire, Beverley era prea ocupată să se mai 
gândească și la asta. Scoase dintr-un sertar notițele pe care 
Sunne i le lăsase de la primele două lecţii. Diversele 
anecdote pe care i le aşternuse pe hârtie prietena ei îi 
mergeau la inimă. 

Seara, când îi dădu telefon lui Sunne, nu o găsi. Îi 
răspunse mama acesteia și o înștiință că Paul și soţia lui 
plecaseră deja în vacanţă, în a doua lor lună de miere. 
Prinsă peste cap de numeroasele lucruri pe care trebuia să 
le facă în acea zi, Beverley nu avu timp să-i încolțească nici 
cea mai mică urmă de invidie. Pe agenda ei era trecută, la 
«Priorităţi », confecționarea unui costum pentru Halloween. 
Cu o săptămână înainte, Sam îi sugerase că s-ar putea 
deghiza în dansatoare de french cancan, de vreme ce el 
venea îmbrăcat în jucător de pocher din anii '50. Până 
acum, nu adusese vorba despre Joani. Dar se aștepta la 
orice. 

Aruncându-și ochii asupra ceasului, intră în panică. De 
data asta, va ajunge cu întârziere la spital! Și în agitația care 
o cuprinse, nu-și dădu seama cât de mult o bucura 
perspectiva acelei seri. 

Când Beverley intră în camera lui Kevin, Sam era pe 
punctul de a pleca. 

— În sfârșit, ai venit! spuse el, luând-o de mână. 
Tocmai îi spuneam infirmierei lui Kevin că, dacă vei mai 
întârzia mult, am s-o invit pe ea la cină. Fratele tău 
spune că e blândă ca o brancardieră a unei armate în 
retragere. 

Hohotul de râs al lui Kevin fu urmat de un geamăt. 

— Sam, taci! Dacă mă agit prea mult, mă doare. 

Beverley îl mângâie pe Kevin pe obraz. 

— După câte se pare, te simţi mult mai bine astăzi, 
remarcă ea, ridicându-i perna. Ia te uită, ai primit alte 
flori? 

— Mi le-a adus Sam. Sunt din partea lui Holly și-a lui 
Stacy. Să nu citeşti ce scrie pe cartea de vizită, sunt prea 
multe dulcegării. 

— Sunt mai degrabă chestii de suflet, îl corectă Sam, 
aruncându-i o privire cu subinţeles lui Beverley. Va mai 
trece ceva timp până vei percepe diferenţa. 

Beverley îşi scoase din geantă niște integrame, o revistă 
de cinema și ultimul număr din Hockey Magazine. Sam i-l 
luă din mână și-l răsfoi. 

— Dacă e să dau crezare unuia dintre foștii mei colegi, se 
pare că mă fac praf într-unul din articolele lor. Sper că nu 
crezi tot ce se spune acolo, Kevin. 

Acesta ridică din umeri a nepăsare. 

— Doar n-o să pui totul la inimă. 

— Îmi pare rău, se scuză Beverley. Nu m-am gândit să 
verific înainte de a cumpăra. Oare ce pot spune de rău 
despre marele Sam Court? 

Sam citi articolul, închise revista și i-o dădu lui Kevin. 

— Tot felul de prostii. Ești gata, Beverley? 

— Kevin, nu știu dacă ţi-am spus că eu și cu Sam cinăm 
împreună. Nu te deranjează, nu-i așa? 

— Deloc. Pot să mă uit la televizor și am foarte multe cărti 
pe care nu le voi citi niciodată. Fără a mai pune la socoteală 
faptul că va trece un prieten pe la mine. Un împătimit al 
fotbalului. După cum vezi... 

Sam o luă pe Beverley de braţ fără să mai aștepte 
continuarea și se îndreptară spre ușă. 

— Pe curând, Kevin! 

— După câte se pare, nu prea-mi va duce dorul, spuse 
Beverley când ajunseră pe hol. 

Gândul că va petrece toată seara cu Sam, o făcu pe 
Beverley nervoasă. I se părea că această ieșire în oraș 
semănă prea mult cu o întâlnire galantă. Oare unde era 
Joani în seara aceea? Poate că folosea timpul acela pentru a 
o cunoaște mai bine pe Holly. 

În mai puţin de douăzeci de minute, ajunseră la 
destinaţie. Pe Beverley o cuprinse stânjeneala, văzând 
locul în care parchează Sam: un restaurant situat pe malul 
unui lac. 

— Sper că alegerea mea e și pe gustul tău, spuse el cu 
neliniște în glas. 

Beverley nu spuse nimic, dar aproprierea chelnerului şef 
o făcu să se simtă și mai prost. Ar fi vrut să protesteze, să-i 
ceară lui Sam s-o ducă-n altă parte, dar acesta-i întindea deja 
unui băiat cheile mașinii. 

— Originală concepţie ai despre ce înseamnă o cină 
simplă, neceremonioasă, mormăi Beverley în timp ce intrau 
în restaurant. 

Sam o luă de braţ, făcându-se că n-a auzit vorbele ei. 

— Nici măcar nu sunt îmbrăcată potrivit! Mă vei prezenta 
drept menajera ta? 

Sam îi răspunse printr-un zâmbet malitios și tandru în 
același timp. 

— Nimic nu ne obligă să ne declinăm identitatea, dar 
dacă totuși ne întreabă, le voi spune că ești o prietenă. 

O mângâie ușor pe obraz. 

— Habar n-ai cât de fermecătoare ești când ești 
îmbufnată. N-am cunoscut până acum o femeie care să 
pună atâtea condiţii pentru o cină în oraș. Iar dacă nu vrei 
să te vezi mâine dimineaţă în paginile ziarelor sportive, 
avem tot interesul să ne găsim cât mai repede un loc 
retras. 

Beverley îl urmă îndeaproape, uitându-se cu atenţie prin 
preajmă după ziariști. 

— Părăsirea echipei a fost o decizie importantă, remarcă 
ea când se așezară, în sfârșit, la o masă izolată. Ţi-ai făcut 
măcar niște planuri? 

— Atâta vreme cât contractul meu nu e rupt în mod legal, 
nu pot face nimic. Dar nu vreau să discutăm despre afaceri 
în seara asta. Să nu ne gândim decât la noi. Ce vrei să bei? 

La semnul lui Sam, persoana care se ocupa de vinuri se 
aproprie. 

— Îți place şampania? 

— Da, dar de obicei, se bea pentru a sărbători ceva. 

Fără a ţine seama de obiecţia ei, Sam comandă şampanie, 
după care se întoarse spre Beverley și-i spuse : 

— Da, așa e. Iar noi avem o mulțime de lucruri să 
sărbătorim. În primul rând, ameliorarea stării lui Kevin. În 
al doilea rând : faptul că sunt din nou în relaţii bune cu tatăl 
meu. Imaginează-ţi că l-am sunat și că am reușit să vorbim 
fără să ridicăm tonul. În al treilea rând, se apropie ziua ta de 
naștere. Merită să sărbătorim toate aceste evenimente cu 
șampanie. 

Nici nu apucă Beverley să răspundă, că şi sosi 
şampania pusă la rece într-o frapieră. Când dopul sări în 
aer, mai mulți comeseni întoarseră capetele spre ei. 
Beverley plecă privirea: nu voia pentru nimic în lume ca 
numele ei să fie asociat cu numele lui Sam. Ultimul lucru 
pe care și l-ar fi putut dori ar fi fost alimentarea bârfelor 
de cartier. 

Chelnerul umplu paharele cu șampanie și se retrase. 
Când fură din nou singuri, Sam ridică paharul și își aţinti 
privirile asupra lui Beverley. 

— În cinstea cui închinăm acest pahar? întrebă el , ca 
pentru a umple tăcerea stânjenitoare care se instalase 
între ei. 

— În cinstea ta! A mea! 

Îi luă din nou mâna lui Beverley între ale sale. 

— A noastră! 

Aceste ultime vorbe o tulburară atât de mult pe tânăra 
femeie și trezi în ea o dorinţă atât de intensă, încât uită să 
se atingă de băutură. Oare pe toate « prietenele » lui le trata 
la fel? 

Întrucât rămăsese cu mâinile strânse în jurul paharului, 
Sam o întrebă : 

— Nu-ţi place şampania? Pot să comand altceva, dacă 
nu-ți place. 

— Nu, nu. Sam... 

Stânjenită, tăcu. Pentru o clipă, fu ispitită să-i vorbească 
despre neliniștea ei cu privire la numeroasele dificultăţi pe 
care aproprierea dintre ei le va aduce. Dar sosi cineva să ia 
comanda, iar ea păstră tăcerea. 

Sam avu nevoie de trei minute pentru a comanda ceva. 
Beverley se dovedi chiar mai indecisă decât el. Vâzând că 
persoana care lua comanda începuse să-și piardă răbdarea, 
sfârși prin a comanda același meniu ca şi Sam. 

— Unde rămăsesem? întrebă acesta, când rămaseră din 
nou singuri. 

În timp ce vorbeau, Sam luă sticla pentru a-i turna din 
nou șampanie în pahar. Dar Beverley refuză. 

— Ajunge! spuse ea, punând mâna deasupra paharului. 
Beau atât de rar, că ţi-aș putea crea probleme căzând de pe 
scaun. 

După ce goli paharul, se grăbi să schimbe subiectul 
discuţiei. 

— Parcă ziceai că tu şi tatăl tău v-aţi împăcat? 

De fapt, dorea să știe dacă făcuse acest pas pentru că se 
întorsese Joani. În acea clipă, se auziră acordurile unui 
pian. Beverley închise ochii și încercă să se bucure de 
muzică. 

— Te pricepi de minune să cucerești o femeie. Flori, 
lumânări, şampanie, iar acum acordurile acestui pian... 

— Meriti toate astea, ba chiar mai mult. 

— Ştii că graţie ţie am luat decizia de a-l suna pe tatăl 
meu? Când eram la New York şi-ţi telefonam în fiecare 
seară, m-am gândit la multe lucruri. Mi-am dat seama cât de 
important e să menţii relaţiile cu familia. Chiar dacă 
înseamnă mai puţin decât cele de... prietenie. 

Aceste vorbe cu subințeles o scoaseră din minţi pe 
Beverley. 

— Sam, nu prea te poti bizui pe mine. Tot timpul meu e 
dedicat lui Kevin. Chiar dacă operaţia îi va salva viața, pot 

apărea noi probleme, la fel de grave. Iar eu va trebui să 
muncesc din greu pentru a suporta toate cheltuielile. Cred 
că îţi dorești ceva mai mult decât locul al treilea în viaţa unei 
femei. 

— Mi se pare că sunt suficient de mare pentru a hotărî 
singur ce-i mai bine pentru mine, nu crezi? 

Sosirea salatelor o scoase pe Beverley din încurcătură. 
Oare își dădea seama cât de mult dorea să ocupe locul lui 
Joani în viaţa lui? Şi că nu se va mulțumi niciodată cu 
statutul de prietenă? 

Din fericire, conversaţia alunecă pe o pantă mai ușoară și 
mai impersonală. Beverley descoperi cu surpriză cât de 
multe lucruri aveau în comun. De exemplu, lui Sam îi 
plăceau antichităţile, ceea ce o făcu să-și amintească de 
vremurile bune de altădată, când umbla prin talciocuri în 
căutarea unor rarități. 

Când ajunseră la cafea, începură să vorbească despre 
Kevin și despre Holly. 

— Cred că te bucuri de faptul că poţi s-o vezi mult mai 
des acum, remarcă Beverley. 

— Nici vorbă! Majoritatea timpului și-o petrece la școală. 
Apoi, vine la tine la magazin. Nu ajunge acasă decât la ora 
cinei. 

Beverley își puse ceașca pe farfurioară cu un gest 
precipitat. 

— Sam, eu... 

Se opri, neștiind cum să continue. 

Sam îşi puse și el ceașca pe masă, devenind brusc 
bănuitor. 

— Ce se-ntâmplă, Beverley? Dacă Holly o deranjează pe 
cea care te înlocuiește la magazin, spune-mi-o! 

— Nu-i vorba de asta. Am aflat că Holly nu a dat toată 
săptămâna pe la magazin. Credeam că știi. 

— Nu se poate așa ceva! Și unde s-ar duce? 

Lui Beverley îi păru rău că a pomenit de asta. De fiecare 
dată când era vorba de Holly, Sam își pierdea imediat 
cumpătul. 

— Nu știu ce interes ar avea Donna să mă mintă, spuse ea 
cu prudenţă. 

Sam îl chemă pe chelner pentru a-i face nota de plată. 

— Dacă ţi-ai terminat cafeaua, mergem să vedem ce 
se-ntâmplă. Îţi dai seama cât de grav e ceea ce mi-ai 
spus? 

— Nu, deloc! protestă Beverley. Du-mă la spital, Sam. Îmi 
voi lua rămas-bun de la Kevin și mă voi duce acasă cu 
mașina mea. Sunt sigură că Holly îţi va da o explicaţie. Tragi 
concluzii pripite. 

După ce-și luară hainele, Beverley mai încercă o dată 
să-l facă pe Sam să vadă întâmplarea la justa ei valoare. 

— Sunt sigură că există un motiv întemeiat pentru 
asta. 

— Nu contează, tot minciună e. 

— Oricum, Să ştii că nu vreau să mă amestec. E o 
poveste care nu vă priveşte decât pe voi. Du-mă la mașina 
mea, te rog. 

Când ajunseră în mașină, Sam se întoarse spre Beverley 
Şi-i spuse : 

— Vino cu mine, spuse el pe un ton aproape implorator. 
Holly e foarte distantă în ultima vreme. De-abia dacă ne mai 
adresăm câte un cuvânt. Nu vreau decât să fii alături de 
mine. 

Impresionată de starea în care se afla, Beverley 
acceptă. 

— Bine, dar după părerea mea, n-ai de ce să-ţi faci griji. 

Totuși, când își încrucişă privirea cu cea a lui Sam, o 
trecură fiorii. Părea atât de lipsit de apărare, încât îi fu ciudă 
pe ea că a pomenit de lipsa lui Holly de la magazin. Când 
ajunseră pe șlep, Beverley nu se simţea deloc în apele ei. 

— Holly! strigă Sam. Vrei să vii puţin, te rog! 

În clipa următoare, adolescenta își făcu apariția cu 
zâmbetul pe buze. 

— O, bună seara, Beverley. Kevin se simte bine? 

Beverley încuviință, nespus de stânjenită. Sam trecu 
direct la subiect. 

— Donna, femeia care-i ţine locul lui Beverley spune 
că n-ai trecut toată săptămâna pe acolo. E adevărat sau 
fals? 

Holly se albi la față, înainte de a-i întoarce spatele tatălui ei. 

— Holly, răspunde-mi! 

— Nu... nu poţi să înţelegi. 

— Nu contează. Vreau o explicaţie. 

— De când mi-am tăiat părul, colegii, la școală, îmi 
spun... îmi spun că aş putea deveni... manechin. La 
început, nu prea am luat în seamă vorbele astea, pentru că 
știam că nu-ți va conveni să auzi așa ceva. Dar mama lui 
Stacy mi-a spus același lucru. Ba chiar și mama unei alte 
colege. 

Speriată, Beverley văzu cum figura lui Sam se înăsprește. 
După câteva clipe, își reveni, iar ea îl putu recunoaște pe 
Sam cel din prima zi. 

— Nici nu se pune problema, m-ai înțeles? 

Holly își ridică mândră capul. 

— Ei bine, mama crede că aș fi un excelent manechin. Mă 
întâlnesc în fiecare seară cu ea și mă învaţă cum să pășesc. 
Săptămâna viitoare, mă ia la cumpărături. Nu mai sunt o 
fetiţă, tată! 

Sam se prăbuși într-un fotoliu. 

— De ce nu mi-ai spus că o vezi din nou pe mama ta? 

— Pentru că nu-ţi place că e actriţă! Crezi că e o actriţă 
proastă. 

Neputând face nimic, Beverley se uita la ei cum se 
înfruntă din priviri, suferind pentru amândoi. 

— N-am folosit niciodată astfel de cuvinte, Holly, 
murmură Sam. Că e obsedată de aparente, da. Prefer într- 
adevăr să te știu în compania unor femei ca Beverley sau ca 
mama lui Stacy. Niciodată nu i-am interzis mamei tale să te 
vadă, Holly. Niciodată! 

Dar adolescenta o ţinea una și bună. 

— Ea spune că ţi-ai dat demisia din echipă, aflând că noul 
proprietar o ajută să înceapă o carieră în cinema şi că eşti 
gelos pe noile ei cuceriri. La început, n-am crezut nimic din 
toate astea. 

Ochii i se umplură de lacrimi. 

— Vreau să am şi eu niște părinţi normali, ca Stacy! Și nu 
văd ce are Beverley în plus faţă de mama. 

— Are capul pe umeri, nu în nori, îi replică Sam cu 
nerăbdare. Nu o interesează aparentele. 

— Poate că acum, dar înainte... 

Întinzând mâna, Holly luă de pe colţul măsuţei o revistă 
pe care o întinse tatălui ei. După ce își aruncă privirea 
asupra ei, acesta o străfulgeră pe Beverley cu furie. Femeii îi 
stătu inima-n loc. Cu ochii-n pământ, admise că erau niște 
reclame pe care le făcuse pentru Luminaire. Fotograful 
muncise foarte mult pentru a obține această imagine a unei 
senzualităţi languroase. Era întinsă pe niște cearșafuri de 
satin, îmbrăcată cu un neglijeu din dantelă neagră foarte 
îndrăzneţ. 

Lui Beverley i se opri sângele-n vene. Numai Sunne avea 
această revistă. Dar oare cum era posibil ca tocmai cea mai 
bună prietenă a ei să-i facă una ca asta? Ura puse stăpânire 
pe ea, dar reuși să și-o domine. Sunne avea dreptul la o 
explicaţie. Poate că avusese motivele ei să arate această 
revistă la unul din cursurile de seară. Beverley se hotări să 
se arate mai deschisă la minte decât Sam. 

Când i se adresă, tonul vocii lui era glacial. 

— Mă dezguști, Beverley. Cum ai putut să-ţi baţi într-un 
asemenea hal joc de mine? 

Beverley tresări, dar refuză să fie tratată astfel. 

— Dacă te aștepți cumva să-mi cer scuze, te voi dezamăgi. 
E o reclamă ca oricare alta. Admit că e puţin mai 
îndrăzneață, dar asta-i tot. Dar e una și aceeași persoană cu 
cea pe care-ai invitat-o în seara asta la restaurant și faţă de 
care îţi arătai admiraţia și afecțiunea. Nu haina-l face pe om, 
cum se spune. Iată dovada. Holly nu e Joani și nici eu nu 
sunt. Tu ești cel care are o problemă. 

Răsucindu-se pe călcâie, se îndreptă spre ieșire. 

— Nu te deranja să mă conduci. Voi chema un taxi. 

După ce închise ușa în urma ei, rămase o clipă în 
aşteptare, rugându-se cerului ca Sam să-și dea seama de 
felul absurd în care reacţionase. Dar ușa se încăpăţână să 
rămână închisă. 


Capitolul 11 


De ceva vreme, Beverley nu mai avea nici o veste de la 
familia Court. Și dacă era să-i dea crezare lui Stacy, Sam era 
pe punctul de a se împăca de-a binelea cu Joani. Lui Holly i 
se împlinea astfel cea mai fierbinte dorință. 

Cufundată în aceste gânduri negre, Beverley se uita la 
stropii de ploaie care loveau geamul camerei de spital. 

— Trebuie să plec, Kevin, îl anunţă ea. Nu sunt la zi cu 
actele de contabilitate şi n-am pregătit cursul pe care-l am 
diseară. 

— Bine, îngăimă Kevin, pe jumătate adormit. 

Întorcându-se acasă, Beverley se gândea la cât de mult 
simțea lipsa lui Holly la cursuri. Era foarte supărată pe Sam 
că o privează de ele. Dacă n-ar fi făcut pe grozavul la 
vederea fotografiilor din revistă, i-ar fi arătat tonele de 
facturi pe care-a fost nevoită să le plătească și care-i 

justificau pe deplin actul. Dac-ar fi fost pus într-o astfel de 
situaţie, oare n-ar fi făcut și el sacrificii pentru Holly? 

În timpul nopţii următoare, Beverley fu brusc trezită din 
somn de soneria telefonului. Era doctorul Low, care dorea 
să o anunţe de accesul de febră de care fusese cuprins 
Kevin. Nu puteau să determine cauza infecţiei. 

Beverley simţi imediat că medicul e neliniștit. După ce se 
termină convorbirea, se îmbrăcă tremurând ca varga și plecă 
la spital. Ploua cu găleata, iar spitalul i se părea mai trist și 
mai ostil ca niciodată. Când intră în sala de aşteptare, se 
simți cumplit de singură. Acum, nu mai putea să se bizuie 
pe susținerea lui Sam. 

Când apăru, doctorul Low părea îngrijorat. 

— Din precauţie, l-am pus pe Kevin sub observaţie. Fă-te 
comodă, Beverley. Va fi o noapte lungă. Îmi pare rău că 
trebuie să-ţi spun, dar dacă nu obţinem rezultatele scontate 
de tratamentul pe care i l-am administrat, e posibil ca mâine 
să se întoarcă la dializă. 

Gâtuită de emotie, Beverley nu zise nimic. 

— Ai pe cineva care să stea cu tine? Așteptarea ar putea să 
ti se pară fără sfârșit. 

Beverley își îndreptă capul, simțind cum o podidesc 
lacrimile. 

— N-am pe nimeni. Când îl pot vedea pe Kevin? 

— Acum nu se poate. Am să te chem, când va fi cu 
putință. Trebuie să plec. A, era să uit, Kevin l-a cerut pe Sam 

Court. Se pare că nu l-a mai văzut de ceva vreme, chiar 
dacă acesta sună în mod regulat pentru a afla cum se 
simte. Dac-aş fi în locul tău, i-aș telefona. 

Insistenţa medicului o neliniști pe Beverley. Dar faptul 
că află în acest mod că Sam nu întrerupsese legătura cu 
fratele ei, o uimi. 

— Nu, nu, șopti ea. N-aș vrea să-l deranjez în toiul nopții. 
Poate că mâine o voi face, dacă e cu adevărat important 
pentru Kevin. 

Doctorul Low aprobă și plecă imediat, lăsând-o pe 
Beverley mai singură ca niciodată. Nu putea să și-l scoată pe 
Sam din minte. La urma urmei, ce putea să-i reproșeze? 
Nu-i promisese nimic, nu dorise decât să-i fie prieten. Cum 
de-i trecuse prin minte că va întrerupe orice legătură cu 
Joani? Se simţea singur și descumpănit în faţa transformării 
profunde prin care trecea fiica lor. Avea nevoie de mama 
copilului, fie ea şi imperfectă, pentru a înfrunta aceste 
dificultăţi. 

Beverley obosise să nu asculte decât vocea raţiunii! 

Trecuse de mult de ora trei noaptea când o infirmieră 
veni să-i spună lui Beverley că starea lui Kevin era 
staţionară, ceea ce în fond nu era o veste proastă. Peste o 
jumătate de oră, medicul îi transmitea lui Beverley că febra 
îi scăzuse cu un grad și că-l va putea vedea cât de curând, fie 
și pentru câteva minute. Kevin își înnoi cererea de a-l vedea 
pe Sam. 

Trecându-și peste mândrie, Beverley se duse la telefonul 
de pe hol. $ovăi puţin, dar în cele din urmă formă 
numărul. 

Când sună pentru a patra oară, era pe punctul de a 
închide, simțind cum își pierde curajul. O voce somnoroasă 
se auzi la celălalt capăt al firului. O voce de femeie! Beverley 
spuse, fără ezitare de data asta : 

— Îmi pare rău, cred că am greșit numărul. 

Apoi închise. Cu ochii în lacrimi, se lipi cu fruntea de 
aparatul rece, din metal. Până la urmă, Joani și Sam se 
împăcaseră. Preţ de câteva minute, Beverley nu putu să facă 
nici o mișcare din pricina durerii. De când îi muriseră 
părinţii, nu se mai simţise niciodată atât de părăsită şi de 
nefericită. Iubirea... Cuvântul acesta o bântuia. Cum 
putuse să se îndrăgostească de un bărbat care nu aștepta 
decât întoarcerea alteia? Cum de sperase că bărbatul 
supranumit « Samuraiul » poate iubi o femeie atât de 
obișnuită ca ea? 

Fiind incapabilă s-o urască pe fosta soţie a lui Sam, 
Beverley nu-și dorea decât să știe că va reuși să-l facă fericit. 


Noaptea aceea, care părea nesfârșită, se termină, iar zorii 
îi aduseră lui Beverley vești încurajatoare. Kevin reacționa 
bine la tratament, iar ea putu să intre puţin să-l vadă. 
Înainte de a deschide ușa, își promise că va face tot ce-i va 
sta în putință pentru a-l șterge pe Sam din mintea lui. Dar 
și din a ei. 

După câteva minute, stând aplecată la căpătâiul lui 
Kevin, îl mângâie cu duioșie pe obraz, înainte de a izbucni 
în plâns. Toată noaptea își făgăduise că va fi puternică, dar 
ușurarea fu atât de mare, încât nu putu să-și rețină lacrimile 
de bucurie. De ce se tot lamenta că nu are pe umărul cui să 
plângă? Un singur lucru conta: fratele ei era aproape 
vindecat şi avea nevoie de ea. 

— Fără scene din astea melodramatice, Beverley, se 
plânse el. Pe cei din familia Powell nu-i dobori așa de ușor! 
Mi-ai spus asta de atâtea ori! A sosit momentul s-o dovedești 
şi tu. 

Beverley se sili să zâmbească, ridicându-se deja să plece. 

— Văd că nu mai pot nici măcar să-ţi spun că te iubesc. 

— Mă rog, dacă-ţi face plăcere! Apropo, trebuie să-l văd 
pe Sam. 

Beverley, care era cu mâna pe ușă, se opri brusc. 

— De ceva vreme, nu mai știu nimic despre el. De ce? 

— Să zicem că le-am promis celor din clasa mea să-l rog 
să fie animatorul serbării noastre de sfârșit de an. Au 
multă admiraţie și mult respect pentru el. Crezi că va 
accepta? 

— Poate că da. Dar ai face mai bine să te gândești mai 
întâi la tine. 

Kevin se încruntă. 

— V-aţi certat? 

Beverley întoarse ochii. Copiii spuneau întotdeauna 
lucrurilor pe nume. Alese să nu-i dea un răspuns clar. 

— Dacă mai stau un minut, infirmiera mă va da afară. 
Odihneşte-te! Vom mai avea ocazia să vorbim despre asta. 

Reuși în acea zi să evite acest subiect. Îşi tot reproşa 
lașitatea și era incapabilă să-i aducă la cunoștință că se mai 
schimbaseră unele lucruri în viaţa lui Sam. Când se 
întoarse acasă, era atât de obosită, încât se culcă fără să 
mănânce. 

Îi visa pe Kevin și pe Sam când lovituri în uşa de la 
intrare o treziră brusc. După ce se dezmetici, se duse să 
deschidă. Nu mică-i fu mirarea când o văzu în pragul ușii pe 
Holly, cu ochii-n lacrimi. 

— Ce s-a întâmplat? exclamă Beverley. 

Holly i se aruncă în braţe, plângând în hohote. 

— Tata avea dreptate, Beverley. Mamei mele prea puţin îi 
pasă de mine. 

Când Beverley vru s-o invite-n casă, Holly se aplecă 
pentru a lua de jos o valijoară pe care n-o observase. 
Situaţia părea mult mai critică decât i se păruse. În 
bucătărie, Beverley îi oferi lui Holly o ceașcă de ciocolată, 
iar ei își pregăti una de cafea. Avea mare nevoie. 

— Acum, te ascult. Povestește-mi tot, o îndemnă Beverley, 
mângâindu-i ușor obrazul. 

Holly începu prin a-și cere scuze pentru că-i arătase 
tatălui ei acea fotografie cu Beverley, făcându-l atât de 
mânios. După ce plecase, primul impuls al lui Sam a fost să 
vină după ea şi s-o reţină. Dar s-a răzgândit, considerând că 
era imperios necesar s-o sune mai întâi pe fosta lui soție. 

După o convorbire furtunoasă la telefon, acceptase ca ea și 
Holly să se revadă, dar cu o condiţie: să se întâlnească pe 
șlep şi numai acolo. 

A doua zi, în timp ce Joani era acolo, părinţii lui Sam au 
venit pe neaşteptate, dorind să rămână câteva zile pentru a 
mai recupera din timpul pierdut în toţi acești ani. Așadar, 
mama lui Sam îi răspunsese la telefon în acea noapte de 
pomină, își spuse Beverley în sinea ei. Parcă i se luă o piatră 
de pe inimă! 

Foarte repede, Joani ajunse să se certe cu părinţii lui 
Sam. Joani îl ameninţă pe fostul ei soț că va ajunge la sapă 
de lemn, dacă nu-și ducea contractul până la capăt. Tatăl lui 
Sam a intervenit, destul de violent, ordonându-i acestei 
zgripțuroaice să tacă. Apoi, Sam și tatăl lui s-au închis în 
birou cel puţin o oră. Când au ieșit, au declarat că se duc în 
California pentru a clarifica această situaţie cu avocatul lui 
Sam. 

— Parcă toată lumea uitase că mai eram și eu pe lumea 
asta, se plânse Holly. 

Beverley îi umplu din nou ceașca, rupându-i-se inima de 
milă. 

— După ce tata și bunicul au plecat, mi s-a trezit dorința 
de a locui cu mama. Cel puţin ea nu mă trata ca pe un copil. 

Lui Holly i se umplură din nou ochii de lacrimi. 

— M-am gândit toată săptămâna la asta. Azi-dimineaţă 
mi-am făcut valiza, înainte de a pleca la şcoală. Iar în seara 
asta m-am dus s-o caut pe mama la hotel. Când a aflat de ce 

venisem, a părut de-a dreptul distrusă. Mi-a spus că 
oamenii de la Las Vegas ar fi șocați să afle că are o fiică de 
vârsta mea. Şi, de altfel, nici nu avea timp să se ocupe de 
mine, datorită filmului pe care urma să-l turneze. Domnul 
Jenkins, prietenul ei, a început să râdă de ea, spunându-mi 
că era geloasă pentru că eram mai tânără și mai frumoasă. 
Mama s-a supărat. Atunci am plecat imediat și am venit 
valvârtej la tine. O, Beverley, credeam că mama vrea să mă 
ajute să devin manechin. Ce-am să fac acum? 

Tânăra femeie tăcea, neștiind cum anume să reacționeze 
în faţa unei asemenea stări de fapt. Sam s-ar face foc și pară 
dac-ar afla că se amestecă în povestea asta. Nu-i rămânea 
decât s-o convingă pe Holly să se întoarcă acasă, pentru că 
tatăl ei se gândea cu adevărat la binele ei. 

— Holly, trebuie să ştii că munca de manechin nu-i aşa 
de ușoară pe cât pare. Petreci foarte multe ore sub lumina 
reflectoarelor şi a camerelor de luat vederi, pozând pentru 
niște oameni care nu te consideră decât o marfă. Termină 
școala, draga mea! E cel mai bun sfat pe care ţi-l pot da. 
După aceea, dacă tot mai vrei să-ţi încerci norocul în 
această meserie, vorbește cu tatăl tău. Te iubește și te va 
asculta. 

Discuţia continuă tot așa, iar Holly sfârși prin a accepta 
obiecțiile lui Beverley. 

— Ce bine e să discut cu tine, Beverley! 

— Nu-i decât ora nouă. Te duc acasă și profit de asta 
pentru a trece şi pe la spital. 

Zâmbetul lui Holly, atât de asemănător de cel al tatălui 
ei, o emoţionă pe Beverley până la lacrimi. 

— Mi-aş dori foarte mult ca tata să mă lase să vin din nou 
la cursurile tale. Mă simţeam atât de bine! 

Scoţând un suspin, Holly se ridică și se duse la chiuvetă 
să-și spele paharul. Când se întoarse, îi spuse lui Beverley : 

— O mamă ca tine mi-aş dori să am. 

Pentru câteva clipe, Beverley se văzu în ipostaza de soţie 
a lui Sam şi de mamă a lui Holly. Cu mare greutate, reuși să 
alunge din minte acest gând. Chiar dacă Sam o va ierta într-o 
bună zi, cine poate ști când se va întâmpla asta? Avusese 
nevoie de paisprezece ani și câteva luni pentru a relua 
legătura cu tatăl lui! 

Când ajunseră pe șlep, Holly insistă s-o prezinte pe 
bunica ei lui Beverley. Nu schimbară decât câteva cuvinte, 
dar cu toate acestea Beverley se simţi foarte apropiată de 
doamna Court. Din păcate, nu mai putea să stea și, luându-și 
rămas-bun, promise că se va întoarce pentru a-l cunoaște pe 
Bărbatul de Fier. 

— Soţul meu va fi încântat să vadă că fiul lui a întâlnit în 
sfârşit pe cineva cu bun-simţ. N-a avut-o deloc la inimă pe 
Joani. S-a plâns de asta ani buni. După toate astea, e și 
normal ca Holly să nu-și găsească locul! 

Beverley se grăbi să clarifice lucrurile. 

— Holly și tatăl ei sunt doar prietenii fratelui meu, să nu 
vă închipuiți altceva. Eu v-am sunat în acea noapte, dar 
numai pentru că fratele meu insista atâta să-l revadă pe Sam. 

Am fost atât de surprinsă să aud o voce feminină la celălalt 
capăt al firului, încât am închis, convinsă fiind că am format 
greşit numărul. 

— Am Să vă dau numărul de telefon de la Los Angeles al 
fiului meu, se grăbi să-i răspundă aceasta. Promiteţi-mi că-l 
veţi suna. Din păcate, nu ştiu când se va întoarce. 

— Nu-i nevoie, protestă Beverley. Puteţi să-i spuneţi chiar 
dumneavoastră cum se simte Kevin. N-are nici un rost să-l 
mai deranjez și eu. 

Nici nu apucă bine să plece Beverley, că Holly îi și 
telefonă lui Stacy pentru a-i povesti prin ce trecuse. De la 
fereastră, se întoarse cât să-i facă un semn cu mâna lui 
Beverley în semn de rămas-bun. Ce repede se uită unele 
lucruri la această vârstă... 


Până la sfârșitul săptămânii, nu se putu vorbi cu adevărat 
de o ameliorare a stării de sănătate a lui Kevin. Sam nu 
dăduse încă nici un semn de viaţă. Beverley devenea cu 
fiecare zi tot mai nervoasă, dar mai ales indignată din cauza 
a ceea ce i se părea o dovadă de cruzime din partea lui Sam. 
Într-o dimineaţă, află de la Stacy că Sam era în oraș. Asta fu 
picătura care umplu paharul. 

Sunne și Paul trecuseră pe la spital, chiar de la 
întoarcerea din vacanţă. Dacă Sunne n-ar fi fost foarte 
ocupată cu pregătirea petrecerii de Halloween care urma să 
aibă loc săptămâna viitoare, Beverley i-ar fi spus în faţă cât 

de mult o deranjase că-i dăduse acea revistă lui Holly. În 
orice caz, va veni şi ziua în care-i va cere explicaţii, poate 
chiar şi scuze. Sunne i le datora. 

Sosi și ziua de Halloween, iar Beverley era din ce în ce 
mai supărată pe Sam pentru că nu dădea nici un semn de 
viaţă. Dacă nu pentru ea, atunci măcar pentru Kevin, și tot 
ar fi putut să-și facă apariţia. Acesta suferea, chiar dacă nu 
spunea nimic. Colegul lui de cameră plecase acasă. Kevin 
avea nevoie de o prezenţă masculină, iar doctorul Low și 
Paul erau prea ocupați pentru a-i acorda timp. Lui Beverley 
i se strângea inima văzându-l pe fratele ei cum încearcă să-și 
omoare timpul fie cu revistele, fie cu televizorul. Parcă 
niciodată timpul nu trecea așa de greu, pentru amândoi. 

— N-ai nimic de făcut acasă? o întrebă Kevin într-o după- 
amiază, în timp ce Beverley îi aranja pentru a nu știu câta 
oară perna. 

— Dacă înţeleg bine, te deranjează prezența mea. Nu 
doream decât să-ţi ţin de urât. 

Își trecu mâna prin părul lui. 

— Ce-ai zice dacă ţi-aș mai tăia din păr? Admiratoarele 
tale nu ti-ar mai trimite nici o floare, dac-ar vedea ce claie 
de păr ai. 

Dându-se înapoi pentru a scăpa de mângâ:ierile ei, Kevin 
ridică nepăsător din umeri. 

— Pentru că tot nu trebuie să-ţi ascund nimic, află că Sam 
va trece pe la mine nu peste mult timp. Cu Holly. 

Beverley rămase pironită locului. 

— De ce-mi spui abia acum, Kevin? 

— Pentru a nu te supăra. Credeam că e mai bine ca Sam 
să vină când nu ești aici. De fiecare dată când aduc vorba 
despre el, pari foarte derutată. 

Beverley își luă haina de pe spătarul scaunului. Niciodată 
până atunci inima nu-i bătuse cu atâta putere. Să o deteste 
atât de mult Sam, încât să vină pe ascuns să-l viziteze pe 
Kevin? Străduindu-se din greu să-și revină, își înălță cu 
mândrie capul. 

— Bine, te las, Kevin. Îţi cer prea mult dacă te rog să-mi 
telefonezi când vei fi liber? 

— Haide, surioară, n-o lua chiar așa. N-am dorit decât să 
te scutesc de o întâlnire neplăcută. Ce complicate sunt 
fetele! 

— Nu mai sunt o fată, Kevin, iar Sam își dorește să mă 
vadă tot atât de mult pe cât doresc eu să-l întâlnesc. 

— Nu te-ai supărat, nu-i așa? Promite-mi că vei trece pe la 
mine, înainte de a te duce la petrecerea de Halloween. 
Vreau neapărat să văd costumul în care te-ai deghizat. 

— M-am hotărât să nu particip la petrecere anul ăsta, 
Kevin. 

Acesta ridică privirea spre cer, părând de-a dreptul 
exasperat. 

— Dar nici pe-aici să nu treci în seara asta. Infirmierele au 
pregătit ceva, iar familliile pacienţilor nu sunt invitate. Să 
ştii că greșești dacă vei sta închisă în casă în seara asta. Ti-ar 
face bine să mai ieși și tu. 

— Vorbești de parc-ai fi Sunne. Ea te-a pus să-mi faci 
morală? 

— Nicidecum! Dar ştiu că tata și mama se distrau de 
minune la aceste petreceri. Dacă n-aș fi nevoit să stau în pat, 
n-aş rata pentru nimic în lume așa ceva. Îmi promiţi c-o să 
te mai gândești? Pentru a-mi face plăcere. 

Beverley îi zâmbi mânzește. 

— Am să văd. Pentru că dacă vine și familia Court... 

Închise ușa după ea, fără a-și duce propoziţia până la 
capăt. 

Temându-se că o să dea nas în nas cu Sam și cu Holly, nu 
luă liftul, ci cobori scările. Se bucura foarte mult că Sam 
reluase legătura cu Kevin și se simţea vinovată, gândindu-se 
că poate îl judecase greșit 


Beverley era pe punctul de a-și termina de aranjat 
registrele de contabilitate, când auzi soneria de la ușa de la 
intrare. În clipa următoare, Sunne era în birou. 

— Vin de la Midge, pe care-am rugat-o să mă tundă. 
Ţineam neapărat să-ţi arăt costumul meu. Priveşte! 

Scoţându-și haina de pe ea, Sunne făcu o piruetă, iar 
apoi se înclină până la pământ. Sarongul i se potrivea de 
minune. Cum să mai fie Beverley supărată pe ea? O 
prietenie veşnică le unea. 

— De-aș avea tenul tău auriu, le-aș arăta și eu, fii fără grijă. 
Cred că vei fi cea mai frumoasă în seara asta. 

— Nu pot să spun același lucru despre tine, Beverley. 
Arăţi jalnic. Am aflat că nu vei veni. Cu riscul de a te 
surprinde, nu voi insista pentru a te face să te răzgeândești. 
Stacy mi-a spus că Holly i-a arătat tatălui ei o fotografie de-a 
ta compromițătoare. Înţeleg că te simţi prost. 

Beverley își puse mâinile-n șold. Chair dacă mai devreme 
era gata să dea uitării totul, acum Beverley își spuse în sinea 
ei că Sunne sărise calul. 

— Îţi amintesc totuși că tu i-ai dat acele reviste lui Holly! 
Nimeni altcineva. 

Sunne îi zâmbi misterios. 

— Ei și? Doream să-l pun puţin pe jar, căci greu își mai 
declara sentimentele. Evident, astăzi nu pot să arunc în el 
cu piatra: când mă uit la tine, parcă văd o sperietoare. Ţi-a 
căzut lacul de pe ungii și pot să pun prinsoare că n-ai mai 
trecut pe la Midge de nu știu când pentru a-ţi aranja părul. 
O, da! Ai motive bine întemeiate să n-ai grijă de tine! Dar, la 
urma urmei, pentru cineva ca Sam, căruia îi e greu să 
aleagă, cred că nu mai e așa de entuziast în privinţa ta: de 
tine s-a ales numai pielea și osul. 

Terminându-și în sfârşit nimicitoarea tiradă, Sunne își 
aruncă privirea asupra ceasului. 

— Fir-ar să fie! Beverley, mă văd obligată să te părăsesc! 
Mai am o mulţime de lucruri de făcut! Pa! îi spuse în timp 
ce ieșea din magazin. 

Pentru o perioadă de timp, Beverley fu incapabilă să facă 
vreun gest. Apoi, dintr-o dată, explodă. 

— O sperietoare! Mai vedem noi! 

Peste măsură de furioasă, încuie ușa magazinului. 
Niciodată până atunci Sunne nu fusese atât de nemiloasă cu 
ea. Ce se va întâmpla cu ea, de vreme ce nici pe această 
prietenie, pe care-o credea de nezdruncinat, nu mai putea 
conta? 

Când ajunse acasă, Beverley era la fel de indignată de 
cuvintele urâte pe care i le adresase Sunne. Cum 
putuse să-i vorbească astfel? Tocmai ei, care o considera 
ca pe-o soră. 

Intrând în casă, primul lucru pe care dori să-l facă fu să 
se ducă-n camera ei și să se așeze în fața oglinzii. O 
sperietoare, deci? O să-i arate ea lui Sunne cu cine are de-a 
face. 

Un zâmbet malitios i se ivi pe buze. Cu un an în urmă, 
Sunne îi detestase costumul și toţi cei care participaseră la 
petrecere mai râdeau și acum de felul în care se îmbrăcase. 
Sam Court nu va face nici el excepţie de la această regulă. 

Cu multă băgare de seamă, Beverley scoase din pod 
costumul pus la naftalină. Nu putea să se ducă la petrecere 
cu mașina, dacă se îmbrăca astfel. Se va duce pe jos, nu era 
asta o problemă. Dar nu se va da bătută! 

După aceea, făcu o baie ca-n poveşti, cu uleiuri aromate, 
sigură că are ac de cojocul lor. 


Capitolul 12 


Din locul în care era așezat, Sam putea să-i vădă venind 
pe toți invitaţii. De la începutul petrecerii, pândea sosirea 
lui Beverley. Admirând costumele invitaţilor, nu se putea 
împiedica să-și imagineze cum s-ar putea îmbrăca. Spera că 
Sunne nu se înșelase când îi spusese că, pentru a o face să 
vină la petrecere, era suficient s-o facă mânioasă, lucru de 
care se ocupase chiar ea. 

« O, Doamne, dar de ce nu mai apare odată? începu el 
să se întrebe. În jurul lui, oamenii ciocneau paharele cu 
băutură, se simteau bine, iar muzica lentă care se auzea la 
difuzoare îi mărea dorinţa de a o lua pe Beverley în braţe și 
de a dansa cu ea până-n zori. Oare nu greșise că n-o sunase 
din California pentru a-i cere scuze? Se abținuse, deoarece 
prefera s-o facă prin viu grai. 

Dintr-o dată, ar fi putut să jure că-i recunoaște parfumul. 
Pentru o clipă, închise ochii și inspiră profund pentru a se 

îmbăta cu acea aromă. Numai astfel pregătit, se putea 
întoarce și admira apariţia exotică și răpitoare care-l bântuia 
de la începutul petrecerii. Nu mică-i fu surpriza când 
deschise ochii și privi... 

Nu avu timp să reacționeze, că Sunne i-o luă înainte. 

— O, Beverley! Cum ai putut să te deghizezi ca anul trecut? 

După ce trecură cele câteva clipe de uimire, Sam zâmbi 
în sinea lui la vederea costumului de păianjen al lui 
Beverley. 

Pe sub tunica din satin negru își pusese perniţe care-i 
dădeau niște forme planturoase, iar din talie porneau niște 
labe mari, păroase. Pe ciorapi, Beverley lipise din timp lungi 
fire de lână drept fire de păr. 

Sam înţelese imediat mesajul ei. Voia să pară cât mai 
inaccesibilă și mai hidoasă cu putinţă. Uitase, totuși, un mic 
detaliu : și el se îmbrăcase urât, ca un hoţ al anilor '30. Iar 
în seara aceea, era gata să răspundă tuturor provocărilor. 
Prima dintre ele era să strângă la piept acest trup 
respingător. 

Se apropie imediat de Beverley, care nu-l văzuse încă. Nu 
se mira deloc, având în vedere că purta o mască înfiorătoare 
pe faţă. Luând-o de mâna pe care Beverley o acoperise cu 
satin negru, Sam o strânse la piept. 

— Lasă-mă-n pace, Sam, răspunse ea cu umor. N-am chef 
să mă distrez. Du-te și invită pe altcineva la dans. 

Sunne, care nu se mișcase de acolo, îşi frecă mâinile cu 
satisfacție. Nu mai găsea nimic să spună. Sam îi zâmbi cu 
siguranţă, apoi o conduse pe Beverley spre ringul de dans, 

fără să ia în seamă protestele ei. Reuși de bine de rău să 
intre între cele două labe, fapt care era o adevărată ispravă, 
date fiind dispozitivele metalice pe care le avea. 

— Ei, dar asta..., începu să se indigneze Beverley. 

Cu un gest care nu admitea împotrivirea, Sam o strânse 
la piept. 

— Unde ai găsit costumul ăsta, Beverley? 

Ea ridică din umeri. 

— L-am recuperat anul trecut, după serbarea de sfârșit de 
an a lui Kevin. 

— Venind din partea ta, un asemenea gest nu mă miră. 

Sam izbucni într-un râs atât de contagios, încât Beverley 
nu se putu abtine şi începu și ea să râdă. O bună bucată de 
timp avură senzaţia că se vor sufoca de atâta râs, iar ceilalți 
invitaţi nu prea știau ce să creadă. Când Sam se mai potoli, 
prinse bărbia lui Beverley între mâini. 

— Ce-ai zice dacă ţi-aş smulge aceste labe hidoase? 

— Sam! protestă ea, părându-i rău că nu-și păstrase 
seriozitatea. 

Vru să scape din braţele lui Sam și, în mișcarea bruscă pe 
care-o făcu, dădu jos pălăria unei zâne care era în spatele ei. 
Sam îşi reveni repede. 

— Acum, Beverley, vreau să mă asculti. Ţi-ai dat deja 
seama că nu prea mă pricep să-mi cer scuze. De aceea am 
venit la această petrecere hotărât să te seduc şi, în acest fel, 
să-mi cer scuze. 

Îi adresă un zâmbet răpitor. 

— Vreau mai întâi să-ţi dau câteva veşti care, sper, îţi vor 
face plăcere : suma de bani pe care trebuia s-o vărs în contul 

fostei mele echipe a fost redusă la minimum, graţie 
excelentului meu avocat. Apoi, află că mi-am găsit de lucru: 
sunt antrenorul unei echipe de elevi din Seattle. Mi-am 
dorit dintotdeauna asta. Iată-mă împlinit. 

Beverley încercă din nou să se elibereze din strânsoarea 
lui, dar fără succes. 

— Ti-am spus oare ce minunat e să te ţin în braţe? o 
întrebă el, strângând-o la piept. Chiar și îmbrăcată astfel... 

Beverley făcu ochii mari, din ce în ce mai tulburată. 
Surprizele erau departe de a se fi sfârșit. 

— Acum, dragă domnişoară Powell, ce-ar fi să zâmbiţi 
acestor oameni și să le spuneţi « la revedere »? Avem două 
variante: patul meu sau al tău. Unul e acoperit cu trandafiri 
galbeni, celălalt cu margarete. Alegerea îţi aparține. 

Beverley reuși să reziste acestei ispite și spuse în cele din 
urmă: 

— Nu-mi vine să cred. Să fie oare vorba de același om 
care, nu cu mult timp în urmă, îmi reproșa pe faţă că-i incit 
pe oameni la dezmăţ? 

— Unul și același. Pe cinstea mea, graţie ție am scăpat de 
multe prejudecăţi. Ciudat, nu-i așa? Dar, după cum vezi, 
multe lucruri se mai întâmplă pe lumea asta! 

Beverley rezista în continuare. 

— Dacă ăsta-i încă un mod de-a mă invita să-ţi văd 
dormitorul, îţi spun tranșant că nu mă interesează deloc. 

Sam nu mai contenea s-o ia prin surprindere. O privi pe 
Beverley în ochi cu gravitate. 

— De vreme ce nimic nu merge, am s-o spun direct: 
Beverley, te iubesc. Vrei să fii soţia mea? 


158 KIM WHALEY 


— Să.. să fiu soţia ta? bâigui ea. Eu? 

— De îndată ce Kevin va ieși din spital. 

Beverley se clătină, gândindu-se pentru o clipă că-și va 
pierde cunoștința. Un lucru era sigur : trebuia neapărat să-și 
recapete claritatea minţii, dacă nu voia să sufere mult mai 
mult când visul acesta se va destrăma. 

— În seara asta, vei dormi singur în patul tău presărat cu 
petale de trandafir. Pentru a crede în iubirea ta, ar trebui 
mai întâi ca prietenia noastră să fie posibilă. 

Sam scoase din buzunarul de la vestă un inel pe care 
încercă să-l pună pe degetul lui Beverley. Tânăra femeie îi 
opuse rezistenţă şi reuși, în sfârșit, să scape din strânsoare. 
Dar Sam o luă din nou în braţe. 

— Beverley, n-am fost niciodată atât de serios. 

— Se pare că ai uitat unele lucruri. Trebuie oare să-ţi 
amintesc de boala lui Kevin, de apariţia bruscă a fostei tale 
soții în viaţa ta și de munca mea ca manechin la New York? 
Cum te descurci cu toate astea? 

Ultimele cuvinte fură rostite cu o voce gâtuită de emoție 
care-l răscoli pe Sam. 

— Beverley, nici n-ai apucat să părăsești șlepul, că mi-am 
şi dat seama cât de deplasată a fost reacţia mea. N-ai făcut 
acele poze decât pentru a-l ajuta pe Kevin. Dar atunci 
trebuia să mă ocup de Holly și să clarific o dată pentru 
totdeauna relaţia mea cu Joani. După aceea, am primit vizita 
neașteptată a părinţilor mei și am fost prins de evenimente. 
Acum pot, în sfârșit, să mă dedic ţie. Am așteptat această 
seară pentru a-ţi spune că nimic nu ne mai separă. Cred asta 
din tot sufletul. 

După ce rosti aceste cuvinte, Sam luă mâna lui Beverley 
şi-i puse inelul pe deget. Tânăra femei tremura de-a binelea. 

— Sam, nu va fi deloc ușor, îngăimă ea. 

— Viaţa nu e niciodată uşoară. 

— Deci, vorbeşti serios? 

— Mai serios ca niciodată. 

— Iar Kevin și Holly... 

— ... vor fi foarte fericiți. 

— Sam, nu prea ai multe de câștigat. N-am bani deloc, iar 
operaţia lui Kevin mă costă o avere. Cei de la asigurările 
sociale nu achită decât jumătate din sumă. 

Sam îi prinse bărbia între mâini și spuse: 

— Am înţeles. Mă iubești? 

— Da, dar... 

Sam își puse un deget pe buzele lui Beverley. 

— Taci. Nu vreau decât să spui « da ». De restul mă ocup eu. 

Beverely clătină ușor din cap. 

— Da, Sam. Te iubesc. 

Sam îi primi răspunsul cu un sărut, cel mai tandru pe 
care i-l dăduse până atunci și promiţător pentru viitor. 


Sfârşit 


